text:
ཀྲུང་གོ་བོད་ཀྱི་དྲ་བའི་འཕྲིན། ད་ལོའི་ཚུན་དུ་སི་ཁྲོན་ཞིང་ཆེན་རྔ་པ་ཁུལ་གྱིས་སྔ་བར་ཕྱི་གསུམ་དུ་དབུལ་སྒྲོལ་འགག་སྒྲོལ་དེ་དོན་ཆེན་ཨང་དང་པོར་བརྩིས་ནས“འགོ་འཛུགས་པ་དེ་རང་རྒྱལ་ཕམ་ཐག་གཅོད་ཀྱི་དམག་འཐབ་དང་གོམ་པ་དང་པོ་དེ་རང་མཐའ་མའི་གདོང་མཆོང་ཡིན་པའི”འདུ་ཤེས་ཟབ་ཏུ་བཏང་སྟེ། “འབར་ཁམས་དང་། དབུན་ཁྲོན། ལི་རྫོང་། མའོ་རྫོང་། གཟི་ཚ་སྡེ་དགུ་བཅས་ཀྱི་རྫོང་དབུལ་པོ(གྲོང་ཁྱེར)5ཡི་དབུལ་ཞྭ་འབུད་པ་དང་། གྲོང་ཚོ་དབུལ་པོ239དབུལ་པོའི་གནས་ལས་ཕྱིར་འཐེན་བྱེད་པ། མི་འབོར་དབུལ་པོ30811དབུལ་སྒྲོལ་ཐུབ་པ་བཅས་ཀྱི་ལོ་འཁོར་གྱི་དམིགས་ཚད་དང་ལས་འགན་ལ་གཞིགས་ཏེ། དབུལ་སྒྲོལ་འགག་སྒྲོལ་གྱི“དཔྱིད་དུས་འགག་སྒྲོལ”ཕྱོགས་ཡོངས་ནས་སྤེལ་འགོ་ཚུགས་པ་དང་དུས་མཚུངས། ཕྱོགས་ལྔ་ནས་སྔ་སྣུར་དུ་ཇུས་འགོད་དང་། དེ་བསྟུན་མདུན་བསྐྱོད་ཀྱིས་རྒྱལ་ཁ་ཡང་ཡང་ལེན་པ་དང་དབུལ་སྒྲོལ་བརྟན་པོ་ཐུབ་པའི་བརྩོན་ལེན་བྱས་ཡོད་པ་རེད།
རྔ་པ་ཁུལ་གྱིས་སྤྱི་ཡོངས་ནས་འཆར་འགོད་དང་གོམ་སྟབས་ཕྱེ་ནས་ལག་ལེན་བསྟར་རྒྱུ་མཐའ་འཁྱོངས་བྱས་ཏེ། ལོར་མ་དངུལ་སྒོར་དུང་ཕྱུར55བཏང་ནས་འགྲིམ་འགྲུལ་དང་གློག་ཤུགས་སོགས་ཀྱི་དབུལ་སྐྱོར་ཆེད་དོན་རྣམ་གྲངས22དང་ཞིབ་ཕྲའི་ལས་དོན་ཁག73སྒྲིག་འཛུགས་བྱས་ཏེ་བསྒྲུབ་རྩིས་ཡོད་པ་རེད། དེའི་ནང་། ཁྲེང་ལན་ལྕགས་ལམ་དང་། དབུན་འབར་མྱུར་བགྲོད་གཞུང་ལམ་འཛུགས་སྐྲུན་ལ་སྐུལ་འདེད་གཏོང་བ། “ཇ་རྟ། བོད་ཆའང་གི་ཡུལ་ལྗོངས་ལམ་ཆེན”དང“དོམ་ཁྲའི་ལམ་ཆེན”སོགས་ཀྱི་ས་ཁོངས་ཧྲིལ་པོའི་ཡུལ་སྐོར་གཞུང་ལམ་འཛུགས་སྐྲུན་ཕྱོགས་ཡོངས་ནས་འཆར་འགོད་བྱེད་པ། གློག་སྐུད་སྤྱི་ལེ53གསར་སྣོན་དང་སྒྱུར་བཀོད་བྱེད་པ། གྲོང་གསེབ་ཀྱི་བདེ་འཇགས་འཐུང་ཆུའི་སྤུས་ཚད་མཐོར་གཏོང་གི་འདུ་འགོད་ལག་བསྟར་བྱས་ནས་གྲོང་ཚོ147གྱི་བདེ་འཇགས་འཐུང་ཆུའི་གནད་དོན་ཐག་གཅོད་བྱེད་པ་བཅས་རེད། ལོ་བཅོ་ལྔའི་རིན་མེད་སློབ་གསོ་ལག་ལེན་ཤུགས་ཆེན་བསྟར་ནས་མ་དངུལ་སྒོར་ཁྲི342ཐེངས་གཅིག་ཏུ་ཐག་གཅོད་བྱས་ཏེ་སློབ་མ་དབུལ་པོར་མ་དངུལ་ཐད་ནས་རོགས་སྐྱོར་བྱེད་ཤུགས་ཆེ་རུ་བཏང་ཡོད་པ་རེད། སྨན་བཅོས་རོགས་སྐྱོབ་དང་འདེགས་སྐྱོར་གྱི“བྱ་སྤྱོད་ཆེན་པོ་ལྔར”སྐུལ་འདེད་ཤུགས་ཆེན་བཏང་ནས་མི་འབོར་དབུལ་པོའི“ཆག་ཡང་བཅུ་དང་ཁ་གསབ་བཞིའི”སྲིད་ཇུས་ཕྱོགས་ཡོངས་ནས་དོན་འཁྱོལ་བྱས་ཏེ་ཤང་གྲོང་འཕྲོད་བསྟེན་ཁང79དང་། གྲོང་ཚོ་དབུལ་པོའི་འཕྲོད་བསྟེན་ཁང239ཚད་ལྡན་ཅན་གྱི་འཛུགས་སྐྲུན་ལ་སྐུལ་འདེད་ཏན་ཏིག་བཏང་ཡོད་པ་རེད། གྲོང་ཁྱེར་དང་གྲོང་རྡལ་གྱི་སྡོད་ཁང་ཉེན་ཆེའི་སྐྱོ་ཁུལ3576སྒྱུར་བཀོད་ལས་འགོ་བཙུགས་པ་དང་། མི2956གི་ཡུལ་གཞན་དུ་གནས་སྤོས་དང་བོད་རིགས་ས་ཁུལ་གྱི་དུད་ཚང4773ལ་སྡོད་ཁང་གསར་པ་བསྐྲུན་ནས་མང་ཚོགས་དུས་བཀག་བཞིན་སྡོད་ཁང་གསར་པའི་ནང་སྤོ་ཐུབ་པའི་འགན་ལེན་བྱས་ཡོད་པ་རེད།
གྲོང་ཚོ་གཅིག་ལ་སྤུས་རྟགས་གཅིག་དང་། གྲོང་ཚོ་གཅིག་ལ་ཐབས་ཇུས་རེ་ཡོད་པའི་སྐུལ་འདེད་ཤུགས་ཆེན་གཏོང་བ་དང་། མཉམ་སྡེབ་རྒྱུ་ནོར་དང་། མཉམ་སྡེབ་ས་ཞིང་། མཉམ་སྡེབ་འབྲོག་ར། མཉམ་སྡེབ་ནགས་ར་སོགས་ཀྱི་ཐོན་ཁུངས་བེད་སྤྱོད་གང་ལེགས་བྱས་ཏེ་ཡུལ་བབ་དང་བསྟུན་ནས་མཉམ་སྡེབ་དཔལ་འབྱོར་འཕེལ་རྒྱས་དང་རྒྱ་སྟོབས་ཆེ་རུ་བཏང་ཡོད་པ་རེད། རྒྱལ་ཁབ་ཀྱི་ས་ཁོངས་ཧྲིལ་པོའི་ཡུལ་སྐོར་གྱི་དཔེ་སྟོན་ཁུལ་འཛུགས་སྐྲུན་ལ་སྐུལ་འདེད་མགྱོགས་མྱུར་བཏང་ནས་དབུན་ཁྲོན་དང་། མའོ་རྫོང་། ལི་རྫོང་བཅས་ས་ཆ་གསུམ་མཐུན་སྦྱོར་གྱི་ལུས་གསོའི་ལས་རྣམ་ནུས་ལྡན་བཏོད་ཡོད་པ་རེད། “རྔ་པའི་འབྲི་གཡག་ཐོན་ལས་ཀྱི་གནད་སྨིན་དབུལ་སྒྲོལ་འདུ་འགོད”ལག་ལེན་མགྱོགས་མྱུར་བསྟར་ནས་ཕྱོགས་མང་ཁེ་ཕན་གྱི་མཉམ་མཐུད་ལམ་སྲོལ་ཧུར་ཐག་བཙུགས་པས་དུད་ཚང་དབུལ་པོར་ལོ་རེར་ཆ་སྙོམས་ཡོང་འབབ་སྒོར་ཁྲི2ཡན་ཟིན་པ་དང་སྦྲགས་མུ་མཐུད་དབུལ་སྒྲོལ་དང་ཡུན་རིང་དབུལ་སྒྲོལ་ཐུབ་པའི་བརྩོན་ལེན་བྱས་པ་རེད།
སྣོད་བཅུད་ཕན་འབྲས་ལ་དམིགས་ནས་གདོང་སྣ་གཙང་པོ་དང་རྒྱལ་རོལ་རྒྱལ་མོ་རྔུལ་ཆུའི་འབབ་རྒྱུད་ཀྱི་སྣོད་བཅུད་ཕྱོགས་བསྡུས་བཅོས་སྒྲིག་ལས་གྲྭ་ལག་ལེན་ཤུགས་ཆེན་བསྟར་ཏེ“ཐན་སྐྱོན་ལུང་གཞུང་ལེ་དབར་སྟོང་གི་ལྗང་མདོག་བར་ཁྱམས”སུ་འཛུགས་རྒྱུར་མུ་མཐུད་སྐུལ་འདེད་གཏོང་བ་དང་། དོམ་ཁྲའི་རྒྱལ་ཁབ་སྤྱི་གླིང་དང་། མཛོད་དགེ་རྒྱལ་ཁབ་འདམ་རའི་སྤྱི་གླིང་སོགས་སྣོད་བཅུད་འཛུགས་སྐྲུན་རྣམ་གྲངས་ལ་བརྟེན་པ། མང་ཚོགས་དབུལ་པོ་ས་ཆ་དེ་རང་དང་ཐག་ཉེ་ཁུལ་དུ་ནགས་སྲུང་མཁན་དང་། འདམ་ར་སྲུང་སྐྱོང་མཁན། རྩྭ་ར་གསོ་མཁན་ལ་འདེམས་པ་བཅས་བྱས་པ་དང་སྦྲགས། མང་ཚོགས་དབུལ་པོ་སྣོད་བཅུད་སྲུང་སྐྱོང་ནང་ཞུགས་པའི་ལམ་སྲོལ་གསར་པ་འཚོལ་ཞིབ་བྱས་ཡོད་པ་རེད། ད་དུང་མཛོད་དགེའི་འོད་ཤུགས་བྱེ་བཅོས་ཚོད་ལྟའི་དཔེ་སྟོན་ལས་གྲྭར་སྐུལ་འདེད་ཧུར་ཐག་བཏང་ནས་བྱེ་བཅོས་ཧུར་ཐག་བྱས་ཏེ་དབུལ་སྒྲོལ་འགག་སྒྲོལ་གྱི་བྱ་ཐབས་གསར་པར་སྐུལ་འདེད་ཧུར་ཐག་བཏང་ཡོད་པ་རེད།
རྔ་པ་ཁུལ་གྱིས“ཡག་པོ་བཞིའི་གྲོང་ཚོ”གཏོད་པའི་དམིགས་ཚད་ལ་དམ་པོར་དམིགས་ཏེ“ཞིང་འབྲོག་པའི་མཚན་སློབ”དང“ལག་གདང་སྦྲེལ་བ” སོགས་ཀྱི་བྱ་ཐབས་གང་ལེགས་སྤྱོད་པ་དང་། “བདུན་ལྔའི་ཁྲིམས་ལུགས་ཁྱབ་གདལ”ལ་གོ་རིམ་ལྡན་པའི་ངང་སྐུལ་འདེད་གཏོང་བ། གཞི་རིམ་གྱི་ཁྲིམས་སྐྱོང་ནན་ཏན་བཅས་བྱས་ནས་ཁྲིམས་ལུགས་ཁྱབ་གདལ་གྱི་སློབ་གསོ་དང་དྲིན་ཚོར་གྱི་སློབ་གསོ་གཏིང་ཟབ་སྤེལ་ཡོད་པ་རེད། རིག་གནས་དམངས་ཕན་གྱི་དབུལ་སྐྱོར་ཆེད་དོན་ལས་དོན་བརྟན་པོ་སྤེལ་བ་དང་། སྟོབས་ཤུགས་གཅིག་སྒྲིལ་གྱིས་བརྙན་འཕྲིན་དུད་ཚང་ཚང་མར་ཁྱབ་པ་དང་། རླུང་འཕྲིན་གྲོང་ཚོ་ཚང་མར་གྲགས་པ་སོགས་ཀྱི་ལས་དོན་ལ་སྐུལ་འདེད་བཏང་སྟེ། བསམ་པའི་དཔལ་ཡོན་དང་དངོས་པོའི་དཔལ་ཡོན་གྱི་ཆུ་ཚད་དུས་གཅིག་ཏུ་མཐོ་རུ་བཏང་ཡོད་པ་རེད། བསྙེན་བཀུར་ཀུན་སྤྱོད་ཀྱི་རིག་གནས་འཛུགས་སྐྱོང་རྒྱ་ཁྱབ་ཏུ་སྤེལ་ནས“ཡ་རབས་དུད་ཚང”འདེམས་པའི་བྱེད་སྒོ་ཧུར་ཐག་སྤེལ་བ་དང་། གྲོང་སྲོལ་དམངས་ཆིངས་འཐུས་སྒོ་ཚང་དུ་གཏོང་བ། བཀྲ་ཤིས་བྱ་བ་གཉེར་སྟངས་གསར་པ་སྤྱོད་པ་དང་འདས་མཆོད་ཀྱི་གོ་རིམ་སྟབས་བདེར་གཏོང་བ། ལུགས་རྙིང་སྲོལ་ངན་འདོར་བ། གོམས་སྲོལ་སྒྱུར་བར་སྐུལ་འདེད་གཏོང་བ་བཅས་བྱས་ནས་རྒྱ་ཆེའི་ཞིང་འབྲོག་མང་ཚོགས་ཀྱིས་བདེ་ཐང་དང་ཤེས་དཔལ་གྱི་འཚོ་བ་སྐྱེལ་སྟངས་ལ་རང་རྟོགས་ངང་དང་ལེན་ཐུབ་རྒྱུར་ཁྲིད་སྟོན་བྱས་ཏེ་མང་ཚོགས་ཀྱི་ནང་གནས་སྒུལ་ཤུགས་འཕེལ་བ་དང་འབྲེལ་ཕྱུག་འགྱུར་གྱི་སྙིང་སྟོབས་འཕེལ་བ་བྱས་པ་རེད།
“འཐབ་ས་དང་པོའི་ལས་ཀའི་བྱ་ཐབས”ཁྱབ་གདལ་ཤུགས་ཆེན་གཏོང་བ་དང་། གཞི་རིམ་དུ་བརྟག་དཔྱད་ཞིབ་འཇུག་དང་གནས་སྡོད་འབྲེལ་གཏུག་དང་ལྟ་སྐུལ་མཛུབ་ཁྲིད་བརྒྱུད། གནད་དོན་འཐབ་ས་དང་པོར་ཤེས་རྟོགས་དང་། འགལ་ཟླ་འཐབ་ས་དང་པོར་ཐག་གཅོད། འགན་འཁྲི་འཐབ་ས་དང་པོར་དོན་འཁྱོལ། གཟུགས་བརྙན་འཐབ་ས་དང་པོར་གཏོད་པ་བཅས་ཐུབ་པའི་འགན་ལེན་བྱས་ཡོད་པ་རེད། དབུལ་པོའི་གནས་ལས་ཕྱིར་འཐེན་ཐུབ་པའི་གྲོང་ཚོ་དབུལ་སྒྲོལ་ཐུབ་པའི་མི་འབོར་གྱི“ཕྱིར་ལྟ་བྱེད་པའི”ལས་དོན་ཧུར་ཐག་སྤེལ་ནས་དབུལ་སྒྲོལ་བྱ་ཡུལ“དབུལ་སྒྲོལ་ཐུབ་རུང་རོགས་སྐྱོར་བྱེད་པ་དང་། དབུལ་སྒྲོལ་ཐུབ་རུང་སྲིད་ཇུས་མི་འགྱུར་བ། དབུལ་སྒྲོལ་ཐུབ་རུང་རྣམ་གྲངས་མི་བརྗེ་བ”བཅས་ཀྱི་བྱ་ཐབས་ལག་ལེན་བསྟར་ཡོད་པ་རེད། །
རྩོམ་སྒྲིག་པ། ཀླུ་མོ་མཚོ།


c: text/html

text:
ཀན་སུའུ་ཞིང་ཆེན་ཁྲིམས་དཔོན་སློབ་གླིང་གི་ཏང་ཨུས་འགོ་ཁྲིད་ཚན་ཁག་གི་ དམངས་གཙོ་འཚོ་བའི་ཆེད་དོན་ཚོགས་འདུ་བསྡུས།
ཀན་སུའུ་ཞིང་ཆེན་ཨུ་ཡོན་ལྷན་ཁང་གི་2017ལོའི་ཏང་ཡོན་འགོ་ཁྲིད་ལས་བྱེད་པར་དམངས་གཙོ་འཚོ་བའི་ཚོགས་འདུ་བསྡུ་བའི་གཅིག་གྱུར་བཀོད་སྒྲིག་དང་། ཞིང་ཆེན་མི་དམངས་ཁྲིམས་ཁང་གི་ཏང་ཨུའི་《2017ལོར་རྩ་འཛུགས་ཀྱི་ཆེད་དོན་འཚོ་བའི་ཚོགས་འདུ་བསྡུ་རྒྱུ་དང་དམངས་གཙོ་སྒོས་ཏང་ཡོན་དཔྱད་གླེང་སྐོར་གྱི་བརྡ་སྦྱོར》གྱི་བླང་བྱ་ལྟར། ཟླ་3པའི་ཚེས་20ཉིན། ཀན་སུའུ་ཞིང་ཆེན་ཁྲིམས་དཔོན་སློབ་གླིང་གིས་2017ལོའི་འགོ་ཁྲིད་ཚན་ཁག་གི་དམངས་གཙོ་འཚོ་བའི་ཆེད་དོན་ཚོགས་འདུ་བསྡུས། ཞིང་ཆེན་མི་དམངས་ཁྲིམས་ཁང་གི་ཏང་ཙུའུ་ཁོངས་མིའམ་ཡོན་ཀྲང་གཞོན་པ་མཱ་ཁྲི་དང་། ཞིང་ཆེན་མི་དམངས་ཁྲིམས་ཁང་གི་ཏང་ཙུའུ་ཁོངས་མིའམ་ཆབ་སྲིད་པུའུ་ཡི་ཀྲུའུ་རིན་སུང་ཝེ། ཞིང་ཆེན་མི་དམངས་ཁྲིམས་ཁང་གི་ལས་ཁུངས་ཏང་ཨུའི་ཧྲུའུ་ཅི་གཞོན་པའམ་ལས་ཁུངས་སྒྲིག་བཤེར་ཨུ་ཡོན་ལྷན་ཁང་གི་ཧྲུའུ་ཅི་ཀྲུའོ་ཅི་ཧུང་སོགས་ཚོགས་འདུར་ཞུགས་ཏེ་མཛུབ་སྟོན་དང་དཔྱད་འཇོག་གནངས། སློབ་གླིང་གི་ཏང་ཨུའི་ཧྲུའུ་ཅི་ལི་ཞའོ་ཀྲིན་གྱིས་ཚོགས་འདུ་ལ་མགོ་འཛིན་མཛད།
ཐེངས་འདིའི་དམངས་གཙོ་འཚོ་བའི་ཆེད་དོན་ཚོགས་འདུ་ལེགས་པོར་སྤེལ་བའི་ཆེད་དུ། སློབ་གླིང་གི་ཏང་ཨུས་འདི་ལ་མཐོང་ཆེན་ཆེས་ཆེར་གནང་ཞིང་བཀོད་སྒྲིག་གང་ལེགས་མཛད། ཐེངས་འདིའི་ ཚོགས་འདུ་ནི་《2017ལོར་རྩ་འཛུགས་ཀྱི་ཆེད་དོན་འཚོ་བའི་ཚོགས་འདུ་བསྡུ་རྒྱུ་དང་དམངས་གཙོ་སྒོས་ཏང་ཡོན་དཔྱད་གླེང་སྐོར་གྱི་བརྡ་སྦྱོར》གྱི་བླང་བྱ་ལྟར་བསྡུས་པ་ཡིན་ཏེ། གཅིག་ནས་《ཀན་སུའུ་ཞིང་ཆེན་ཁྲིམས་དཔོན་སློབ་གླིང་གི་ཏང་ཡོན་འགོ་ཁྲིད་ལས་བྱེད་པ་ཁག་གི་དམངས་གཙོ་འཚོ་བའི་ཚོགས་འདུ་བསྡུ་རྒྱུའི་བྱེད་ཐབས》གཏན་འབེབས་བྱས་པ་དང་། གཉིས་ནས་གང་ལེགས་སྒོས་སློབ་སྦྱོང་བྱེད་པར་སྐུལ་འདེད་གནང་སྟེ། སློབ་སྦྱོང་བྱེད་པ་དང་ཏང་གཤིས་བློ་སྦྱོང་ཇེ་ཟབ་ཏུ་གཏོང་རྒྱུ། བྱ་བའི་ལས་སྟངས་ལེགས་སྒྱུར་བྱེད་པ་སོགས་ཟུང་འབྲེལ་བྱས་ཤིང་། བསམ་བློ་དང་དངོས་ཡོད་ཀྱི་གནད་དོན་ཐག་གཅོད་བྱེད་པ་གཉིས་གཅིག་གྱུར་བྱས་ཏེ། “འདུ་ཤེས་བཞི”་དང་“ཡིད་ཆེས་བཞིའི་”བསམ་བློ་སྔར་ལས་ཇེ་བརྟན་དུ་བཏང་། གསུམ་ནས་ཕྱོགས་གང་མང་ནས་བསམ་འཆར་བསྡུ་ལེན་བྱས་ཏེ་བཞུགས་མོལ་ཚོགས་འདུ་བསྡུས་པ་དང་མི་སྒེར་ལ་ཁ་བརྡ་བྱེད་པ། བསམ་འཆར་བསྡུ་ལེན་གྱི་རེའུ་མིག་བཀྲམ་པ་སོགས་ཀྱི་རྣམ་པ་བརྒྱུད་དེ་ཁྱོམ་བསྡོམས་བསམ་འཆར་69བསྡུས། དེ་ལས་འགོ་ཁྲིད་ཚན་ཁག་ལ་བཏོན་པའི་བསམ་འཆར་13དང་། འགོ་ཁྲིད་ཚན་ཁག་གི་ཁོངས་མིར་བཏོན་པའི་བསམ་འཆར་56འདུག དེ་དག་དུས་ཐོག་ཏུ་ཕྱོགས་བསྡུས་བྱས་ནས་བཟོ་བཅོས་ཅི་ཡང་མེད་པར་འགོ་ཁྲིད་ཚན་ཁག་དང་ཏང་ཡོན་ལས་བྱེད་པ་རྣམས་ལ་ཞུས། བཞི་ནས་《ཀན་སུའུ་ཞིང་ཆེན་ཁྲིམས་དཔོན་སློབ་གླིང་གི་ཏང་ཡོན་འགོ་ཁྲིད་ལས་བྱེད་པ་ཁག་གི་དམངས་གཙོ་འཚོ་བའི་ཚོགས་འདུ་གླེང་མོལ་བྱེད་ཐབས》གཏན་འབེབས་བྱས་ཏེ། ཕྱོགས་མང་བའི་སྒོ་ནས་གླེང་མོལ་བྱེད་པའི་བྱ་འགུལ་སྤེལ་པ་ཡིན། ཁ་བརྡ་བྱེད་པ་དང་བསམ་བློ་བརྗེ་རེས། ཕན་ཚུན་རྒྱུན་ལོན། བསམ་བློ་གཅིག་གྱུར། བར་འགལ་སེལ་བ། བློ་སེམས་གཅིག་སྒྲིལ་སོགས་བྱས་ཏེ་ཚང་མ་མཉམ་དུ་ཡར་ཐོན་འགྲོ་བའི་དམིགས་ཡུལ་གྲུབ། ལྔ་ནས་ཚོགས་འདུའི་བསམ་འཆར་ལ་དམིིགས་ནས། དོན་དངོས་དང་འབྲེལ་བའི་སྐྱོན་ཞིབ་ཡི་གེ་བྲིས་ནས་དངོས་དོན་དང་མཐུན་ཞིང་གོ་ཆོད་པའི་ལེགས་སྒྱུར་བྱེད་ཐབས་བཏོན་པ་རེད།
ཚོགས་ཐོག་ཏུ་དམངས་གཙོ་འཚོ་བའི་བརྗོད་གཞི་དམ་དུ་བཟུང་སྟེ། འགོ་ཁྲིད་ཚན་ཁག་གི་ཁོངས་མི་རྣམས་ཀྱིས་ཏང་གི་ཚོགས་ཆེན་སྐབས་བཅུ་དགུ་བའི་དགོངས་དོན་དང་ཏང་སྲོལ་ལ་སློབ་སྦྱོང་བྱེད་པ་དང་། ཞི་ཅིན་ཕིན་གྱི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་དོན་ལ་སློབ་སྦྱོང་དང་གོ་བ་ལེན་པ། སྤྱི་ཁྱབ་ཧྲུའུ་ཅི་ཞི་ཅིན་ཕིན་གྱིས་བཏོན་པའི་“སྲོལ་བཞི”སྔར་ལས་ལེགས་སྒྱུར་སྐོར་གྱི་གསུང་བཤད་ལག་བསྟར་མཐའ་འཁྱོལ་དང་བྱ་བ་བྱེད་སྟངས་ལེགས་བཅོས་སྐོར་གྱི་མཛུབ་སྟོན། ཏང་ཡོན་གྱི་དབང་ཆ་དང་འོས་འགན་གཤིབ་བསྡུར། བསམ་བློ་དང་བྱ་བའི་དངོས་ཡོད་ལ་འབྲེལ་ཏེ་གནད་དོན་འཚོལ་ཞིབ་སོགས་ལ་སློབ་སྦྱོང་བྱས་ཤིང་། གཙོ་བོ་ཆབ་སྲིད་ཀྱི་བྱེད་ནུས་ཆེ་མིན་དང་། “འདུ་ཤེས་བཞི་”བརྟན་མིན། “ཡིད་ཆེས་བཞི་”ཡོད་མེད། བྱ་བའི་ལས་སྟངས་འགྲིག་མིན། ནུས་པ་འདོན་སྤེལ་བཟང་མིན། རང་ཉིད་ལ་བཏོན་པའི་བླང་བྱ་ནན་མོ་ཡིན་མིན་སོགས་ལ་དམིགས་ཏེ། རང་ལ་སྐྱོན་ཞིབ་དང་ཕན་ཚུན་བར་སྐྱོན་བརྗོད་བྱས་ནས་ལེགས་སྒྱུར་གྱི་བསམ་འཆར་བཏོན་ལ། རང་སྐྱོན་ངོས་ལེན་གྱི་ནུས་བ་ཐོན་ཞིང་། བསམ་བློ་གཅིག་གྱུར་དང་ཁ་ཕྱོགས་གསལ་སྟོན། སྟོབས་ཤུགས་གཅིག་སྒྲིལ་གྱི་དམིགས་ཡུལ་གྲུབ་པ་རེད།
ཧྲུའུ་ཅི་ཀྲུའོ་ཅི་ཧུང་གིས་ཐེངས་འདིའི་དམངས་གཙོ་འཚོ་བའི་ཚོགས་འདུ་ནི་ལེགས་གྲུབ་ཆེན་པོ་བྱུང་ཡོད། གཅིག་ནི་འགོ་ཁྲིད་ཁག་གིས་མཐོང་ཆེན་གནང་བ་དང་། གཉིས་ནི་རྣམ་འགྱུར་དྲང་བ། གསུམ་ནི་ཕན་ནུས་གསལ་བོ་ཐོན་པ་སོགས་ཀྱི་ཁྱད་ཆོས་ལྡན་ཞེས་བཤད་ཅིང་། དེ་མ་ཟད་བསམ་འཆར་བཞི་བཏོན་ཡོད་དེ། གཅིག་ནས་ཆབ་སྲིད་གཞུང་ལུགས་ལ་མུ་མཐུད་དུ་སློབ་སྦྱོང་བྱས་ཏེ་ཆབ་སྲིད་ཀྱི་ལང་ཕྱོགས་ཇེ་བརྟན་དུ་གཏོང་བ། གཉིས་ནས་ཁྱོན་ཡོངས་ནས་ཏང་སྐྱོང་བའི་བླང་བྱ་ནན་མོས་ལག་བསྟར་བྱེད་རྒྱུ། གསུམ་ནས་ནན་ཏན་གྱིས་བྱ་བའི་ལས་སྟངས་ལེགས་སྒྱུར་བྱེད་དགོས་པ་དང་། བཞི་ནས་གཞུང་ལུགས་གསར་བའི་ཕན་འབྲས་ཀྱིས་སློབ་གླིང་གི་བྱ་བ་ཡོངས་ལ་སྣེ་ཁྲིད་དེ། འབད་བརྩོན་སྒོས་ཟབ་སྦྱོང་དང་སློབ་ཁྲིད་ཞིབ་འཇུག་གི་ཐོན་རྫས་གསར་སྤེལ་བྱས་ནས། ལོ་རྒྱུས་ཀྱི་དུས་སྐབས་གསར་བའི་ཁྲོད་རྒྱལ་ཁ་ཆེན་པོ་ལེན་པར་བརྩོན་དགོས་ཞེས་གསུངས།
ཀྲུའུ་རིན་སུང་ཝེས་གཏམ་བཤད་ནང་ཐེངས་འདིའི་ཚོགས་འདུ་ལས་བྱུང་པའི་གྲུབ་འབྲས་ལ་གདེང་འཇོག་ཆེན་པོ་བྱས་པ་དང་། དམངས་གཙོ་འཚོ་བའི་ཚོགས་འདུའི་སྤུས་ཚད་ཧ་ཅང་མཐོ་བར་བསྟན། ཁོང་གིས་ཏང་ཨུའི་འགོ་ཁྲིད་ཚན་ཁག་གི་ཁོངས་མི་རྣམས་ཀྱིས་རང་ཉིད་སྐྱོན་བརྗོད་བྱེད་པ་ནི་དངོས་ཐོག་བདེན་འཚོལ་ཡིན་པ་དང་། གནད་དོན་འཚོལ་ཞིབ་བྱེད་པ་གནད་ལ་འཁེལ་བ། དམངས་གཙོ་འཚོ་བའི་ཚོགས་འདུའི་བརྗོད་གཞི་དམ་དུ་བཟུང་བ། རང་ཉིད་ཀྱི་བྱ་བ་དང་འཚོ་བ། སློབ་སྦྱོང་བཅས་ཟུང་དུ་འབྲེལ་ནས་གཏིང་ཟབ་སྒོས་སྐྱོན་ཆ་བཙལ་བ་དང་མཉམ་དུ་དེ་དག་ལེགས་སྒྱུར་གྱི་བྱེད་ཐབས་གཏན་ལ་ཕབ་པ་ནི་བསྟོད་འོས་པ་ཞིག་རེད་ཅེས་བཤད། དེ་མ་ཟད་རྗེས་ཕྱོགས་ཀྱི་བྱ་བའི་ཁྲོད་སློབ་གླིང་གི་ཏང་ཨུས་གཅིག་ནས་རང་གི་ཆབ་སྲིད་ཀྱི་ལང་ཕྱོགས་ཇེ་བརྟན་དང་། ཆབ་སྲིད་གཞུང་ལུགས་སློབ་སྦྱོང་ལ་ཤུགས་སྣོན་རྒྱག་པ། ཏང་གི་འཛུགས་སྐྲུན་གཙིགས་སུ་བཟུང་སྟེ་ཟབ་སྦྱོང་གི་ལས་དོན་ལ་སྐུལ་འདེད་བྱེད་པ། གཉིས་ནས་རང་སོའི་དངོས་ཡོད་གནས་ཚུལ་ལ་གཞི་བྱས་ཏེ་ལེགས་སྒྱུར་བྱ་བ་དོན་ཐོག་ཏུ་འཁྱོལ་བར་བྱེད་དགོས། གསུམ་ནས་མུ་མཐུད་དུ་བྱ་བའི་ལས་སྟངས་ལེགས་སྒྱུར་བྱས་ཏེ་ཏང་ཡོན་གྱི་ཕུགས་འདུན་དང་དད་མོས་སྔར་ལས་ཇེ་དྲག་ཏུ་གཏོང་བ། ཏང་ཨུའི་རྩ་འཛུགས་ནུས་ཤུགས་དང་འབོད་སྐུལ་བྱེད་ཤུགས།ཆབ་སྲིད་བྱེད་ནུས་ཇེ་མཐོར་གཏོང་དགོས་ཞེས་ནན་གྱིས་གསུངས།
མཇུག་མཐར་ཡོན་ཀྲང་གཞོན་པ་མཱ་ཁྲིས་གསུང་བཤད་གལ་ཆེན་གནང་བ་དང་།ཁོང་གིས་བཤད་རྒྱུར།ཐེངས་འདིའི་དམངས་གཙོ་འཚོ་བའི་ཚོགས་འདུའི་སྤུས་ཚད་མཐོ་ལ་སྔོན་དཔག་གི་དམིགས་ཡུལ་ཐོན་ཡོད་དེ། གཅིག་ནས་འགོ་ཁྲིད་ཚན་ཁག་གིས་མཐོང་ཆེན་ཆེས་ཆེར་གནང་པ་དང་གྲ་སྒྲིག་གི་བྱ་བ་ནན་ཏན་ཡིན་པ། གཉིས་ནས་གནད་དོན་འཚོལ་ཞིབ་དོན་དངོས་དང་མཐུན་ཞིང་གནད་རྩར་ཁེལ་བ། སྐྱོན་བརྗོད་ལྷག་བསམ་དང་གཟུ་བོ་ཡིན་པ། གསུམ་ནས་ལེགས་སྒྱུར་བྱེད་ཐབས་ནུས་པ་ལྡན་ཞིང་ནན་མོ་ཡིན་པ། རིག་ལམ་གསལ་ཞིང་ཡངས་པོ་ཡིན་པ། བཞི་ནས་འགོ་ཁྲིད་ལས་བྱེད་པ་རྣམས་ཀྱིས་རང་དཔེ་གཞན་སྟོན་བྱས་ཏེ་ཚོགས་འདུའི་རྣམ་པ་གཟབ་ནན་དང་མཐུན་ཤ་ལྡན་པ་རེད་ཅེས་གསུངས།
ཁོང་གིས་བསྟན་དོན། རྗེས་ཕྱོགས་ཀྱི་བྱ་བའི་ཁྲོད་ཀྲུང་དབྱང་དང་ཞིང་ཆེན་ཨུ་ཡོན་ལྷན་ཁང་། ཞིང་ཆེན་ཁྲིམས་ཁང་བཅས་ཀྱིས་ཏང་འཛུགས་བྱ་བ་དང་ཆབ་སྲིད་སློབ་སྦྱོང་ཕྱོགས་ཀྱི་བཀོད་སྒྲིག་ལ་དམིགས་ནས། ཕུགས་འདུན་བརྟན་པོར་བཅངས་ཤིང་འགན་འཁུར་ཐུབ་པ་དང་ཏང་ལ་བློ་དཀར་བ་ཞིག་བྱེད་དགོས། མུ་མཐུད་དུ་ཏང་གི་སྐབས་བཅུ་དགུ་བའི་དགོངས་དོན་དང་ཞི་ཅིན་ཕིན་གྱི་དུས་རབས་གསར་བའི་ཀྲུང་གོའི་ཁྱད་ལྡན་པའི་སྤྱི་ཚོགས་རིང་ལུགས་ཀྱི་བསམ་བློ་གཙོ་ཐིག་ཏུ་བཟུང་ནས་ཆབ་སྲིད་གཞུང་ལུགས་ལ་སློབ་སྦྱོང་དང་ལག་བསྟར་མཐའ་འཁྱོལ་བྱེད་པ།སློབ་སྦྱོང་གི་ཐོབ་འབྲས་ཏེ་བྱ་བ་དང་འཚོ་བའི་ཁྲོད་ནས་དངོས་སུ་མཚོན་དུ་འཇུག་དགོས་པ། དམངས་གཙོ་འཚོ་བའི་ཆེད་དོན་ཚོགས་འདུ་དང་གཞན་བལྟས་རང་སྐྱོན་འཚོལ་བའི་བརྒྱུད་རིམ་ཁྲོད་མངོན་པའི་གནད་དོན་ལ་དམིགས་ཏེ། ཏང་ཨུའི་འགོ་ཁྲིད་ཚན་ཁག་གིས་གོང་དཔེ་འོག་སྟོན་དང་ཤུགས་ཆེན་པོས་ལེགས་སྒྱུར་བྱ་བ་དངོས་འབེབས་བྱ་དགོས་ཞེས་གསུངས་པ་དང་། ལྷག་པར་དུ་སློབ་གླིང་གི་འགོ་ཁྲིད་ཚན་ཁག་ལ་སློབ་སྦྱོང་དང་མཐུན་སྒྲིལ། གསར་གཏོད། འབད་བརྩོན་གྱི་བླང་བྱ་བཏོན་ནས། ཐེངས་འདིའི་དམངས་གཙོ་འཚོ་བའི་ཚོགས་འདུ་ནི་འགོ་འཛུགས་ས་གསར་བ་ཞིག་ཏུ་འཁུམས་ཏེ། བྱ་བ་ལས་སྟངས་ལེགས་སྒྱུར་བྱེད་དགོས་པ་དང་། རྩ་འཛུགས་འཚོ་བའི་ཚོགས་འདུ་ལས་ཐོབ་པའི་གྲུབ་འབྲས་དག་སློབ་གླིང་མཆོང་བརྒལ་གྱིས་འཕེལ་རྒྱས་འགྲོ་བའི་བསམ་པའི་སྒུལ་ཤུགས་དང་བྱེ་བྲག་གི་རིག་ལམ། བྱ་བའི་བྱེད་ཐབས་དང་ཕན་འབྲས་ལ་བསྒྱུར་ནས། ཀན་སུའུ་ཞིང་ཆེན་ཁྲིམས་དཔོན་སློབ་གླིང་གི་བྱ་བ་ཐམས་ཅད་ཇེ་ལེགས་སུ་གཏོང་དགོས་ཞེས་གསུངས།
ཀན་སུའུ་ཞིང་ཆེན་ཁྲིམས་དཔོན་སློབ་གླིང་གི་སྡེ་ཁག་སོ་སོའི་འགན་ཁུར་བ་རྣམས་ཚོགས་འདུར་ཞུགས་པ་ཡིན།
འབྲེལ་ཡོད་ཐ་སྙད།:
རྩོམ་གོང་མ།:ཀན་ལྷོ་ཁུལ་སྤྱི་བདེ་ལས་ཁུངས་ཀྱི་རྒྱ་བོད་སྐད་གཉིས་ཟབ་སྐྱོང་འཛིན་གྲྭ་འཚོགས།
རྩོམ་ཅོག་མ།:ཞིང་ཆེན་ཡོངས་ཀྱི་ཁྲིམས་ཁང་གི་༢༠༡༨ལོའི་སྲིད་ཁྲིམས་ཉེན་རྟོག་པའི་བསྐོ་ཐང་གནང་བ་དང་འཕར་བའི་ཟབ་སྦྱོང་འཛིན་གྲྭ་དེ་ཀན་སུའུ་ཞིང་ཆེན་ཁྲིམས་དཔོན་སློབ་གླིང་ནས་བསྡུས།

robotstxt: allowed

filter: keep


text:
རྒྱ་ནག་ནང་བསྟན་ཆོས་ལུགས་མཐུན་ཚོགས་ཀྱི་ཚོགས་གཙོ་དང་ཚོགས་གཞོན་བཅས་མཁན་པོ་གསུམ་གྱིས་བཙུན་མ་དང་སློབ་ཕྲུག་བུ་མོར་མགོ་སྐོར་བཙན་གཡེམ་བཏང་བ་དང་སྤྱི་རྒྱུ་སྒེར་སྤྱོད་སོགས་བྱས་པའི་གླེང་རྙོག་རིམ་པར་རྒྱ་གཞུང་གིས་ཉན་འཇོག་བྱས་མི་འདུག
ཟླ་འདིའི་ཕྱི་ཚེས་ ༡ ཉིན། པེ་ཅིན་ལོང་ཆན་དགོན་པའི་བཙུན་མ་ཧྲི་ཤན་ཇ་(Shi Xianjia)དང་ཧྲི་ཤན་ཆེ་(Shi xianqi) ཞེས་པ་གཉིས་ཀྱིས། ཤོག་གྲངས་༩༥ཡོད་པའི་གཏུག་ཡིག་ཅིག་སྲིད་གཞུང་ལ་ཕུལ་ཏེ། ལོང་ཆན་དགོན་པའི་མཁན་པོ་རྒྱ་ནག་ནང་བསྟན་མཐུན་ཚོགས་ཀྱི་ཚོགས་གཙོ་ཧྲི་ཤེ་ཁྲིན(Shi Xuecheng)གྱིས། ཉུང་མཐར་ཡང་བཙུན་མ་ ༦ ལ་མགོ་སྐོར་བཙན་གཡེམ་བྱས་སྐོར་ཞུ་གཏུག་རིམ་པ་བྱས་ཡོད་ཀྱང་། རྒྱ་ནག་གཞུང་གིས་མཁན་པོས་ནག་ཉེས་ངོས་ལེན་བྱས་མེད་ཚུལ་ཙམ་བརྗོད་ནས་གནད་དོན་དེ་ཡ་མེད་དུ་བཏང་ཡོད་པ་མ་ཟད། སྤྱི་ཚོགས་བརྒྱུད་ལམ་ཁག་ཏུ་མཁན་པོ་ཧྲི་ཤེ་ཁྲིན་དང་འབྲེལ་བའི་གླེང་རྙོག་སྣ་ཚོགས་བྱུང་གི་ཡོད་པ་རྣམས་ནག་གསུབ་གཏོང་གི་ཡོད་འདུག
ཞུ་གཏུག་པ་བཙུན་མ་གཉིས་ནི་རྒྱ་ནག་ཆིན་ཧྭ་སློབ་ཆེན་ནས་འབུམ་རམས་པ་ཐོན་ཞིང་། བཙུན་མ་ཧྲི་ཤན་ཇ་མཁན་པོ་ཤེ་ཁྲིན་གྱི་དྲུང་ཡིག་ཡིན་པ་དང་། བཙུན་མ་ཧྲི་ཤན་ཆེ་ནི་དེ་སྔོན་ལོང་ཆན་དགོན་པའི་ལས་བྱེད་མཐོ་གྲས་ཤིག་ཡིན་འདུག ཁོང་གཉིས་ཀྱི་གཏུག་ཡིག་ནང་ཕྱི་ལོ་ ༢༠༡༧ ཟླ་ ༡༢ པའི་ནང་མཁན་པོ་ཧྲི་ཤེ་ཁྲིན་གྱིས་པེ་ཅིན་དུ་གནས་སྡོད་བཙུན་མ་ཞིག་ལ་འཁྲིག་སྤྱོད་སྐོར་ཀྱི་འཕྲིན་ཡིག་ཅིག་བསྐུར་ཡོད་པ་ཤེས་རྟོགས་བྱུང་རྗེས། མཁན་པོའི་བྱ་སྤྱོད་ལ་ཞིབ་འཇུག་གི་མགོ་བཙུགས་ཡོད་པ་དང་། མཁན་པོས་སེམས་འཛིན་པའི་ (Mind Control)་ཉམས་ལེན་ཁྲོད་འཁྲིག་སྤྱོད་ནི་གསང་སྔགས་ཀྱི་ལྟ་སྤྱོད་མཆོག་ཏུ་གྱུར་བ་ཞིག་ཡིན་སྐོར་བརྗོད་དེ། དགེ་ཕྲུག་མ་མང་པོར་ཆགས་སྤྱོད་སྤེལ་བའི་ཁྲོད་ནས་བཙུན་མ་བཞི་ཡིས་ཡིད་ཆེས་བྱས་ཏེ་འཁྲིག་སྤྱོད་དང་ལེན་བྱས་ཡོད་སྐོར་བརྗོད་འདུག
བཙུན་མ་ཧྲི་ཤན་ཇ་ཡིས་མོ་རང་འབྲེལ་འདྲིས་བྱུང་བའི་བཙུན་མ་ཞིག་དེ་སྔོན་མཁན་པོ་ཧྲི་ཤེ་ཁྲིན་གྱིས་སྒོམ་སྒྲུབ་ཁང་དང་ཕྱི་རྒྱལ་སོགས་ལ་སློབ་སྦྱོང་བྱེད་དུ་བཏང་ཡོད་པ་མ་ཟད། དེ་ནས་སློབ་གྲྭ་ཞིག་ཏུའང་བཏང་ནས་ཅུང་མ་འགོར་བར་བཙུན་མ་དེ་ཕྱིར་དགོན་པར་ལོག་ཡོད་ཀྱང་། ལོ་གཅིག་གི་རྗེས་སུ་སེམས་ཁམས་བདེ་ཐང་མེད་པ་ཆགས་ཡོད་སྐོར་དང་། ཡང་བཙུན་མ་གཞན་ཞིག་གིས་ཀྱང་དགོན་པ་ནས་ཐོན་རྗེས་དགེ་རྒན་དང་ཆོས་གྲོགས་ཚོར་བཅངས་བའི་ཡིད་ཆེས་བརླག་གི་ཡོད་པ་མ་ཟད། མོ་རང་གི་སེམས་ཁམས་ཀྱང་བདེ་ཐང་མིན་སྐོར་བརྗོད་ཡོད་པ་ལྟར། བཙུན་མ་གཞན་ཞིག་ཀྱང་གཅིག་མཚུངས་ཀྱི་གནས་སྟངས་འོག་ལྷུང་ཡོད་སྟབས། ཉུང་མཐར་ཡང་གནས་ཚུལ་དེ་འདྲ་གཉིས་ལས་མང་བ་བྱུང་འདུག་ཅེས་བརྗོད་ཡོད་འདུག
ཡང་གཏུག་ཡིག་ནང་དགོན་པའི་ནང་སྒོར་མོ་དང་ཆབ་སྲིད་ཀྱི་དཀའ་རྙོག་ཆེན་པོ་ཡོད་སྐོར་བཀོད་པའི་ནང་། དགོན་པས་ཁྲིམས་འགལ་གྱི་ཐོག་ནས་རྒྱ་སྒོར་ས་ཡ་བརྒྱ་ཕྲག་མང་པོས་ཁང་རྩེག་བརྒྱབས་ཡོད་པ་དང་། སྒོར་མོའི་རྩོད་རྙོག་ཀྱང་མང་པོ་བྱུང་ཡོད་པ། དེ་བཞིན་དགོན་པར་གནས་བཞུགས་མི་སྒེར་ལ་བདེ་འཇགས་མིན་པའི་ཉེན་གནས་མང་པོ་བྱུང་ཡོད་སྐོར་སོགས་བརྗོད་འདུག
བརྒྱུད་ལམ་གྱི་གནས་ཚུལ་ལྟར་ན། མཁན་པོ་ཧྲི་ཤེ་ཁྲིན་གྱིས་དམར་ཤོག་ཚོགས་པའི་ལྟ་བ་ལངས་ཕྱོགས་དྲིལ་བསྒྲགས་ཤུགས་ཆེན་བྱས་ཏེ། ཆོས་འཁོར་རྩ་རླུང་སྒོམ་སྒྲུབ་པ་ཚོར་ལྟ་ཞིབ་ཀྱི་འགན་འཁུར་གྱི་ཡོད་པ་མ་ཟད། སྲིད་གཞུང་གི་མགྲིན་ཚབ་ལྟ་བུ་བྱས་ཏེ་ཁོས་ཆོས་འཁོར་རྩ་རླུང་སྒོམ་སྒྲུབ་པའི་སྐོར་ལ་སྡང་ཟུག་ཆེན་པོས་དཔྱད་རྩོམ་མང་པོ་སྤེལ་བཞིན་ཡོད་འདུག ཁོ་རྒྱ་ནག་དམར་ཤོག་ཚོགས་པའི་མཐོ་རིམ་དཔོན་རིགས་ཁག་ཅིག་ལ་འབྲེལ་བ་དམ་ཟབ་ཡོད་པ་དང་། དམར་ཤོག་ཚོགས་པའི་སྲིད་དོན་ནང་གོ་བབ་ཆེན་པོ་བཟུང་ཡོད་པར་བརྟེན། ཁོས་ཉིན་གཅིག་ལ་དགོངས་པ་ཞུ་དགོས་པ་ཡིན་ནའང་དབུས་འཐབ་ཕྱོགས་གཅིག་གྱུར་ཁང་ལ་ཡར་ཞུ་དགོས་ཀྱི་ཡོད་འདུག
དེ་བཞིན་འདས་ལོའི་ལོ་མཇུག་ཏུ་རྒྱ་ནག་ཧུའུ་ནན་ཧུའུ་ཧེ་ནང་བསྟན་སློབ་གླིང་གི་ཀན་ཝེ་ཞེས་པ་ཞིག་གིས་རྩོམ་ཡིག་ཅིག་སྤེལ་ཏེ། རྒྱ་ནག་ནང་བསྟན་ཆོས་ལུགས་མཐུན་ཚོགས་ཀྱི་ཚོགས་གཙོ་གཞོན་པ་ཡེན་ཧྲིན་(Yin Shun)ཟེར་བ་དེས་ཀྱང་ཆོས་ལུགས་དང་འབྲེལ་བའི་ཟབ་སྦྱོང་ཞིག་གི་ཐོག ཚོགས་ཆེན་༡༩ པའི་བྱ་བའི་སྙན་ཞུ་དེ་ནི་དེང་དུས་ཀྱི་ནང་པའི་བསྟན་བཅོས་ཤིག་ཆགས་ཡོད་པས། ཁོས་དེ་ཐེངས་གསུམ་ལ་ལག་བྲིས་བྱས་ཟིན་ཡོད་ལ། ད་དུང་མུ་མཐུད་དུ་ཐེངས་བཅུ་ལ་ལག་བྲིས་བྱ་རྒྱུ་ཡིན་སྐོར་དང་། ནང་བསྟན་ཆོས་ལུགས་པ་ཚོས་ཏང་གི་གསུང་ལ་ཉན་ཞིང་ཏང་གི་རྗེས་སུ་འབྲང་དགོས་སྐོར་སོགས་ཆབ་སྲིད་དྲིལ་བསྒྲགས་བྱས་ཡོད་སྐོར་བརྗོད་འདུག
མཁན་པོ་ཤེ་ཁྲིན་ལྟ་བུའི་མཁན་པོ་གླེང་རྙོག་ཅན་ནི་རྒྱ་ནག་གི་ཆོས་ལུགས་ལྟེ་གནས་མང་པོ་ན་ཡོད་འདུག མིང་དུ་གྲགས་པའི་ཧུའུ་ནན་སོང་ཧྲན་ཧྲོ་ལིན་དགོན་པའི་མཁན་པོ་དང་། ཧུའུ་ནན་ཞིང་ཆེན་ནང་བསྟན་མཐུན་ཚོགས་ཀྱི་ཚོགས་གཙོ། རྒྱ་ནག་ནང་བསྟན་མཐུན་ཚོགས་ཀྱི་ཚོགས་གཙོ་གཞོན་པ་ཧྲི་ཡོང་ཤི་ཞེས་པས་ལྐོག་ནས་སྡོམ་ཁྲིམས་དང་འགལ་བའི་བྱ་སྤྱོད་སྤེལ་ཏེ་ཕྲུ་གུ་གསོས་པ་དང་། ཕྱི་རྒྱལ་དུ་དངུལ་དངོས་འབོར་ཆེན་ཡོད་པ། དེ་བཞིན་པེ་ཅིན་སློབ་ཆེན་གྱི་བུ་མོ་ཚོར་ཚུལ་མིན་འབྲེལ་བ་བཟུང་ཡོད་པ་སོགས་ཀྱི་རྙོག་གླེང་མང་པོ་བྱུང་ཡོད་འདུག
རྒྱ་ནག་དམར་ཕྱོགས་ཀྱི་མི་རབས་གཉིས་པ་ལུའུ་ཡུས་ཟེར་བ་ཞིག་གིས། གནད་དོན་འདི་ནི་རྒྱའི་སྤྱི་ཚོགས་ནང་ཀུན་སྤྱོད་དམས་སུ་ཕྱིན་པའི་ཟིང་འཁྲུག་ཅིག་ཡིན་པ་དང་། དེང་སྐབས་རྒྱ་ནག་ནང་ཆོས་ལུགས་དད་མོས་མེད་པ་མ་ཟད། ནང་བསྟན་ཆོས་ལུགས་ཀྱི་ངོ་བོ་བརླགས་ཤིང་། གྲྭ་པའང་གྲྭ་པ་མིན་ལ། འཛམ་གླིང་ནང་མིང་དུ་གྲགས་པའི་རྒྱ་ནག་གི་ཧྲོ་ལིན་དགོན་པ་ལྟ་བུའི་དགོན་པ་རྣམས་ཀྱང་ཆབ་སྲིད་ཀྱི་རྨང་མཐུག་པའི་དངུལ་དངོས་ཀྱི་རུལ་སུངས་དང་། ཆགས་སྤྱོད་ལོག་གཡེམ་སྤེལ་ས་ཞིག་ཏུ་གྱུར་ཡོད་སྐོར་བརྗོད་འདུག
མཁན་པོ་ཧྲི་ཤེ་ཁྲིན་ནི་ཕྱི་ལོ་ ༡༩༦༦ ལོར་རྒྱ་ནག་ཧྥུ་ཅན་ཞིང་ཆེན་ཤན་ཡུའུ་རྫོང་ཁོངས་སུ་སྐྱེས་ཤིང་། ཕྱི་ལོ་ ༡༩༨༢ ལོར་ཧྥུ་ཅན་གྱི་ཀང་ཧྭ་དགོན་པའི་(广化寺)ནང་དུ་རབ་ཏུ་བྱུང་ཡོད་པ་དང་། ཕྱིས་སུ་ཕྱི་ལོ་ ༡༩༩༥ ལོར་ཧྥུ་ཅན་ཞིང་ཆེན་ནང་བསྟན་སློབ་གླིང་གི་སློབ་གཙོ་བྱས་པ་དང་། དེ་ནས་རིམ་གྱིས་ཁོའི་གོ་གནས་འཕར་ཏེ་ཕྱི་ལོ་ ༢༠༡༥ ལོར་སྐབས་དགུ་པའི་རྒྱ་ནག་ནང་བསྟན་མཐུན་ཚོགས་ཀྱི་ཚོགས་གཙོར་བསྐོས་ཡོད་པ་དང་། ཕྱི་ལོ་ ༢༠༡༨ ཟླ་ ༣ ཚེས་ ༡༦ ཉིན་སྐབས་བཅུ་གསུམ་པའི་རྒྱལ་ཡོངས་སྲིད་གྲོས་རྒྱུན་ལས་ལྷན་ཚོགས་ཀྱི་ཚོགས་འདུ་དང་པོའི་ཐོག་མི་རིགས་དང་ཆོས་ལུགས་ལས་དོན་ཁང་གི་མགོ་གཙོ་གཞོན་པ་དང་། རྒྱ་ནག་ནང་བསྟན་མཐུན་ཚོགས་ཀྱི་ཚོགས་གཙོ། རྒྱ་ནག་ནང་བསྟན་སློབ་གླིང་གི་སློབ་གཙོ། རྒྱ་ནག་ཆོས་ལུགས་ཞི་བདེ་ལྷན་ཚོགས་ཀྱི་རྒྱུན་ལས་ཚོགས་གཞོན། རྒྱ་ནག་མི་མང་ཞི་བདེ་རྩོད་ལེན་དང་དམག་དོན་མཐུན་ཚོགས་ཀྱི་ཚོགས་གཙོ་གཞོན་པ་སོགས་ཀྱི་འགན་འཁུར་ཏེ། དམར་ཤོག་ཚོགས་ཆེན་སྐབས་ ༡༩ པའི་སྲིད་བྱུས་སྐོར་གྱི་སློབ་སྟོན་པ་གཙོ་བོ་ཞིག་ཏུ་གྱུར་ཡོད་འདུག
བསོད་ནམས་རྒྱ་མཚོ།


text:
མཚོ་སྔོན་གསར་འགྱུར་དྲ་བའི་འཕྲིན། ཟླ༧པའི་ནང་དུ། རྨ་ལྷོ་སོག་རྫོང་དང་། མཚོ་ལྷོའི་འབའ་རྫོང་། མཚོ་ནུབ་གཏེར་ལམ་བཅས་རྫོང་གསུམ་ལ་རྒྱལ་ཁབ་ཀྱི་ཕྱོགས་གསུམ་པས་ལོ་རྒྱུས་ཐོག་ཆེས་གཟབ་ནན་གྱི་དཔྱད་ཞིབ་རྩིས་ལེན་བྱས་ཏེ་དབུལ་བོའི་ཞྭ་མོ་གཞི་ནས་ཕུད་ཡོད་པ་ཐག་གིས་བཅད་ཅིང་། རྒྱལ་ཡོངས་ཀྱི་དབུལ་ཞྭ་ཕུད་པའི་རྫོང་༢༨ལས་དབུལ་ཐར་གྱི་ཚད་གཞི་མཐོ་ཤོས་སུ་ཆགས་པའི་གྲས་སུ་ཚུད།གཞན་རྫོང་དབུལ་བོ་བདུན་གྱི་དབུལ་ཞྭ་ཕུད་པ་དང་། ཞིང་སྡེ་དབུལ་བོ༥༠༠དབུལ་ཐར་ཐུབ་པ། དབུལ་བོ་མི་འབོར་ཁྲི༡༥དབུལ་སྒྲོལ་ཡོང་བའི་ལོ་ཧྲིལ་བོའི་དམིགས་འབེན་འོས་འགན་བདེ་བླག་ངང་ལམ་ལྷུང་འབྱུང་རེ་ཡོད། ལོ་གསུམ་གྱི་སྔ་རོལ་ཏུ་དབུལ་བོ་མི་འབོར་ཁྲི༢༦.༤༣ལ་ཐོན་ལས་ཀྱི་རོགས་སྐྱོར་ལག་བསྟར་བྱས་ནས་དེ་འདོད་མོས་དང་ནུས་པ་ཡོད་པའི་དབུལ་བོ་མི་འབོར་ཁྲི༤༢.༦༣ཡོངས་ལ་ཁེབས་པ་མངོན་འགྱུར་དང་། རྫོང་དབུལ་བོ༡༤ཡི་དབུལ་སྐྱོར་ཐོན་ལས་གླིང་དང་། ཞིང་སྡེའི་ཡུལ་སྐོར་རྣམ་གྲངས༥༢ཁྱོན་ཡོངས་ལས་འགོ་བརྩམ་རྒྱུ་སོགས་མང་པོ་ཞིག་སྲིད་ཇུས་དང་མ་དངུལ། མི་ཤུགས་བཅས་ཀྱི་ཐུན་མོང་སྟོབས་ཤུགས་འོག་ཏུ། མཚོ་སྔོན་གྱི་དབུལ་སྒྲོལ་འགག་གཏོར་དེ་དྲོད་འཇམ་གྱི་ཉི་ཟེར་ཀློང་ནས་ལོ་གཅིག་ཕར་བསྐྱལ་བ་དང་། དཀའ་ངལ་ཁྱད་བསད་ཀྱི་ཁྲོད་དུ་འབྲས་བུ་ཡག་པོ་ཞིག་བླངས།
༢༠༡༧ལོ་ནི་དབུལ་སྒྲོལ་འགག་གཏོར་གོང་འོག་དམ་འབྲེལ་བྱས་ནས་ཁྱོན་ཡོངས་སུ་གཏང་ཟབ་སྤེལ་བའི་གནད་འགག་གི་ལོ་ཞིག་ཡིན་ལ། ཞིང་ཆེན་ཡོངས་ཀྱིས་དཀའ་བ་གདོང་གིས་བསུས་ཤིང་ལྕི་འགན་ཁག་ཏུ་བཞེས་ནས་མདུན་དུ་བསྐྱོད་པའི་ལོ་ཞིག་ཀྱང་ཡིན། ལོ་གཅིག་ཚུན་ལ། ཞིང་ཆེན་ཡོངས་ཀྱི་གོང་འོག་ཀུན་གྱིས་བསྒྱུར་བ་བཞི་ལག་བསྟར་དོན་འཁྱོལ་དང་ཏན་ཏིག་བཞིའི་བླང་བྱ་གལ་ཆེན་གཞིར་བཟུང་སྟེ། སེམས་ཞིབ་མོས་ཇུས་འགོད་དང་། སྟོབས་ཤུགས་གནད་ལ་ཕྱོགས་པ་བཏོན་ནས་རིམ་ཁག་འགོ་ཁྲིད་ལས་བྱེད་ཀྱི་འབྲེལ་གནས་ལམ་ལུགས་ཕྱོགས་ཡོངས་ནས་ལག་བསྟར་བྱས་ཤིང་། ཞིང་ཆེན་རིམ་པའི་ལས་བྱེད་ཀྱིས་དབུལ་སྒྲོལ་འགག་གཏོར་གྱི་འཐབ་སར་ལྟ་སྐུལ་ཞིབ་བཤེར་གྱི་གཡུལ་བཤམས་པ་དང་། ཞིང་ཆེན་རིམ་པའི་ལས་བྱེད༣༩ཡིས་སོ་སོའི་འབྲེལ་གནས་རྫོང་དུ་བསྐྱོད་དེ། དབུལ་སྒྲོལ་འགག་གཏོར་གྱི་འོས་འགན་ལམ་ལུགས་ལག་བསྟར་ཞིབ་ཕྲ་དང་རིམ་པ་ལྔ་ཅན་གྱི་ཧྲུའུ་ཅིས་དབུལ་སྐྱོར་ལས་དོན་དམ་འཛིན་བྱེད་པའི་ལས་ཀའི་ལམ་ལུགས་ལག་བསྟར་ནན་མོ་བྱས། རིམ་པ་ཁག་གི་ཏང་ཨུ་དང་སྲིད་གཞུང་གི་འགན་འཁྲི་དང་། འགོ་བ་དང་པོའི་འོས་འགན་དང་པོ། ལས་བགོས་དོ་དམ་འགོ་ཁྲིད་ཀྱི་དྲང་ཐད་ཀྱི་འོས་འགན་སོགས་ལག་བསྟར་མངོན་གསལ་ཡོང་བ་བྱས་པ་བཅས་ཁ་ཆད་མཉམ་གྲོས་དང་འགན་འཁྲི་བདའ་འདེད་ཀྱི་ལམ་ལུགས་གཟབ་ནན་བཙུགས་ནས་ཀྲུང་དབྱང་དང་ཞིང་ཆེན་ཏང་ཨུའི་ཇུས་ཆོད་བཀོད་སྒྲིག་དེ་རྩ་བ་ཚུགས་ཤིང་ཡལ་འདབ་རྒྱས་པར་སྐུལ་སྤེལ་བྱས།
ཞིང་ཆེན་ཡོངས་ནས་སྔ་གཞུག་ཏུ་དབུལ་སྐྱོར་མ་སྒོར་དུང་ཕྱུར༡༠༥བཏང་བའི་ནང་དུ། ལོ་ཧྲིལ་བོའི་དམིགས་འབེན་གྱི་བརྒྱ་ཆའི་༡༠༥ལེགས་འགྲུབ་བྱུང་ཡོད་པ་དང་། དེ་ནི་ན་ནིང་གི་དུས་མཉམ་ལས་བརྒྱ་ཆའི་༤༢.༩འཕར་ཡོད་པ་རེད། རིམ་པ་ཁག་གི་སྒྲིག་བཤེར་སྡེ་ཚན་གྱིས་དབུལ་སྐྱོང་ཁྱབ་ཁོངས་ནས་གྱོད་ཉེས༥༡། ཁུངས་གནས་ཅན་གྱི་གནད་དོན༥༤༦ཐག་བཅད་པ་དང་། ཉེས་ཅན་༣༠༦ལ་ཏང་གི་སྒྲིག་ཁྲིམས་སྲིད་ཁྲིམས་ཀྱིས་ཆད་པ་དང་རྩ་འཛུགས་ཀྱིས་ཐག་གཅོད་བྱས། སྐོར་ཐེངས་གཅིག་ཅན་བརྒྱད་དང་། དབུལ་སྒྲོལ་འགག་གཏོར་གྱི་ལས་གཞི་གཙོ་གནད་བཅུ་སོགས་རྣམ་གྲངས་གལ་ཆེན་དང་། ལས་གཞི་གལ་ཆེན་རབ་དང་རིམ་པར་ཕྱོགས་ཡོངས་ནས་སྐུལ་འདེད་བཏང་བའི་བབ་དང་བསྟུན་ནས་ད་ལོར་དབུལ་བོ་མི་འབོར་ཁྲི༡༥དབུལ་བོ་ཐར་ཐུབ་ཀྱི་ཡོད།
ད་ལོའི་ཟླ༤བའི་ཚེས༢༠ཉིན་ནས་བཟུང་སྟེ། ཞིང་ཆེན་ཡོངས་ཀྱིས་ལས་བྱེད་པ་ཁྲི༣ལྷག་སྒྲིག་འཛུགས་བྱས་ཏེ། ཟླ་བ་བཞིའི་རིང་ལ་གནད་འཁེལ་ཡང་དག་ཡིན་མིན་ལ་ཕྱིར་ལྟ་བྱས་པ་དང་། གནད་ལ་འཁེལ་མེད་ཅིང་། དབུལ་བོ་ལས་ཐར་ཡོད་ཀྱང་དབུལ་ཐར་གྱི་རོགས་སྐྱོར་ལོངས་སུ་སྤྱོད་མཁན་མི་ཁྲི༣.༨༣ཕྱིར་དབྱུང་བ་དང་། དབུལ་བོ་ཡིན་ཡང་དབུལ་ཐར་གྱི་རོགས་སྐྱོར་ལོངས་སུ་སྤྱད་ཐུབ་མེད་པའི་མི་ཁྲི༡ཡང་བསྐྱར་དབུལ་སྐྱོར་གྱི་མིང་བྱང་དུ་བཅུག་ནས་རྒྱལ་ཡོངས་ཀྱི་ཟླ་བ་གཉིས་རིང་གི་གནས་ཚུལ་སྙོམས་སྒྲིག་འོས་འགན་སྔ་མོ་ནས་ལེགས་འགྲུབ་བྱས།


text:
༢༠༡༣ ལོར་མདོ་སྨད་གཡུང་དྲུང་བོན་གྱི་འདུས་སྡེ་ཆེན་མོ་༧དགའ་མལ་དགོན་ཆེན་དུ་༼གཡུང་དྲུང་བོན་གྱི་གཡས་རུའི་འཆད་རྩོད་ཆེན་མོ་༽ཐེངས་དང་པོ་སོགས་གཡུང་དྲུང་བོན་དང་འབྲེལ་བའི་ཚོགས་ཆེན་གསུམ་ལྷན་དུ་འཚོགས་སྐབས་ཀྱི་ཆེད་བསྒྲིགས་འོད་སྡེར་༼གཤེན་བསྟན་འོད་སྣང་ ༽གི་དབུ་འབྱེད་འགྲེམ་སྤེལ་གྱི་མཛད་སྒོ་ཆེན་མོ་སྤེལ་བ། དེ་ཡང་བོད་རབ་བྱུང་བཅུ་བདུན་པའི་༼སྤྱི་ལོ་༢༠༡༤ལོའི་ཟླ་བ་༡༠བའི་ཚེས་༢༩ཉིན་༽ལ་མདོ་སྨད་རྔ་བ་ཁུལ་ཟིང་ཆུ་རྫོང་གཙོ་ཚང་དགོན་གྲོང་རྡལ་ནས་༢༠༡༣ལོར་མདོ་སྨད་གཡུང་དྲུང་བོན་གྱི་འདུས་སྡེ་ཆེན་མོ་༧དགའ་མལ་དགོན་ཆེན་དུ་༼ གཡུང་དྲུང་བོན་གྱི་གཡས་རུའི་འཆད་རྩོད་ཆེན་མོ་ ༽ཐེངས་དང་པོ་སོགས་གཡུང་དྲུང་བོན་དང་འབྲེལ་བའི་ཚོགས་ཆེན་གསུམ་ལྷན་དུ་འཚོགས་སྐབས་ཀྱི་ཆེད་བསྒྲིགས་འོད་སྡེར་༼ གཤེན་བསྟན་འོད་སྣང་ ༽གི་དབུ་འབྱེད་འགྲེམ་སྤེལ་གྱི་མཛད་སྒོ་ཆེན་མོ་སྤེལ་བ་རེད། མཛད་སྒོའི་སྟེང་ལ་ཟིང་ཆུའི་ཕྱི་ཡི་དགོན་ལག་བཅུ་གསུམ་དང་ནང་གི་དགོན་ཁག་ལྔའི་ ཞིས་དགོན་ཆེན་མོ་སྟེ་༧དགའ་མལ་དགོན་ཆེན་གྱི་༧མཁན་ཆེན་ཤེས་རབ་གཡུང་དྲུང་དབང་རྒྱལ་རིན་པོ་ཆེ་དང་༧དཔོན་སློབ་སྨན་རིའི་དགེ་བཤེས་ཤེས་རབ་མཐར་ཕྱིན་རིན་པོ་ ཆེ། སྒྲུབ་སློབ་ཤེས་རབ་ལྷུན་གྲུབ་རིན་པོ་ཆེ། ཟིང་ཆུ་རྫོང་ནང་བསྟན་མཐུན་ཚོགས་ཀྱི་ཚོགས་གཙོ་ཆེན་མོ་སྣང་ཞིག་ཚང་མཆོག་སྤྲུལ་ཤེས་རབ་འོད་ཟེར་རྒྱལ་མཚན་རིན་པོ་ཆེ་གཙོས་པའི་དགོན་ལག་ཁག་གི་བླ་མ་དང་མཁན་པོ་སྤྲུལ་སྐུ། དགོན་ཆེན་དང་དགོན་ལག་ཁག་གི་དམངས་གཙོ་དོ་དམ་ཨུ་ཡོན་ལྷན་ཁང་གི་ཀྲུའུ་རེན་རྒན་ གཞོན་སོགས་དང་། དེ་བཞིན་དགོན་སྡེ་ཁག་གི་ལྷ་སྡེ་རྣམས་ཀྱི་སྡེ་དཔོན་སོགས་སྐྱ་སེར་བརྒྱ་ཕྲག་ ལྷག་ཚོགས་བཞུགས་གནང་ཡོད་པ་དང་། དང་ཐོག་འོད་སྡེར་བཟོ་མཁན་གྱི་འགན་བཞེས་པ་སོགས་ནས་འོད་སྡེར་སྟོད་སྨད་བར་ གསུམ་གྱི་ཐད་ལ་ངོ་སྤྲོད་གནང་བ་དང་། དེ་ནས་དགོན་ཆེན་གྱི་༧མཁན་སློབ་རྣམ་གཉིས་གཙོས་པའི་དགོན་སྡེ་ཁག་གི་བླ་སྤྲུལ་ཐུན་མོང་ཡོངས་ནས་༼ གཤེན་བསྟན་འོད་སྣང་ ༽གི་དབུ་འབྱེད་གནང་བ་དང་། དེ་ནས་༧ མཁན་ཆེན་ཤེས་རབ་གཡུང་དྲུང་དབང་རྒྱལ་རིན་པོ་ཆེ་དང་དཔོན་སློབ་ཤེས་རབ་མཐར་ ཕྱིན། སྣང་ཞིག་ཚང་མཆོག་སྤྲུལ་ཤེས་རབ་འོད་ཟེར་རྒྱལ་མཚན་རྣམ་གསུམ་གྱིས་ཆེད་བསྒྲིགས་ འོད་སྡེར་༼གཤེན་བསྟན་འོད་སྣང་༽གི་སྤྱི་ཕུད་དང་པོ་དེ་༧སྐྱབས་རྗེ་སྨན་རིའི་ ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་དང་༧སྐྱབས་རྗེ་སྨན་ རིའི་དཔོན་སློབ་ཡོངས་འཛིན་བསྟན་འཛིན་རྣམ་དག་རིན་པོ་ཆེ། ༧རྒྱལ་བ་གཤེན་གྱི་གདུང་འཛིན་ཆེན་མོ་གཤེན་སྲས་ནོར་བུ་དབང་གི་རྒྱལ་པོ་རྣམ་གསུམ་ལ་ཕུལ་བ་དང་། དེ་ནས་ཚོགས་བཞུགས་པ་ཡོངས་ནས་ཆེད་བསྒྲིགས་འོད་སྡེར་སྟོད་སྨད་བར་གསུམ་པོ་རགས་ གཟིགས་སོགས་གནང་བ་དང་།
དེ་ནས་ཐེངས་འདིའི་ཆེད་བསྒྲིགས་འོད་སྡེར་གྱི་བརྙན་ལེན་པ་དང་སྒྲིག་སྦྱོར་བ་བཅས་ཀྱི་འགན་བཞེས་པ་རྔ་བཟའ་ནོར་བུ་ལགས་ལ་ཟིང་ཆུའི་བརྙན་ལེན་སྒྲིག་སྦྱོར་ ཆེད་མཁས་པའི་མཚན་སྙན་གྱི་བྱ་དགའ་དཔང་ཡིག་སོགས་གནང་སྟེ་དབུ་འབྱེད་འགྲེམ་ ལ་གྱི་མཛད་སྒོ་དེ་རྒྱལ་ཁ་དང་གཟི་བརྗིད་ངང་ནས་མཇུག་སྒྲིལ་བ་རེད།
ཅེས་དགའ་མལ་དགོན་ཆེན་གྱི་དྲུང་ཡིག་ཚན་ཁག་ནས།
1,523 total views, 1 views today


text:
- མདུན་ངོས་སུ། »
- ཚན་རིག་མི་སྣ། »
- མེ་རི་ཁུ་རི་།
སྤེལ་མཁན། : Tsenrig 9/26/2013
སྤྱི་ལོ་ ༡༨༩༡ ལོར་ཕ་རན་སའི་རྒྱལ་ས་པེ་རི་སར་གནས་སྤོས་ཀྱིས་དེར་ཡོད་ཚན་རིག་པ་མང་པོའི་སར་ནས་སློབ་ཁྲིད་ཉན་འགོ་ཚུགས་པ་དང་བར་གསེང་ནམ་བྱུང་རང་སྦྱོང་བྱས་ནས་སྡོད་ཀྱི་ཡོད། རྗེས་ཀྱི་ལོ་ཤས་ནང་བཟས་སུ་ཇ་དང་བག་ལེབ་ཙམ་ལ་བསྟེན་ནས་སློབ་སྦྱོང་ཁོ་ནས་དུས་འདའ་བར་བྱས་ལ་གྲུབ་འབྲས་ཀྱང་ཤིན་ཏུ་ལེགས་པོ་ཐོབ་པ་རེད། མི་རིང་བར་ལེབ་མན་གྱི་བརྟག་དཔྱད་ཁང་དུ་ལས་ཀ་བྱེད་འགོ་བཙུག་པ་དང་སྤྱི་ལོ་ ༡༨༩༤ ལོའི་དཔྱིད་དུས་སུ་མོའི་མི་ཚེའི་ནང་གི་མི་སྣ་གཙོ་བོ་པེ་རི་ཁུ་རི་དང་ཐུག་འཕྲད་བྱུང་། པེ་རི་ནི་ས་གནས་དེར་འཚར་ལོངས་བྱུང་བ་ཞིག་དང་སློབ་དཔོན་ལག་ཁྱེར་ཆེད་ཉམས་ཞིབ་བྱེད་བཞིན་པའི་སློབ་མ་ཞིག་ཡིན།
ལོ་རྗེས་མའི་ཟླ་༧ ཚེས་༢༥ ཉིན་ཁོང་གཉིས་གཉེན་སྒྲིག་བྱས་པ་དང་དེ་ནས་བཟུང་གལ་ཆེའི་ལས་གཞི་མང་དག་ཅིག་ཁོང་གཉིས་ཟུང་འབྲེལ་གྱི་ཐོག་ནས་ལག་བསྟར་ཐུབ་པ་བྱུང་ཡོད་ལ། འཛམ་གླིང་ཐོག་སྙན་གྲགས་ཅན་གྱི་གསར་རྙེད་མང་པོ་བྱུང་ཡོད། སྤྱི་ལོ་༡༨༩༨ ལོའི་དབྱར་དུས་སུ་ཁོང་གཉིས་ལ་རྩ་རྫས་གསར་པ་ཞིག་རྙེད་སོན་བྱུང་བ་དེར་ཁོ་མོས་རང་གི་རྒྱལ་ཁབ་ལ་ཆེ་བསྟོད་ཀྱི་ཚུལ་དུ་པོ་ལོ་ནི་ཡམ་ཞེས་མིང་གཏགས། དེ་རྗེས་ཟླ་ཤས་རྗེས་སླར་ཡང་ད་ལྟ་ར་ཌེ་ཡམ་འབོད་བཞིན་པའི་རྩ་རྫས་དེ་གསར་རྙེད་བྱུང་བ་རེད།
སྐབས་དེའི་ལོ་ཤས་སྔོན་ཚན་རིག་པ་གཞན་ཞིག་གིས་ཡུ་ར་ནི་ཡམ་རྩ་རྫས་དང་འབྲེལ་བའི་ཡ་མཚན་ཅན་གྱི་ཁྱད་ཆོས་ཤིག་རྙེད་སོན་བྱུང་ཡོད་ཀྱང་རྒྱུ་མཚན་གང་ཡིན་དང་དེའི་བྱེད་ལས་སོགས་ཤེས་རྟོགས་བྱུང་མེད། དེར་བརྟེན་དེ་ལྟ་བུའི་ཁྱད་ཆོས་དེ་རྩ་རྫས་གཞན་ལ་ཡོད་མིན་དང་དེའི་རང་བཞིན་ཇི་ཡིན་འཚོལ་ཞིབ་ཐད་མེ་རི་ལགས་ནས་ཉམས་ཞིབ་བྱེད་རྒྱུའི་ཐག་གཅོད་བྱས་པས། ཉམས་ཞིབ་ཁྲོད་དེ་ལྟ་བུའི་ཁྱད་ཆོས་དེ་ཐོ་ར་ཡམ་ཞེས་པའི་རྩ་རྫས་ལ་ཡང་ཡོད་པ་རྙེད་སོན་བྱུང་བ་དང་རྗེས་སུ་ཁྱད་ཆོས་དེར་འགྱེད་འཕྲོའི་རང་བཞིན་ཞེས་མིང་བཏགས། འདི་ལྟ་བུའི་བྱས་རྗེས་ལ་རོ་ཡལ་ཚོགས་པའི་ཌེ་ཝི་གཟེངས་རྟགས་ཞེས་པ་དང་རྗེས་སུ་རྩ་རྫས་འདི་གཉིས་གསར་དུ་རྙེད་པའི་ཆེ་བསྟོད་དང་ལྷག་པར་དུ་འགྱེད་འཕྲོའི་རང་བཞིན་གསར་རྙེད་བྱུང་བ་དེར་དངོས་ཁམས་ཚན་རིག་གི་ནོ་བེལ་གཟེངས་རྟགས་ཀྱང་ཐོབ་ཡོད།
མེ་རི་ལ་ཕྲུ་གུ་བུ་མོ་གཉིས་བྱུང་བ་ལས་གཅིག་གི་མིང་ལ་ཨ་ཡི་རེ་ནེ་དང་། གཞན་དེའི་མིང་ལ་ཨེ་བེ་ཟེར་གྱི་ཡོད། འོན་ཀྱང་ཕྲུ་གུའི་ཨ་མར་གྱུར་བ་དེས་མོའི་ཚན་རིག་གི་ལས་དོན་ལ་དོ་ཕོག་གང་ཡང་བྱུང་མེད། སྤྱི་ལོ་ ༡༩༠༠ ལོར་བུ་མོའི་མཐོ་སློབ་ཅིག་གི་སློབ་དཔོན་དུ་བསྐོ་བཞག་བྱུང་བ་དང་རྗེས་སུ་སྤྱི་ལོ་ ༡༩༠༤ ལོར་པེ་རེ་ཁུ་རི་ཡི་གཙོ་སྐྱོང་འོག་ཡོད་པའི་བརྟག་དཔྱད་ཁང་དེའི་འགན་འཛིན་གཞོན་པར་བཀོ་བཞག་བྱུང་བ་སོགས་གོ་རིམ་གྱི་སྐས་འཛེགས་རིམ་བཞིན་འཛེགས་ཐུབ་ཡོད།
མི་རིང་བར་རྐྱེན་ངན་ཞིག་དང་གདོང་ལེན་བྱེད་དགོས་བྱུང་བ་སྟེ། སྤྱི་ལོ་༡༩༠༦ཟླ་༤ཚེས་༡༩ ཉིན་ཁོང་གི་བཟའ་ཟླ་པེ་རེ་ལགས་གློ་བུར་དུ་ཚེ་ལས་འདས་པ་དང། དེ་ནས་བཟུང་ད་བར་བཟའ་མི་མཉམ་འབྲེལ་གྱིས་སྐྱོང་བཞིན་པའི་ལས་གཞི་མཐའ་དག་མོ་རང་རྐྱང་པས་སྣེ་འཁྲིད་བྱེད་དགོས་བྱུང་བ་དང་ཕྱི་ནང་གི་ལས་དོན་ཐ་དག་མོའི་ཐོག་ཏུ་བབས་པ་རེད། འོན་ཀྱང་མོས་སྨྱུག་རིང་བའི་འབད་བརྩོན་རྒྱུན་སྐྱོང་བྱས་པར་བརྟེན་ཤེས་ཡོན་དང་འབྲེལ་བའི་ལས་དོན་མཐའ་དག་ལམ་ལྷོང་དང་གྲུབ་འབྲས་ཚད་མཐོར་བྱུང་ཡོད། སྤྱི་ལོ་ ༡༩༡༠ ལོར་མོས་འགྱེད་འཕྲོའི་རང་བཞིན་གྱི་གཞི་རྩའི་གནད་དོན་ཞེས་པ་རྩོམ་ཤོག་པར་འགྲེམས་བྱས་པ་དང་སྤྱི་ལོ་༡༩༡༡ ལོར་ར་ཌ་ཡམ་སྤུས་གཙང་ཟུར་འདོན་ཐུབ་པའི་བྱས་རྗེས་སུ་རྫས་སྦྱོར་རིག་པའི་ནོ་བེལ་གཟེངས་རྟགས་འབུལ་བཞེས་བྱུང་བ་རེད།
འཛམ་གླིང་དམག་ཆེན་དང་པོའི་རིང་རང་གི་བུ་མོ་ཨ་ཡི་རེ་ནེའི་ལག་རོགས་ལ་བསྟེན་ནས་ X འགྱེད་འཕྲོ་པར་ལེན་དཔྱད་ཐབས་ཡར་རྒྱས་ཆེད་དུས་ཚོད་ཕལ་ཆེ་བ་བཏང་བ་མ་ཟད། གཡུལ་སར་དངོས་སུ་ཕྱིན་ནས་རྨས་སྐྱོན་ཤོར་བའི་དམག་མི་ཚོར་སྨན་བཅོས་བྱས་པ་དང་སྐབས་དེར་མོས་འཛུགས་སྐྲུན་བྱས་པའི་སྨན་བཅོས་རུ་ཁག་ཉིས་བརྒྱ་ཙམ་ཡོད་པ་དེས་ཁྱོན་དམག་མི་ས་ཡ་གཅིག་ཙམ་ལ་སྨན་བཅོས་ཀྱི་རོགས་སྐྱོར་བྱས་ཡོད།
ཚེ་མཇུག་ཏུ་རྒྱུན་རིང་ཁྲག་གི་སྐྲན་ནད་ཀྱིས་མནར་ཏེ་མཐར་སྤྱི་ལོ་༡༩༣༤ ལོའི་ཟླ་༧ ཚེས ༤ ཉིན་ཚེ་ལས་འདས་པ་རེད། མོའི་མི་ཚེ་ཕལ་ཆེ་བའི་ནང་འགྱེད་འཕྲོའི་རང་བཞིན་ཅན་གྱི་རྫས་རིགས་ཐོག་ལས་ཀ་བྱས་པས་ནད་གཞི་དེ་ལྟར་ཕོག་པ་དང་། སྐབས་དེར་འགྱེད་འཕྲོའི་ཁྱད་ཆོས་གསར་རྙེད་བྱུང་མ་ཐག་ཡིན་པས་འཕྲོད་བསྟེན་ལ་དོ་ཕོག་ཇི་འབྱུང་གནས་ཚུལ་གང་ཡང་ཤེས་རྟོགས་མེད་པས་སྲུང་སྐྱོབ་ཀྱི་ཆས་གོས་གང་ཡང་སྤྱོད་ཀྱི་མེད། ད་ཆ་འགྱེད་འཕྲོའི་ཟེར་གྱིས་སྲོག་ཆགས་ཀྱི་ཕྲ་ཕུང་གཏོར་བཅོམ་བྱེད་པ་དང་མཐར་སྐྲན་གྱི་ནད་གཞི་སྐྲུན་པ་ཤེས་ཀྱི་ཡོད་པས་བརྟག་དཔྱད་ཁང་ནང་སྲུང་སྐྱོབ་ཀྱི་ཆས་གོས་མེད་པར་བརྟག་དཔྱད་བྱེད་ཀྱི་མེད། མོ་རང་འཚོ་ཡུན་རིང་བེད་སྤྱོད་བྱེད་མྱོང་བའི་འབྲི་དེབ་དང་ཅ་དངོས་མཐའ་དག་འགྱེད་འཕྲོའི་ཟེར་གྱི་འབག་པ་ཤ་སྟག་དང་མི་ལོ་མང་པོའི་རིང་འགྱེད་འཕྲོའི་ནུས་པ་མི་ཡལ་སྟབས་ད་ཆ་ཡང་མོའི་ཅ་དངོས་རྣམས་སྲུང་སྐྱོབ་ཀྱི་ཆས་གོས་མེད་པར་གང་བྱུང་ལག་པ་འཆང་གི་མེད་ལ་དེ་དག་ཞྭ་ཉེ་ལས་གྲུབ་པའི་སྒམ་གྱི་ནང་དུ་ཉར་ཚགས་བྱས་ཡོད།
ཁོང་ནི་ལོ་རྒྱུས་ཐོག་བུད་མེད་ཚན་རིག་པ་སྙན་གྲགས་ཆེ་ཤོས་ཙམ་མ་ཟད་དངོས་ཁམས་ཚན་རིག་དང་རྫས་སྦྱོར་རིག་པ་ལྟ་བུ་སློབ་གཞི་མི་འདྲ་བ་གཉིས་ཀྱི་ནང་ནོ་བེལ་གཟེངས་རྟགས་ཐོབ་མཁན་གྱི་མི་སྣ་གཅིག་པུ་དེ་ཆགས་ཡོད། ད་ལྟའི་ཆར་མོ་རང་ལ་གུས་བཀུར་དང་དྲན་གསོའི་ཆེད་འཛམ་གླིང་ས་ཕྱོགས་གང་སར་མོའི་མིང་ཐོག་ཏུ་ཚོགས་པ་དང་སློབ་གྲྭ་སོགས་ཤིན་ཏུ་མང་པོ་ཡོད་པ་དང་། ལྷག་པར་དུ་ཕ་རན་སི་དང་པོ་ལེན་ཌ་རྒྱལ་ཁབ་གཉིས་ཁོ་ནའི་ནང་གཙུག་ལག་སློབ་གྲྭ་དང་བརྟག་དཔྱད་ཁང། དེ་བཞིན་འགྲེམས་སྟོན་ཁང་སོགས་བཅུ་ཕྲག་འགའ་ཞིག་ཁོ་མོའི་དྲན་གསོ་ཆེད་གསར་འཛུགས་བྱས་ཡོད། དེ་བཞིན་རྒྱལ་ཁབ་ཀྱི་དངུལ་ལོར་དང་སྦྲག་འཛིན་སོགས་ཀྱི་ཐོག་མོའི་འདྲ་དཔར་གསལ་ཡོད་པ་བཅས་སོ།


text:
སློབ་ཆུང་ནི་སློབ་སྦྱོང་གི་རྨང་གཞི་འདིང་བའི་གལ་ཆེའི་དུས་རིམ་ཞིག་ཡིན་པ་དང་། དགེ་རྒན་གྱིས་སློབ་ཆུང་ལོ་རིམ་དང་པོ་ནས་འགོ་བཙུགས་ཏེ། སློབ་མའི་སློབ་སྦྱོང་གི་གོམས་གཤིས་བཟང་པོ་གསོ་སྐྱོང་བྱེད་རྒྱུར་དོ་སྣང་ཆེན་པོ་བྱེད་དགོས། སློབ་མའི་སློབ་སྦྱོང་གི་གོམས་གཤིས་བཟང་པོ་ཞིག་འཇགས་པ་བྱེད་པར་ངེས་པར་དུ་སྦྱོང་བརྡར་ནན་པོ་དང་རེ་བ་ནན་པོ་འདོན་པའི་བརྒྱུད་རིམ་རིང་པོ་ཞིག་བརྒྱུད་དགོས་པ་ལས། རང་བཞིན་དུ་སློབ་སྦྱོང་གི་གོམས་གཤིས་བཟང་པོ་ཞིག་འཇགས་མི་སྲིད། དེ་ཡང་ཇི་ལྟར་བྱས་ནས་སློབ་སྦྱོང་གི་གོམས་གཤིས་ཡག་པོ་ཞིག་འཇགས་པ་བྱེད་དགོས་སམ་ཞེ་ན།
དང་པོ། སློབ་ཆུང་སློབ་མར་རང་འགུལ་གྱི་གོམས་གཤིས་འཇགས་པ་བྱེད་དགོས།
དགེ་རྒན་གྱིས་རྒྱུན་དུ་སློབ་ཕྲུག་ཚོར་སློབ་ཁྲིད་ཉན་རྒྱུ་དང་སྦྱོང་ཚན་བཟོ་རྒྱུ་སོགས་ཀྱི་ཐད་རེ་བ་མཐོ་ཙམ་འདོན་རྒྱུ་རྒྱུན་འཁྱོངས་དགོས་པ་གང་ཞིག་ཁོང་ཚོར་དེའི་སྐོར་གྱི་ཐབས་ཤེས་མང་ཙམ་ངོ་སྤྲོད་བྱེད་དགོས། དཔེར་ན། སྔོན་ལ་གྲབས་སྦྱོང་དང་དེ་ནས་སློབ་ཁྲིད་ཉན་པ་དང་། སྔོན་ལ་བསྐྱར་སྦྱོང་དང་དེ་ནས་སྦྱོང་ཚན་འབྲི་བ། སྔོན་ལ་རང་སྟོབས་ཀྱིས་བསམ་གཞིག་བྱེད་དགོས་པ་དང་དེ་ནས་གཞན་ལ་སྐད་ཆ་འདྲི་བ། དེ་བཞིན་ནན་ཏན་གྱིས་ཟིན་ཐོ་འགོད་པ་དང་མ་ཤེས་པ་རྣམས་གཞན་ལ་སྐད་ཆ་མང་ཙམ་འདྲི་དགོས་པ། སྦྱོང་ཚན་རྣམས་རང་རྐྱ་འཕེལ་བའི་སྒོ་ནས་དུས་ཐོག་ཏུ་ལེགས་སྒྲུབ་བྱེད་དགོས་པ་སོགས་རེད།
ནམ་རྒྱུན་ནས་སློབ་ཕྲུག་ཚང་མར་སོ་སོའི་སློབ་སྦྱོང་གི་འཆར་གཞི་བཟོ་རུ་འཇུག་དགོས། ཡག་ཤོས་བྱུང་ན་སློབ་དུས་རེ་རེ་དང་ལེའུ་འམ་ས་བཅད་རེ་རེ་ཐ་ན་ཉིན་རེའི་དོན་འཁྱོལ་བྱེད་ཐུབ་པའི་སློབ་སྦྱོང་གི་འཆར་གཞི་བཟོ་རུ་བཅུག་སྟེ་སློབ་སྦྱོང་བྱེད་སྟངས་ཐད་ག་བྱེད་འདི་བྱེད་མེད་པའི་ཞན་ཆ་སེལ་ཐུབ་པ་བྱེད་དགོས། སློབ་ཚན་གང་ཞིག་ཡིན་རུང་ཚང་མ་ དགེ་རྒན་གྱིས་སློབ་ཁྲིད་དངོས་སུ་མ་བྱས་གོང་རང་སོ་སོས་སྔོན་སྦྱོང་བྱེད་དགོས་ཤིང་། སྔོན་སྦྱོང་ལ་བརྟེན་ནས་བསླབ་གཞིའི་ནང་དོན་རགས་ཙམ་རྟོགས་ཐུབ་པ་བྱེད་དགོས། གོ་དཀའ་བ་དང་མི་རྟོགས་པའི་དོན་གནད་ལ་རྟགས་བརྒྱབ་སྟེ་ཚིག་མཛོད་དང་དཔྱད་གཞིའི་དཔེ་དེབ་སོགས་ལས་ཤེས་ཐུབ་པ་བྱེད་དགོས་པའམ་ཡང་ན་གཞན་ལ་སྐད་ཆ་མང་ཙམ་འདྲི་བའི་གོམས་གཤིས་བཟང་པོ་འཇགས་པ་བྱེད་དགོས། སྦྱོང་ཚན་བཟོ་སྐབས་ངེས་པར་དུ་སྔོན་ལ་བསླབས་ཟིན་པའི་ནང་དོན་བསྐྱར་སྦྱོང་བྱེད་དགོས་པ་དང་། རྩ་བའི་ཆ་ནས་གོ་བ་ལེན་ཐུབ་པ་དང་ངོས་འཛིན་གསལ་པོ་བྱུང་རྗེས་གཞི་ནས་ལག་པ་བསྒུལ་ཏེ་སྦྱོང་ཚན་བཟོ་དགོས་པ་ལས། གང་ཡང་མ་གོ་མ་རྟོགས་པར་ལམ་སེང་སྦྱོང་ཚན་བཟོ་རྐྱང་བྱེད་མི་རུང་ལ་དཀའ་ངལ་འཕྲད་དུས་གཞི་ནས་དེབ་བལྟ་བའི་གོམས་གཤིས་ངན་པ་དེ་རིགས་རྩ་བ་ནས་མ་འཇགས་པ་བྱེད་དགོས། དེ་ལྟར་རེ་བ་འདོན་རྒྱུ་རྒྱུན་འཁྱོངས་བྱེད་ཐུབ་ན་གཅིག་ནས་སློབ་མའི་རང་སྦྱོང་གི་འཇོན་ཐང་གོང་མཐོར་གཏོང་ཐུབ་པ་དང་། གཉིས་ནས་སློབ་ཁྲིད་ཀྱི་འབྲས་བུའང་མངོན་གསལ་འདོད་པོས་ལེགས་སུ་འགྲོ་ཐུབ།
གཉིས་པ། སློབ་ཆུང་དུས་ནས་དཔེ་དེབ་ལྟ་ཀློག་གི་སྤྲོ་བ་འཕེལ་བར་བྱེད་དགོས།
ཀའོ་ཨར་ཅིས“དཔེ་དེབ་ནི་མིའི་རིགས་མདུན་བསྐྱོད་བྱེད་པའི་སྐས་རིམ་ཡིན” ཞེས་གསུངས་མྱོང་ཞིང་། ཁོང་གིས་རྒྱུན་དུ་དཔེ་དེབ་བལྟས་ན་རིག་སྟོབས་ལ་ཕན་འདོགས་པ་དེ་ནི་ལུས་རྩལ་སྦྱོང་བརྡར་བྱས་ན་གཟུགས་པོར་ཕན་ཐོགས་ཆེན་པོ་ཡོད་པ་དེ་དང་འདྲ་བའི་ངོས་འཛིན་གནང་གི་ཡོད། དེར་བརྟེན་ང་ཚོས་སློབ་ཕྲུག་རྣམས་ཆུང་དུས་ནས་དཔེ་དེབ་ལྟ་ཀློག་ལ་སྤྲོ་བའི་གོམས་གཤིས་གསོ་སྐྱོང་བྱེད་རྒྱུ་དེ་ནི་དེ་བས་གལ་འགངས་ཆེ་བ་ཞིག་རེད། དེ་ཡང་ཐོག་མར་སློབ་མའི་དཔེ་དེབ་ལྟ་ཀློག་གི་སྤྲོ་སྣང་སྐྱེད་སྲིང་བྱེད་དགོས་པ་དང་། དཔེ་ཀློག་གི་གལ་ཆེའི་རང་བཞིན་དང་། དམིཌ་བསལ་གྱི་དགོས་པ། དཔེ་ཀློག་གི་རིན་ཐང་ངོ་སྤྲོད་བྱས་ནས། སློབ་མར་དཔེ་དེབ་ལྟ་ཀློག་བྱེད་པའི་ཐབས་ཤེས་ངོ་སྤྲོད་བྱེད་དགོས། དེ་བཞིན་སློབ་མར་དཔྱད་གཞིའི་ཡིག་རིཌ་དང་། ཚིག་མཛོད་སོཌ་བེད་སྤྱོད་གཏོང་སྟངས་བསླབས་དགོས་ཤིང་། དེབ་དེ་དག་ལ་བརྟེན་ནས་དཀའ་གནད་ཁག་གཅིག་ཐག་གཅོད་གཏོང་ཐུབ་པ་བྱེད་དགོས། དེ་ལྟར་བྱུང་ན་སློབ་མས་རང་རྐྱ་འཕེར་བའི་སྒོ་ནས་སློབ་སྦྱོང་གི་ལས་འགན་མི་ཉུང་བ་ལེགས་སྒྲུབ་བྱེད་ཐུབ།
གསུམ་པ། སློབ་ཆུང་སློབ་མར་ཆུང་དུས་ནས་དཀའ་སྤྱད་འབད་བརྩོན་གྱི་གོམས་གཤིས་འཇགས་པ་བྱེད་དགོས།
སྦྱངས་འབྲས་བཟང་ཞན་གྱི་སློབ་མ་ཚང་མར། སློབ་སྦྱོང་གི་བརྒྱུད་རིམ་ནང་དཀའ་ངལ་སྣ་ཚོགས་འཕྲད་སྲིད་ཅིང་། འཇིག་རྟེན་སྟེང་གི་བྱ་བ་ཆེ་ཆུང་ཚང་མ་དེ་ལྟར་ཡིན་ཏེ། ནམ་རྒྱུན་སྦྱང་འབྲས་ལེགས་པའི་སློབ་མ་སུ་ཞིག་ཡིན་རུང་། དེའི་སློབ་སྦྱོང་གི་ཐབས་ཤེས་ཕུད། གལ་ཆེ་ཤོས་ནི་གང་དེའི་རིག་པ་རྩེ་གཅིག་གིས་སློབ་སྦྱོང་ལ་བརྩོན་འགྲུས་བྱེད་པའི་གོམས་གཤིས་བཟང་པོ་དེ་དང་ཁ་འབྲལ་ཐབས་མེད། གལ་ཏེ་སློབ་མ་སུ་ཞིག་སློབ་སྦྱོང་ལ་བརྩོན་པ་བྱེད་མི་འདོད་པ་དང་རྔུལ་ཆུ་འདོན་མི་ནུས་པ་ཞིག་ཡིན་ན། དེའི་སློབ་སྦྱོང་ལ་གཡུར་དུ་ཟ་བའི་འབྲས་བུ་ནམ་ཡང་སྨིན་མི་ཐུབ། དེར་བརྟེན་དགེ་རྒན་ཚོས་རྒྱུན་དུ་སློབ་མར་རྒྱུ་མཚན་ཤོད་པ་དང་གནའ་དེང་གི་གྲགས་ཅན་མི་སྣའི་ལོ་རྒྱུས་ཤོད་པ་སོགས་བྱ་ཐབས་སྣ་ཚོགས་ལ་བརྟེན་ནས་ཁོང་ཚོ་ཆུང་དུས་ནས་དཀའ་སྡུག་མྱོང་ཐུབ་པ་དང་། བྱ་བ་ཆེ་ཆུང་ཚང་མར་བརྩོན་འགྲུས་བྱེད་ཐུབ་མཁན་ཞིག་ཆགས་པ་བྱེད་དགོས།
བཞི་པ། སློབ་ཆུང་སློབ་མར་བློ་རྩེ་གཅིག་སྒྲིམ་གྱིས་སློབ་ཚན་ཉན་པའི་གོམས་གཤིས་འཇགས་པ་བྱེད་དགོས།
སློབ་ཁྲིད་ཉན་རྒྱུ་ནི་སློབ་མས་ཤེས་བྱ་གསར་པ་དང་ལེན་དང་རིག་སྟོབས་གོང་འཕེལ་གཏོང་བའི་ལམ་བུ་ཞིག་རེད་ལ། སློབ་མའི་སློབ་སྦྱོང་གི་གོམས་གཤིས་བཟང་པོ་གསོ་སྐྱོང་བྱེད་པའི་ཟམ་པ་ལྟ་བུའང་རེད། སྤྱིར་སློབ་མའི་སློབ་སྦྱོང་གི་སྦྱངས་འབྲས་ལེགས་ཞན་གྱི་ཁྱད་པར་ནི་གཙོ་བོ་སློབ་ཁང་སློབ་ཁྲིད་ཉན་པའི་གྲུབ་འབྲས་ལེགས་ཞན་ལ་རག་ལུས་པ་ཡིན། དེར་བརྟེན་དགེ་རྒན་གྱིས་ངེས་པར་དུ་དུས་དང་རྣམ་པ་ཀུན་ཏུ་སློབ་མར་ནན་ཏན་གྱིས་སློབ་ཁྲིད་ཉན་དགོས་པའི་སློབ་གསོ་རྒྱག་དགོས།
དེ་ཡང《ཀུན་བཟང་བླ་མའི་ཞལ་ལུང》ལས“རྣ་བ་མི་གཏད་ཁ་སྦུབ་ལྟ་བུའི་སྐྱོན། ཡིད་ལ་མི་འཛིན་ཞབས་རྡོལ་ལྟ་བུའི་སྐྱོན། ཉོན་མོངས་དང་འདྲེས་དུག་ཅན་ལྟ་བུའི་སྐྱོན”ཞེས་གསུངས་པ་ལྟར། སློབ་མ་ཚོས་སློབ་ཁྲིད་ཉན་པའི་སྐབས་གོང་གསལ་གྱི་སྐྱོན་རྣམས་རེ་རེ་བཞིན་སྤངས་དགོས་པ་གང་ཞིག་ད་དུང་ཞིབ་ཕྲའི་སློབ་ཁྲིད་ཉན་པའི་གོམས་གཤིས་ཆགས་པ་བྱེད་དགོས། དགེ་རྒན་གྱིས་འཁྲིད་བྱའི་ནང་དོན་རྣམས་སློབ་མའི་ཁྱད་ཆོས་བཞིན་སློབ་ཁྲིད་བྱེད་པ་དང་། སློབ་མས་ཁ་གཡེང་མིག་གཡེང་མ་བྱས་པར། བློ་རྩེ་གཅིག་སྒྲིམ་ངང་དགེ་བའི་བཤེས་གཉེན་གྱི་སློབ་ཁྲིད་ནང་དོན་ཉན་པའི་གོམས་གཤིས་འཇགས་པ་བྱེད་དགོས། དགེ་རྒན་གྱིས་སློབ་ཚན་ལ་དབྱེ་ཞིབ་གནང་བ་དང་། དཀའ་གནད་དང་གཙོ་གནད་ལ་གསལ་འགྲེལ་གནང་བ་རྣམས་ཟིན་བྲིས་འགོད་པ་དང་། བློ་ལ་ངེས་དགོས།
མདོར་ན། ལྕང་གསར་གཞོན་དུས་འདྲོང་ན་འདྲོངས་པ་ཡིན། ལྕང་རྒན་སྲོང་སྲོང་མང་ན་ཆག་པའི་ཉེན་ཞེས་པ་དང་། མི་ཞིག་ཡིན་ན་ཆུང་ནས་སྐྱོང་། རྟ་ཞིག་ཡིན་ན་རྟེའུ་ནས་གསོ་ཞེས་པའི་དཔེ་ལྟར། སློབ་ཆུང་དུས་ནས་སློབ་མའི་རྒྱུད་ལ་གོམས་གཤིས་བཟང་པོ་འཇགས་པ་བྱ་རྒྱུ་ནི། སློབ་མ་གང་དེའི་མི་ཚེ་དོན་སྙིང་དང་ལྡན་པ་ཞིག་ཏུ་གྱུར་མིན་གྱི་འགག་རྩ་ཡིན་གཤིས། བསམ་བློ་ཀུན་སྤྱོད་དང་། ཤེས་བྱ་རིག་གནས། གཟུགས་གཞི་སྦྱོང་བརྡར་གང་ཞིག་ཡིན་ན་ཡང་། ཆུང་དུས་ནས་གོམས་གཤིས་བཟང་པོ་ཞིག་དང་རྨང་གཞི་ལེགས་པོ་ཞིག་མེད་ཚེ། གོམས་གཤིས་བཟང་ངན་དེས་མི་ཚེ་ཧྲིལ་པོའི་བཤུལ་ལམ་ཐོག་ཡིད་སྨོན་དང་། བློ་ཕམ། སྤོབས་པ་དང་། འགྱོད་གདུང་གི་འབྲས་བུ་སྣ་ཚོགས་སྨིན་སྲིད་པས། དགེ་བའི་བཤེས་གཉེན་ཚང་མས་ཚད་མཐོའི་འགན་འཁྲིའི་བསམ་པ་དང་། བྱང་ཚད་སློབ་གསོའི་བླང་བྱ་དང་མཐུན་པར། སློབ་མ་རྣམས་སྐྱོན་བྲལ་ངང་འཚར་ལོངས་ཡོང་རྒྱུར་འབད་པ་ལྷུར་ལེན་བྱེད་དགོས།
(གཞིས་རྩེ་གྲོང་ཁྱེར་ཁང་དམར་རྫོང་ས་ཕུད་སྒང་ཤང་སློབ་ཆུང་གི་ཟླ་རྒྱལ་གྱིས)


text:
སྐབས་གཉིས་པའི་སློབ་ཆེན་སློབ་མའི་བགྲོ་གླེང་།
༡ ཚོགས་འདུའི་ངོ་བོ། སློབ་ཆེན་སློབ་མའི་བགྲོ་གླེང་ཚོགས་འདུ་ནི། ༢༠༠༦ནས་དབུ་བརྙེས་ཏེ་ལོ་རེར་ཐེངས་རེར་འཚོགས་པ་ཡིན་ལ། འགན་འཛིན་པ་ནི། རེབ་གོང་ནས་མཚར་ལོངས་བྱུང་ཏེ། པེ་ཅིན། ལན་གྲུ། ཁྲི་འདུ། ཟི་ལིང་། ལྷ་ས་སོགས་ན་སློབ་གཉེར་བྱེད་པའི་སློབ་གྲྭ་ཆེན་མོ་བ་སྐོར་ཞིག་གིས་ཆེད་གཉེར་བྱེད་པའི་ལས་རིམ་ཞིག་ཡིན། ༢ སྐབས་གཉིས་པའི་འགན་འཛིན་པ། སྐབས་གཉིས་པའི་སློབ་ཆེན་དང་བླངས་ཞབས་ཞུ་ཚོགས་པའི་འགན་འཛིན་པ། ལྷ་རྒྱ་དོན་འགྲུབ། གསེར་འཚོ་སྐྱིད། དབང་ཆེན་རྣམ་རྒྱལ་སོགས་ཡིན། ༣འཚོགས་དུས། འགན་འཛིན་པ་དང་ང་ཚོ་ལས་ བྱེད་མི་སྣས་རམ་འདེགས་བྱས་ཏེ། རེབ་གོང་ཤེས་རིག་གླིང་ནས ༢༠༠༧.༢.༢༧ཉིན་གྱི་ཕྱི་དྲོའི་དུས་ཚོད་གཉིས་ཀྱི་སྟེང་གཟབ་རྒྱས་ངང་འཚོགས།
འགོ་འཛིན་པའི་གཏམ་བཤད་སྤེལ་བ།
༤ ཚོགས་ཞུགས་པ། སློབ་གྲྭ་ཁག་གི་སློབ་གཙོ། དགེ་རྒན། གྲྭ་བ། སློབ་གསོ་ཆེད་མཁས་པ། སློབ་མ། སློབ་མའི་ཁྱིམ་བདག་སོགས་མི་བརྒྱད་ཅུ་ལྷག་ཡོད།
ཚོགས་འདུའི་རྣམ་པ།
འགོ་འཛིན་པས་གཏམ་བཤད་སྤེལ་བ།
༥ བརྗོད་སྙིང་། [ཅི་ལྟར་བྱས་ནས་ཁྱིམ་ཚང་སློབ་གསོ་དང་སློབ་གྲྭའི་སློབ་གསོ་དོ་མཉམ་སྒོས་དར་འཕེལ་གཏོང་དགོས]ཞེས་པའི་བརྗོད་སྙིང་སྟེང་། ཕྱོགས་ཡོངས་ནས་ཕེབས་པའི་སློབ་གསོ་བ་རྣམ་པས། རང་རང་གི་འདོད་ཚུལ་དང་། གཞན་ཡང་སློབ་མའི་ཁྱིམ་བདག་གིས་བསམ་འཆར་འདོན་སྤེལ་བྱས་ཏེ། ལག་ལེན་གྱི་ཆ་ནས་སློབ་གསོ་འཕེལ་རྒྱས་གཏོང་བའི་གསུང་བཤད་གནད་དུ་ཐིངས་པ་གནང་། མཇུག་མཐར་བུད་མེད་ཀྱི་སྤྱི་འཐུས་སུ་སློབ་ཆེན་སློབ་མ་གསེར་འཚོ་སྐྱིད་ཀྱིས། ཕོ་མཆོག་མོ་དམན་གྱི་ལྟ་བ་འདོར་དགོས་ཚུལ་དང་། བུད་མེད་ལ་སློབ་སྦྱོང་གི་གོ་སྐབས་སྟེར་དགོས་པ། ཁོ་མོ་ཚོས་ཀྱང་གུ་དོག་གི་འཆིང་རྒྱ་གྲོལ་ཏེ། བསམ་བློ་སློབ་གསོ་དང་སྔོན་ཐོན་ལ་བསྙེགས་དགོས་ཚུལ་སོགས་ཀྱི་གཏམ་བཤད་སྤེལ།


text:
བཀྲ་ཤིས་ནི་མའོ་ཙེ་ཏུང་འཁྲབ་མཁན་གྱི་འཁྲབ་སྟོན་པ་ཉུང་ཤས་གྲས་ཀྱི་གཅིག་ཡིན་ལ། མདོ་དབུས་མཐོ་སྒང་ནས་འཚར་ལོངས་བྱུང་བའི་བོད་པ་རྣལ་མ་ཞིག་ཡིན། 1994ལོར་ཁོ་རང་རྒྱལ་ཡོངས་ལད་ཟློས་འཁྲབ་སྟོན་འགྲན་སྡུར་ལ་ཞུགས་ནས་མའོ་ཙེ་ཏུང་ལ་ལད་ཟློས་བྱས་པར། སྣང་བརྙན་དང་ཉམས་འགྱུར་སོགས་གང་ཅིའི་ཆ་ནས་མའོ་ཙེ་ཏུང་དངོས་དང་འདྲ་བོ་བྱུང་བས་བྱ་དགའ་ཨང་དང་པོ་ཐོབ། དེའི་རྗེས་མའོ་ཀྲུའུ་ཞི་འཁྲབ་སྟོན་བྱས་ནས་ལོ་མང་པོ་མ་འགོར་བར་འཁྲབ་སྟོན་གྱི་ལས་རིགས་ཁྲོད་དུ་མཚན་སྙན་དབྱར་མཚོ་བཞིན་རྒྱས་པ་དང་། གྲོགས་པོ་རྣམས་ཀྱིས་ཀྱང་ཁོ་ལ་“ཀྲུའུ་ཞི”ཞེས་འབོད་རྒྱུ་དགའ་བོ་ཡོད། 1999ལོའི་འཁྲབ་སྟོན་འགྲན་སྡུར་ཁྲོད་ཁོས་གཞན་ལས་ཁྱད་དུ་འཕགས་པའི་འཁྲབ་རྩལ་ལ་བརྟེན་ནས་པེ་ཅིན་བརྙན་འཕྲིན་ཁང་གི་རྒྱལ་སྟོན་དགོང་ཚོགས་ཆེ་གྲས་ཐོག་ཞུགས་ཐུབ་པའི་གོ་སྐབས་བྱུང་ཞིང་། མའོ་ཙེ་ཏུང་འཁྲབ་མཁན་གྱི་དམིགས་བསལ་འཁྲབ་སྟོན་པ་གཅིག་པུ་རུ་གྱུར། ཁོས་སྤྱི་མཐུན་རྒྱལ་ཁབ་དབུ་བརྙེས་ནས་ལོ་ལྔ་བཅུ་འཁོར་བར་དགའ་སྟོན་རྟེན་འབྲེལ་ཞུ་བའི་དམིགས་བསལ་གྱི་ཉིན་མོ་དེ་ལ་དེར་ཡོངས་ཀྱི་ལྟད་མོ་བ་རྣམས་དང་ལྷན་ཅིག་ཏུ་ལོ་ངོ་ལྔ་བཅུའི་ཡར་སྔོན་གྱི་མའོ་ཙེ་ཏུང་གི་དགའ་སྤྲོའི་སྣང་བརྙན་ལ་དྲན་གསོ་དང་། ལོ་ངོ་ལྔ་བཅུའི་ཚུན་གྱི་དགའ་སྐྱོ་འདྲེས་མའི་ཀྱག་ཀྱོག་གི་བཞུད་ལམ་ལ་ཕྱིར་དྲན་བྱས།
བཀྲ་ཤིས་ལགས1959ལོར་སྐྱེས་ཤིང་། ལོ་དེར་ཁོ་རང་ཡང་ཕ་མ་དང་ཡུལ་མི་སྟོང་ཕྲག་མང་པོ་དང་འདྲ་བར་ཟས་གོས་ངན་ངོན་གྱི་དཀའ་སྡུག་འཚོ་བ་སྐྱེལ། 1975ལོར་ཕ་མ་དང་མཉམ་དུ་མཚོ་སྔོན་ཞིང་ཆེན་མཚོ་ལྷོ་ཁུལ་དུ་གོམ་ཁ་བསྒྱུར་ནས་ཡུལ་དེ་ག་ནས་བཟོ་ལས་ཀྱི་ལས་ཀ་གཉེར། དེ་དུས་ལས་ཀ་གཏན་འཇགས་ཤིག་རྙེད་རྒྱུ་ཧ་ཅང་ཁག་པོ་རེད་མོད་ཀྱང་། གླུ་ལེན་གར་རྩེད་ལ་སྤྲོ་བ་ཧ་ཅང་ལྡན་པས་སྒྱུ་རྩལ་གྱི་ལམ་ཁ་ཞིག་ལ་སྙེག་འདོད་ཀྱི་འདུན་པ་དེ་ཉིན་རེ་ནས་ཉིན་རེར་ཇེ་དྲག་ཏུ་སོང་། 1978ལོར་ཁོའི་བསམ་དོན་ཇི་བཞིན་དུ་ཞི་ཨན་རོལ་དབྱངས་སློབ་གླིང་དུ་རྒྱུགས་འཕྲོད་ནས་སློབ་གཉེར་གྱི་སྐལ་བ་ཐོབ། སློབ་གྲྭ་དེ་ནས་མཐར་ཕྱིན་རྗེས་སྔ་གཞུག་ཏུ་མཚོ་སྔོན་ཞིང་ཆེན་མི་རིགས་གླུ་གར་ཚོགས་པ་དང་། ཞིང་ཆེན་སྒྱུ་རྩལ་སློབ་གྲྭ་བཅས་སུ་གླུ་དབྱངས་འཁྲབ་སྟོན་དང་ཞབས་བྲོ། རྣོ་སྦྲེང་དཀྲོལ་རྡུང་གི་དགེ་རྒན་བྱས། 1993ལོར་གྲོན་དངུལ་རང་གིས་བཏང་ནས་པེ་ཅིང་དུ་ཟབ་སྦྱོང་ལ་ཕྱིན་པ་དང་། དེ་གར་ཞོར་ལས་ལ་བརྟེན་ནས་སློབ་གཉེར་གྱི་འཚོ་བ་བསྐྱལ།
1994ལོའི་སྟོན་དུས་ཀྱི་ས་སྲོད་ཅིག་ལ་ཁོ་དང་མཉམ་སྡོད་ཀྱི་དགེ་རྒན་ཧྲུའུ་ཀྲེང་ཞེང་གཉིས་ཀྱིས་ཁ་བརྡ་བྱེད་དུས། དགེ་རྒན་དེས་ཀྲུང་དབྱང་བརྙན་འཕྲིན་ཁང་གིས་རྒྱལ་ཡོངས་ཀྱི་ལད་ཟློས་འཁྲབ་སྟོན་པའི་འགྲན་སྡུར་ཞིག་སྤེལ་རྒྱུའི་གནས་ཚུལ་གླེང་བྱུང་བ་མ་ཟད། བཀྲ་ཤིས་ལ་དེར་ཞུགས་རོགས་ཀྱིས་སྐུལ་མ་ཡང་ཡང་བྱས། བཀྲ་ཤིས་ལ་མཚོན་ན་ཕྱིའི་ལུས་ཀྱི་ཆ་བྱད་དང་ཉམས་འགྱུར་གང་རུང་གི་ཆ་དེ་མའོ་ཙེ་ཏུང་དང་འདྲ་པོ་ཡོད་པ་མ་ཟད། སྐད་ཆའི་ཐད་ནས་ཀྱང་ཧྲན་ཏུང་སྐད་དང་། ཧྲན་ཞི་སྐད། ཧུའུ་ནན་སྐད། ཧེ་ནན་སྐད། སི་ཁྲོན་སྐད་ལ་སོགས་པར་ཐོགས་པ་མེད་པའི་ནུས་པ་ཁྱད་པར་ཅན་ཞིག་ལྡན་པའི་མི་ཚད། ལོ་དུ་མར་སྒྱུ་རྩལ་ལ་འཚོལ་སྙེག་དང་འཚོ་བར་ལྟ་ཞིབ་ཀྱི་ཉམས་མྱོང་ཆེན་པོ་དང་། མི་ཚེ་ལ་ངེས་ཟིན་ཟབ་མོ་ཡོད་པ་བཅས་ཆ་རྐྱེན་མང་པོ་ཞིག་ལྡན་སྟབས། ཁོ་རང་འགྲན་སྡུར་ལས་རྣམ་པར་རྒྱལ་བར་རྨང་གཞི་བརྟན་པོ་ཡོད་པ་རེད།
དང་ཐོག་འགྲན་སྡུར་ལ་ཞུགས་དུས་དེ་ལ་ཚོད་ལྟ་ཙམ་བྱེད་པ་མ་གཏོགས་རེ་བ་ཆེན་པོ་བཟུང་མེད་མོད། ཐོག་མའི་འགྲན་བསྡུར་མཇུག་རྫོགས་རྗེས་སུ། བསྐྱར་འགྲན་དང་ཐ་མའི་རྒྱལ་ཕམ་ཐག་གཅོད་ཀྱི་འགྲན་སྡུར་ནང་ངེས་པར་ཧུར་ཐག་བྱེད་དགོས་པའི་ངེས་ཟིན་ཟབ་མོ་སྐྱེས་ཏེ། ཡང་ནས་ཡང་དུ་པེ་ཅིང་དཔེ་མཛོད་ཁང་དང་། གསར་འགྱུར་གློག་བརྙན་བཟོ་སྐྲུན་བཟོ་གྲྭ་སོགས་སུ་ཕྱིན་ནས་མའོ་ཙེ་ཏུང་གི་འབྲེལ་ཡོད་ལོ་རྒྱུས་རྒྱུ་ཆ་མང་པོ་འཚོལ་ཀློག་བྱས་པ་མ་ཟད། འབྲེལ་ཡོད་ཀྱི་དངོས་བཤུས་གློག་བརྙན་དང་གློག་བརྙན་གང་མང་ལ་བལྟས་པ་དང་། མི་ཆེན་གྱི་སྐད་ཅེས་པའི་མའོ་ཙེ་ཏུང་གི་སྐད་ངོ་མ་ཕབ་ཉར་བྱས་ཡོད་པའི་སྒྲ་ཐག་ལ་ཉན་ཞོར། མའོ་ཙེ་ཏུང་གི་སྐད་གདངས་དང་། འགྲོ་འདུག་སྤྱོད་གསུམ། གདོང་གི་ཉམས་འགྱུར་སོགས་ལ་ལད་ཟློས་ཡང་ཡང་བྱས། མི་ལ་བརྩོན་འགྲུས་ལྡན་གྱུར་ན། འཇིག་རྟེན་འདི་ན་དཀའ་བ་མེད། ཅེས་པའི་དཔེ་བཞིན་དུ་བསྐྱར་འགྲན་དང་རྒྱལ་ཕམ་ཐག་གཅོད་ཀྱི་འགྲན་སྡུར་ཁྲོད་ཀུན་གྱི་མིག་དབང་ཅིག་ཅར་དུ་འཕྲོག་མཁན་དེ་བཀྲ་ཤིས་གཅིག་པུར་གྱུར་ནས་ཐེངས་དེའི་འགྲན་རྩོད་ལས་ཡོངས་སུ་རྣམ་པར་རྒྱལ།
ད་ཆ་ཁོ་རང་མའོ་ཙེ་ཏུང་འཁྲབ་མཁན་ཉུང་ཤོས་ཁྲོད་ཀུན་གྱིས་ཁས་ལེན་བྱེད་པའི་འཁྲབ་སྟོན་པ་འཇོན་ཐང་ཅན་དེ་ཡིན་ལ། མདུན་སྐྱོད་ཀྱི་ལམ་ཁ་ཡངས་པའི་འཁྲབ་སྟོན་པ་དེ་ཡང་ཡིན་པས། ཁོའི་མ་འོངས་པར་དེ་ལས་འོད་སྟོང་འཕྲོ་བར་ང་ཚོར་ཡིད་ཆེས་ཡོད།
ལོ་ཙཱ་བ། ཁོན་ཐར་འཚོ།


text:
ཐེམ་ཆེན་བོད་རིགས་གཞན་ལ་འགྱུར་ཉེན་ཆེ།
བོང་སྟག་གཅེས་ལོ་ནས།
དེ་ཡང་ཐེམ་ཆེན་རྗོང་ནི་འབྲོག་ལས་ཁོ་ན་གཉེར་ཞིང་། བོད་རིགས་གཙོ་བོ་ཡིན་པའི་ རྗོང་ཞིག་ཡིན་ལ་སའི་སྤྱིའི་རྒྱ་ཁྱོན་ལ་སྤྱི་ལེ་ ཁྲི2.47 ཡོད་པ་དེ་གྲོང་བརྡལ་གསུམ་དང་ཤང་དྲུག་གི་སྲིད་འཛིན་ས་ཁུལ་ཏུ་དབྱེ་ཡོད། དུད་ཁྱིམ 8009 ཡོད་ཅིང་སྤྱིའི་མི་གྲངས་ 22791 ཡོད་པ་དེ་ལས་བོད་རིགས་གཙོ་བོ་ཡིན་པའི་གྲངས་ཉུང་མི་རིགས་ཀྱིས་སྤྱིའི་མི་གྲངས་ཀྱི་ཁྲོད 85.98﹪ ཟིན་པ་རེད། རྫོང་འདིའི་རྒྱུན་སྤྱོད་ཀྱི་སྐད་རིགས་གཙོ་བོ་ནི་བོད་སྐད་ཡིན་ལ་གཞན་ད་དུང་རྒྱ་སྐད་དང་ཧེ་སྐད་སོགས་ཀྱང་ཡོད། རྫོང་འདིར་མི་རིགས་སློབ་ཆུང་གཉིས་དང་སློབ་འབྲིང་གཅིག རྒྱ་རིགས་སློབ་འབྲིང་དང་སློབ་ཆུང་གཅིག་བཅས་ཀྱི་སློབ་གསོའི་དཔུང་སྡེ་ཆགས་ཡོད་པ་རེད། སློབ་གྲྭ་དེ་དག་གི་ཁྲིད་ཐབས་ནི་མི་རིགས་སློབ་ཆུང་དང་པོས་རྒྱ་ཡིག་ཕུད་པའི་གཞན་པའི་བསླབ་ཚན་དག་བོད་སྐད་ཡིག་གིས་ཁྲིད་བཞིན་ཡོད་ལ། མི་རིགས་སློབ་ཆུང་གཉིས་པས་དེ་ལས་ལྡོག་སྟེ་བོད་ཡིག་ཕུད་པའི་གཞན་པའི་བསླབ་ཚན་དག་རྒྱའི་སྐད་ཡིག་གིས་ཁྲིད་བཞིན་ཡོད། མི་རིགས་སློབ་འབྲིང་དུ་རྒྱའི་སྐད་ཡིག་གི་འཛིན་གྲྭ་དང་བོད་སྐད་ཡིག་གི་འཛིན་གྲྭ་བཅས་གཉིས་སུ་བགོས་ཡོད་པ་དེ་ཡང་གོང་དུ་བཤད་པ་བཞིན་བོད་སྐད་ཡིག་འཛིན་གྲྭས་རྒྱ་ཡིག་ལས་གཞན་པའི་བསླབ་ཚན་དག་སྐད་གཉིས་སློབ་ཁྲིད་ཀྱི་ཁྲིད་ཐབས་སྤྱོད་བཞིན་ཡོད། རྫོང་འདིའི་སློབ་ཆེན་དུ་རྒྱུགས་འཕྲོད་པའི་སློབ་མའི་གྲངས་ཀ་ལོ་རེར་བརྒྱ་ཆའི་གཅིག་ཙམ་ཡང་ལོན་མི་ལོན་པའི་ཚད་དུ་གནས་ལ། སློབ་ཆེན་དུ་རྒྱུགས་འཕྲོད་པའི་དབང་དུ་བཏང་ཡང་ཕྱིར་ཐོན་དུས་སྐད་གཉིས་སློབ་གསོའི་དགེ་རྒན་གྱི་ལས་གནས་རེག་རྒྱུ་དེ་ཤིན་ཏུ་ནས་དཀའ་བ་རེད། དེ་བས་ཀྱང་གནད་དོན་ཚབས་ཆེ་བ་ཞིག་ཡོད་པ་ནི་ཉེ་ཆར་ཁོ་བོར་རྒྱུན་དུ་འཕྲད་བཞིན་པའི་དོན་དག་ཞིག་སྟེ། སློབ་ཆུང་འགྲིམ་བཞིན་པའི་སློབ་བུ་ཆུང་ཆུང་དག་གིས་ཕན་ཚུན་ལ་རྒྱ་སྐད་ཁོ་ནས་ཁ་བརྡ་བཤད་པ་ལས་བོད་སྐད་མི་བཀོལ་བ་དེ་རེད། བྱིས་པ་དེ་ཚོ་ལོ་ན་བཅུར་ལོན་མ་ལོན་བའི་ཚད་དུ་འདུག་ཅིང་། ཁ་ནས་ཅི་བཤད་ཚང་མ་རྒྱ་སྐད་ཁོ་ན་ལས་བོད་སྐད་གཏན་ནས་མི་བཤད་ལ། ཁོ་ཚོས་ཀྱང་རང་ཉིད་རྒྱ་སྐད་ལ་ཧ་ཅང་འབྱོར་བའི་ཚུལ་ལྟར་བཙན་གྱིས་ཕ་སྐད་དོར་བཞིན་པའི་ངང་ཚུལ་དེ་ཁོ་ཚོའི་ཕ་མ་དག་གིས་ཀྱང་ཅི་ཡང་མི་སྨྲས་བར་མ་ཟད། ཐ་ན་ཁོ་ཚོས་རང་ཉིད་ཀྱི་བྱིས་པ་རྒྱ་ཡིག་སློབ་གྲྭར་བཙན་གྱིས་བརྫང་གིན་པའི་གནས་ཚུལ་ཡ་མཚན་པ་འདུག འདི་ལྟར་མུ་མཐུད་དུ་སོང་ཚེ་མ་འོངས་པའི་ལོ་བཅུ་ཕྲག་འགའི་རྗེས་སུ་ས་འདིའི་བོད་རིགས་མིང་གི་ཤུལ་ཙམ་ཏུ་འགྱུར་བར་ཐེ་ཚམ་སྤུ་ཙམ་ཡང་མེད། དེས་ན་བྱིས་པ་འདི་དག་གིས་རྩེ་ཞོར་དགོད་ཞོར་ཙམ་ལའང་རྒྱ་སྐད་ལས་བོད་སྐད་མི་བཤད་པ་འདི་གང་ལ་རག་ལས་པ་རེད་ཞེ་ན། བྱིས་པ་འདི་དག་མཚར་ལོངས་འབྱུང་སའི་སློབ་གསོའི་ཁོར་ཡུག་དང་འབྲེལ་བ་དམ་པོ་ཡོད་དེ། གཅིག་ནི་ཁྱིམ་ཚང་སློབ་གསོ་དང་ གཉིས་ནི་སློབ་གྲྭའི་སློབ་གསོའོ།
སྤྱིར་འབྲོག་ཕྱོགས་ས་ཁུལ་གྱི་སློབ་གསོའི་གོ་རྟོགས་ཞན་པའི་ཁར་བྱིས་པ་འཚར་ལོངས་འབྱུང་བར་རྩ་བར་གྱུར་པའི་ཁྱིམ་ཚང་སློབ་གསོ་ཕལ་ཆེར་མྱངས་ཐུབ་ཀྱིན་མེད། བྱིས་པར་མཚོན་ན་ཁྱིམ་ཚང་སློབ་གསོ་ནི་ཆེས་མེད་དུ་མི་རུང་བ་ཞིག་སྟེ་ཁྱིམ་ཚང་སློབ་གསོའི་ཁོར་ཡུག་ཇི་ལྟ་བུ་ཞིག་ཏུ་མཚར་ལོངས་བྱུང་བའི་བྱིས་པ་དེ་ལྟ་བུའི་མི་ཞིག་ཏུ་འགྱུར་སྲིད་པ་སློབ་གསོའི་ཞིབ་འཇུག་པ་མང་བོས་མགྲིན་གཅིག་ཏུ་བརྗོད་ཅིང་། སློབ་གྲྭའི་སློབ་གསོ་ནི་བྱིས་པ་དག་ངེས་པར་དུ་བརྒྱུད་དགོས་ཤིང་ལྷག་པར་དུ་སློབ་གྲྭ་ནི་མི་ཡོན་ཏན་ཅན་སྐྱེད་སྲིང་བྱེད་སའི་བཟོ་གྲྭ་ལྟ་བུ་ཡིན་ལ་དགེ་རྒན་མིའི་རིགས་ཀྱི་བསམ་བློའི་བཟོ་རྩལ་མཁས་པ་ལྟ་བུ་ཡིན་ཞེས་ཀུན་ལ་རླུང་ལྟར་གྲགས་སོ། འདི་ལྟ་བུའི་སློབ་གསོའི་ཕམ་ཁ་དེ་གོང་དུ་བཤད་པ་བཞིན་ཕྱི་ནང་གཉི་ཀའི་རྒྱུ་རྐྱེན་ལ་རེག་ལས་ཡོད་ཀྱང་། གལ་ཏེ་དུས་དང་བསྟུན་ནས་བཅོས་སྒྱུར་མ་བྱས་ཚེ་སྐྱོ་གར་ནམ་ཡང་མུ་ནས་མུ་རུ་འཁྲབ་དགོས་པ་རེད། དེ་ལྟར་བྱིས་པར་གཅེས་མ་ ཤེས་པའི་ཕ་མ་ལ་ལས་མིག་མདུན་ཙམ་གྱི་ཁེ་ཕན་གྱིས་བྱིས་པའི་རྒྱང་རིང་གི་མདུན་ལམ་ལ་གནོད་པ་ཚབས་ཆེན་བཟོས་ཡོད་པ་ཁོ་ཚོ་ལྟ་བུའི་ཅི་ཡང་མི་ཤེས་པ་དག་ཕར་ཞོག ཐ་ན་རང་ཉིད་བོད་སྐད་ཡིག་གི་དགེ་རྒན་ཡིན་པའི་ཕ་མ་དག་གིས་ཀྱང་མ་ཤེས་པར་རང་ཉིད་ཀྱི་བྱིས་པ་རྒྱའི་སློབ་གྲྭར་སྐྱེལ་བཞིན་པའི་མིག་མཐོང་ལག་ཟིན་གྱི་དཔེ་གསོན་པོ་མང་པོ་ཞིག་ཡོད་པ་དེ་ལས་རྟོགས་ཐུབ།
ཉེ་སྔོན་བརྙན་འཕྲིན་དང་དྲ་ལམ་དག་ཏུ་ཁྱབ་བཞིན་པའི “ང་ཚོའི་དགེ་རྒན་གྱིས་ང་ཚོར་བོད་སྐད་བཤད་དུ་མི་འཇུག” ཞེས་པ་དེར་སྤྱི་ཚོགས་སྟེང་སྐྱོན་བརྗོད་ཆེན་པོ་བྱེད་མུས་ཡོད་མོད། དོན་དངོས་སུ་འདི་ལས་ཀྱང་ཚབས་ཆེ་བ་དེ་མི་རིགས་སློབ་གྲྭས་མི་རིགས་རང་གི་སྐད་ཡིག་ གི་སློབ་ཁྲིད་ཐབས་ལམ་མི་སྤྱད་པར་རྒྱ་ཡིག་གཙིགས་སུ་འཛིན་པ་དང་། ཡང་དེས་ཤུགས་རྐྱེན་གྱིས་བྱིས་པས་ཁ་བརྡའམ་རྩེད་མཚར་ཙམ་ལའང་མི་རིགས་གཞན་གྱི་སྐད་ཡིག་སྤྱད་དེ་མི་འཇོན་འཇོན་མདོག་བྱེད་བཞིན་པ་དེ་རེད། སློབ་གསོའི་ལས་དོན་ནམ་ལྷག་པར་ཏུ་ བོད་རང་གི་སློབ་གསོའི་ལས་ཀར་མི་ཚེ་གང་བོ་འཁྱོལ་ཡོང་བའི་ངེས་དོན་གྱི་སློབ་གསོ་པ་ཨ་ལགས་དོར་ཞིའི་ཞལ་ནས་ཀྱང “དེ་ཡང་རྒྱལ་ཁབ་ཕྱི་ནང་དང་གནའ་དུས་དང་དེང་དུས་ཀྱི་སློབ་གསོ་གང་ཡིན་ཀྱང་། གཞི་དང་རྩའི་བར་གྱུར་པ་ནི་སྐད་ཡིག་སློབ་གསོ་ཡིན་ལ། སྐད་ཡིག་ཤེས་པ་རིག་གནས་སློབ་གསོ་ཀུན་གྱི་གཞི་རྩ་ཡིན་པར་མ་ཟད། རིག་གནས་ཚན་རིག་གཞན་དག་ཤེས་ཐབས་དང་། བེད་སྤྱོད་ཐབས་ཀྱི་གལ་ཆ་དང་། སྤྱི་ཚོགས་འཚོ་བར་བྱ་བ་དོན་དག་གང་སྒྲུབ་ཀྱང་ཁ་མིག་ལག་པ་བཞིན་དུ་མེད་དུ་མི་རུང་བའི་ལག་ཆ་གཅིག་པུ་ཡིན” ཞེས་དང་གཞན་ད་དུང “སྐད་ཡིག་གཞན་པའི་སྟེང་ནས་མི་རིགས་གཞན་དག་གི་རིག་གནས་ཚ་ཚང་བ་དང་གཏིང་ཕྱིན་པ་ཞིག་ཤེས་མི་ཐུབ་ཅེས་ཁོ་བོས་མགྲིན་པ་གཟེངས་སུ་བསྟོད་ནས་སྨྲ་བར་སྤོབས་” ཞེས་གསུང་པ་འདི་ལས་ཤེས་ཐུབ་པས་ང་ཚོས་ཐེ་ཚོམ་ཅི་ཡང་བཟའ་དགོས་མེད་པར་མི་རིགས་སློབ་གྲུར་མི་རིགས་རང་གི་སྐད་དང་ཡི་གེས་སློབ་ཁྲིད་སྤྱོད་དགོས་པ་ཡིན། སྤྱིར་མི་རིགས་གཞན་པའི་སྐད་ཡིག་ཤེས་པ་ནི་ལེགས་ཆ་ཞིག་ཏུ་ངེས་པ་སུས་ཀྱང་ཤེས་ནུས་ལ་རང་སྐད་འདི་ལྟར་དོར་ནས་མི་རིགས་གཞན་པའི་སྐད་ཡིག་ལ་སྦྱངས་པ་དོན་གྱིས་མི་རིགས་གཞན་པའི་རིག་གནས་སྦྱངས་པ་ཡིན་སྟབས་ངེས་པར་དེའི་སྤང་བླང་གི་ཆ་མ་ནོར་བ་ཤེས་རྒྱུ་གལ་ཆེ། གལ་ཏེ་བྱིས་པ་ཆུང་དུས་ནས་རྒྱ་ཡིག་སློབ་གྲྭར་བསྐྱལ་བ་ཡིན་ན་དེས་སྤང་བླང་མི་ཤེས་པའི་ཁར་ཕ་མས་ཀྱང་མ་བསླབ་སྟབས་ཡུན་གྱིས་ངན་སྣ་ཚོགས་གོམས་ཏེ་མཐར་ཁྱིམ་ཚང་འཕུང་ལ་སྦྱོར་སྲིད་དེ། དེ་དག་གིས་ཕ་མའི་མདུན་དུ་ཁྱིམ་གྱི་རྒྱུ་ནོར་དང་གོ་ས་ལ་སོགས་རྩོད་པའི་གནས་ཚུལ་ག་ས་གང་དུ་གོ་རྒྱུར་འདུག་པ་བྱིས་པ་དེ་ཚོས་མྱངས་བྱའི་སློབ་གསོ་མ་ལག་ལ་གོ་ནོར་ཐེབས་པའི་དན་རྟགས་ ཚན་མར་ངེས།
ཉེ་ཆར་ཏང་དང་རྒྱལ་ཁབ་ཀྱིས་སྐད་གཉིས་སློབ་གསོར་གཙིགས་ཆེན་འཛིན་དགོས་པའི་སྐོར་གྱི་སྲིད་ཇུས་རབ་ཏང་རིམ་པ་གཏན་འབེབས་ཁྱབ་སྒྲོག་བྱེད་བཞིན་ཡོད་ཀྱང་། ཐེམ་ཆེན་རྫོང་མི་རིགས་སློབ་ཆུང་གཉིས་པས་སྐད་གཉིས་སློབ་གསོ་དོར་ནས་བསླབ་ཚན་དག་རྒྱ་སྐད་རྒྱ་ཡིག་གིས་ཁྲིད་ཀྱིན་པ་དེ་གཅིག་ནས་མི་རིགས་ཀྱི་སྐད་དང་ཡི་གེར་བརྩི་འཇོག་དང་གཙིགས་ཆེན་མ་མཛད་པ་ཡིན་ལ། གཉིས་ནས་བྱིས་པའི་ཤེས་རྟོགས་ཀྱི་ཆོས་ཉིད་དང་འགལ་བའི་སློབ་ཁྲིད་བྱེད་སྟངས་སུ་ངེས། གསུམ་ནས་སློབ་གསོའི་ཐབས་ལམ་ཡང་དག་ལ་འཚོལ་ཞིབ་ཞིབ་འཇུག་མ་བྱས་པ་བཅས་ཀྱིས་ཞྭ་རའི་མཛུབ་སྟོན་བཞིན་ལམ་ལོག་ཏུ་སོང་པས་བྱིས་པ་མང་པོ་ཞིག་གི་མདུན་ལམ་ཐད་ཀར་རྡོག་བརྫིས་སུ་བཏང་ཡོད། བྱིས་པ་ནི་མི་རིགས་ཤིག་དང་རྒྱལ་ཁབ་ཞིག་གི་མ་འོངས་པའི་རྟེན་གཞི་ཡིན་པས་ངེས་པར་དུ་དེ་དག་ཡང་དག་པའི་སློབ་གསོའི་ཐབས་ལམ་འོག་སྐྱེད་སྲིང་བྱ་རྒྱུ་ནི་མི་རིགས་རང་གི་འོས་འགན་དུ་མ་ཟད། མི་རིགས་སློབ་གྲྭ་སོ་སོའི་ཆེས་གཞི་རྩའི་འོས་འགན་ཞིག་ཏུ་ངེས་ན་ཐེམ་ཆེན་རྫོང་མི་རིགས་སློབ་ཆུང་གཉིས་པས་སྐད་གཉིས་གསོ་སློབ་གསོའི་ཐབས་ལམ་ལག་བསྟར་བྱ་རྒྱུ་ནི་མི་རིགས་ཀྱི་ རིག་གནས་དར་སྤེལ་དང་སྲོལ་རྒྱུན་ལེགས་པོ་རྒྱུན་འཛིན་བྱ་རྒྱུའི་ཐབས་ལམ་ཉག་གཅིག་གོ
ཀུན་གྱིས་ཤེས་གསལ་བཞིན་དུ་བྱིས་པ་བསྐྱེད་སྲིང་བྱ་རྒྱུ་ནི་སློབ་གྲྭ་ཁོ་ནའི་འོས་འགན་ཞིག་མ་ཡིན་ཏེ། བྱིས་པ་གཉོར་སྐྱོང་བྱེད་མཁན་གྱི་ཕ་མ་དག་ལའང་ལྡོག་ཏུ་མེད་པའི་འབྲེལ་བ་ངེས་ཅན་ཞིག་ཡོད་སྟབས། ཕ་མ་དག་གིས་མིག་མདུན་ཙམ་གྱི་ཁེ་ཕན་ཁོ་ནར་མི་གཉེར་བར་བྱིས་པའི་མདུན་ལམ་རྒྱང་རིང་བོར་བསམ་བློ་ཞིབ་མོ་བཏང་སྟེ་རྨོངས་ཚོད་ཀྱིས་ཐག་གཅོད་མི་བྱ་རྒྱུ་ཤིན་ཏུ་ནས་གལ་ཆེ། བོད་རིགས་ཀྱི་ཕ་མ་དག་གིས་རང་ཉིད་ཀྱི་བྱིས་པ་རྒྱ་ཡིག་སློབ་གྲྭར་བསྐྱེལ་བ་ནི་ལས་གནས་སླ་མོར་རེག་རྒྱུར་དམིགས་པ་ཡིན་མོད། འོན་ཀྱང་བསམ་བློ་ཞིབ་མོར་མ་བཏང་བ་ཡིན་སྟབས་དེས་ནི་བྱིས་པའི་མདུན་ལམ་བསམ་བཞིན་དུ་བརླག་པ་དང་གཉིས་སུ་མེད་དེ། བྱིས་པ་དེ་ཚོ་རྒྱ་ཡིག་རྒྱ་སྐད་ལ་ཇི་འདྲ་བཟང་ཡང་རྒྱའི་སློབ་མ་དང་གཏན་ནས་བསྡུར་ཐབས་མེད་ལ། བོད་སྐད་ཡིག་མ་ཤེས་པའི་ཁར་གཞན་སྐད་ལའང་བྱང་ཆ་མི་ལྡན་པས་ལག་གནས་སླ་མོར་རེག་རྒྱུ་ཕར་ཐོག ཐ་ན་ཚེ་གང་བོར་མི་རིགས་ཀྱི་ཞབས་འདྲེན་པའི་མིང་ཙམ་ཁུར་ནས་གཞན་གྱི་གཡོག་ཏུ་རྒྱུགས་རྒྱུ་མ་ཟད། རང་ས་ཁུལ་ནམ་ཡང་རྗེས་ལུས་དང་ཐ་ན་མི་རིགས་གཞན་ལ་འགྱུར་བའི་འབྲས་བུ་་ལས་རེག་རྒྱུ་མེད་པ་ཁོ་བོས་མགྲིན་པ་གཟེངས་སུ་བསྟོད་ནས་སྨྲ་བར་སྤོབས་ནུས་སོ།
༢༠༡༦ལོའི་ཟླ༡༡པའི་ཚེས༡ཉིན།
ཡོང་ཁུངས་བོད་ནང་གི་དྲ་བ།


text:
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་ཚོགས་གཙོ་ཟུར་བ་སྟེ་དབྱིན་ཇི་རྒྱལ་ཁབ་ཀྱི་ཨོ་ཁི་སི་ཧྥོར་རྡི་སློབ་གྲྭ་ཆེན་མོའི་སློབ་དཔོན་Charles Albert Edward Rambleཆའར་སི་རམ་བྷོ་༼ གཡུང་དྲུང་ཚེ་དབང་ ༽གི་མཚམས་སྦྱོར་གནད་བསྡུས།
Charles Albert Edward Rambleཆའར་སི་རམ་བྷོ་ལགས་ནི་རྒྱལ་སྤྱིའི་མིང་དུ་གྲགས་པའི་མིའི་རིགས་རིག་པ་བ་དང་བོད་རིག་པའི་ཞིབ་འཇུག་པ་ཡིན་ལ། ད་ལྟ་དབྱིན་ཇིའི་ཨོ་ཁེ་སི་ཧྥོ་སྒྲི་སློབ་ཆེན་གྱི་ཤར་ཕྱོགས་ཞིབ་འཇུག་ཁང་དུ་བོད་དང་ཧི་མ་ལ་ཡའི་མིའི་རིགས་རིག་པ་ཞེས་པའི་སློབ་ཁྲིད་གནང་བཞིན་ཡོད། ཁོང་གི་ཞིབ་འཇུག་གི་ཁ་ཕྱོགས་ནི་ཧི་མ་ལ་ཡའི་དམངས་ཀྱི་སྤྱི་ཚོགས་དང་ཆོས་ལུགས། བོན་ཆོས། མཇལ་སྐོར། གནས་འགངས་ཆེན་གྱི་ས་རྒྱུས་ཞིབ་འཇུག་བཅས་ཡིན། ༢༠༠༦ལོར་ཁོ་རང་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་གཙོ་འཛིན་དུ་བདམས་པ་ཡིན།
དགེ་རྒན་ཆེན་མོ་རམ་བྷོ་ལགས་ཀྱིས་ནེ་པ་ལཱ་དང་བོད་ནས་ལོ་ངོ་བཅོ་ལྔ་ལྷག་བསྐྱལ་མྱོང་ལ། ཁོང་ལ་བརྩམས་ཆོས་དེབ་གསུམ་ཡོད་དེ། ༢༠༠༨ལོར་པར་དུ་བསྐྲུན་པའི《ནེ་པ་ལཱའི་བོད་བརྒྱུད་ནང་བསྟན་དང་དམངས་ཀྱི་ཆོས་ལུགས》དང་། 《སྨོན་ཚང་གི་སྤྱི་ཚོགས་ལོ་རྒྱུས་དང་འབྲེལ་བའི་བོད་ཀྱི་ཡིག་ཆ》ཡི་དེབ་ཕྲེང་། ༢༠༠༥ལོར་པར་དུ་བསྐྲུན་པའི《བོར་ཟིན་པའི་བོན་གྱི་རྒྱལ་རབས་འཚོལ་བ》བཅས་ཡིན་ལ། དེ་མིན་དུས་དེབ་ཀྱི་སྟེང་དུ་བཀོད་ཟིན་པའི་དཔྱད་རྩོམ ༤༤ ལྷག་ཡོད་པ་དང་དེ་དག་ནི་གཙོ་བོ་བོན་གྱི་ཆོ་གའི་སྐོར་དང་། ནེ་པ་ལཱའི་སྨོན་ཚང་གི་ཡིག་ཆའི་སྐོར་དང་། ལོ་རྒྱུས། མི་རིགས། ཁྱིམ་ཚང་སོགས། དེ་མིན་བོད་དང་བལ་བོའི་བོན་པོའི་མཇལ་སྐོར། བོད་ཀྱི་རྒྱལ་རྒྱུད། ཧི་མ་ལ་ཡའི་ས་ཁུལ་གྱི་བོན་དགོན། ཧི་མ་ལ་ཡའི་བོད་ཀྱི་ས་ཁུལ་དང་རང་ཉིད་ངོས་འཛིན། བོད་ལྗོངས་ཀྱི་ཕྱུགས་ལས་གནད་དོན། ནེ་པ་ལཱ་ཁ་དགུ་སྦེ་ནེ་སྡེ་བའི་ལོ་རྒྱུས་དང་ས་རྒྱུས། སྡེ་བའི་ཁྱིམ་ཚང་གི་ཆགས་ཚུལ་དང་གྲལ་རིམ་གྱི་དབྱེ་བ། ནེ་པ་ལཱའི་ཀླུ་བྲག་བོན་དགོན་གྱི་དུས་ཆེན་དང་རྩེད་མོ། དཔལ་འབྱོར་གྱི་སྒྲིག་གཞི། བོན་དང་བོད་ཀྱི་སྲོལ་རྒྱུན་གྱི་ས་ཁོངས། བལ་བོའི་ས་མཚམས་ཀྱི་ནང་བ་སོགས་བྲིས་ཡོད། དེ་ལས་གཞན། ཁོང་གིས《ཚད་ལྡན་གྱི་བོད་ཡིག་ལག་ཁྱེར》ཞེས་པའི་དེབ་གཅིག་ལོ་ཙྭ་བྱས་ཡོད་པ་དང་། ཧི་མ་ལ་ཡའི་མཐའ་འཁོར་གྱི་རིག་གནས་དང་ཁོར་ཡུག་ལ་འབྲེལ་བའི་དེབ་བཞི་རྩོམ་སྒྲིག་བྱས་ཡོད།
ཧི་བོན་དྲ་བ་ལས་དྲངས།
1,340 total views, 2 views today


text:
ཉེ་བའི་དུས་སུ་ཏུང་ཧོང་ནས་ཐོན་པའི་བོད་ཀྱི་གནའ་བོའི་ཡི་གེ་འདི་དག་ནི་སྤྱི་ལོའི་དུས་རབས་བརྒྱད་པ་དང་། དགུ་བ། བཅུ་བ་བཅས་སུ་བྲིས་པའི་ལོ་རྒྱུས་ཀྱི་ཤུལ་བཞག་གལ་ཆེན་ཞིག་ཡིན་ལ། ལོ་རྒྱུས་ཀྱི་དཔྱད་གཞི་རིན་ཐང་དང་ལྡན་པ་ཞིག་ལགས། དེ་ནི་བོད་གནའ་རབས་ཀྱི་སྤྱི་ཚོགས་ལམ་ལུགས་དང་། ཆབ་སྲིད། དཔལ་འབྱོར། ཆོས་ལུགས། བོད་དང་མི་རིགས་གཞན་དག་བར་གྱི་འབྲེལ་བ། དེ་མིན་སྐར་རྩིས། གསོ་དཔྱད། དམག་དོན་ལ་སོགས་པའི་སྐོར་ལ་ཞིབ་འཇུག་བྱེད་པར་ཤིན་ཏུ་འགངས་ཆེན་ཡིན་ལ་བོད་ཀྱི་རྩོམ་རིག་ལོ་རྒྱུས་ལ་ཞིབ་འཇུག་བྱེད་པའི་དཔྱད་གཞི་གལ་ཆེན་ཞིག་ཀྱང་ཡིན་པར་སྣང་སྟེ། ཏུན་ཧོང་གཏེར་ཡིག་ཤིན་ཏུ་མང་པོ་ཞིག་སྟེ་དཔེར་ན་དོན་ཆེན་གནད་བསྡུས་ཀྱི་ལོ་ཚིགས། བཙན་པོ་རིམ་བྱུང་གི་ལོ་རྒྱུས། བོད་སུམ་པའི་གཏེར་དཔེ། མོ་གཞུང་། ལེགས་བཤད། རཱ་མ་ཎའི་རྟོགས་བརྗོད་དང་  >ལས་བྱུང་བའི་གཏམ་རྒྱུད་སོགས་རྒྱ་གར་དང་རྒྱ་ནག་གི་གཙུག་ལག་ལས་བསྒྱུར་བའི་བསྒྱུར་རྩོམ་འགའ་སོགས་ལ་རྩོམ་རིག་གི་ཁྱད་ཆོས་ཐུན་མོང་མ་ཡིན་པ་དུ་མ་རྫོགས་ཤིང་། ཉམས་འགྱུར་རྨད་དུ་བྱུང་བས་ན་རང་རེ་བོད་ཀྱི་རྩོམ་རིག་ལོ་རྒྱུས་སྟེང་རིན་ཐང་ཤིན་ཏུ་ཆེ་ལ། ཁྱད་པར་དུ་བོད་བཙན་པོ་ཡབ་སྲས་སྐུ་རིང་གི་སྐོར་གླེང་སྐབས། སྐབས་དེའི་བོད་ཀྱི་རྩོམ་རིག་འདིའོ་ཞེས་རང་རྐྱ་འཕེར་བའི་ས་བཅད་ངོམ་རི་བ་ཞིག་ཏུ་བགྲང་ཆོག་པར་སྙམ། དེ་དག་ཀུན་ལས་སྤྲོ་བའི་ནུས་མཐུ་བྲལ་ཕྱིར་རེ་ཞིག་བཏང་སྙོམས་སུ་བྱ་ཞིང་། འདིར་དེ་ཡི་ཆ་ཤས་སུ་གྱུར་པ་སྙན་ངག་གི་སྐོར་རགས་ཙམ་གླེང་བར་འདོད་དོ། །
ཏུན་ཧོང་ནས་ཐོན་པའི་བོད་ཀྱི་གནའ་རབས་སྙན་ངག་གི་རྩོམ་རིག་རིན་ཐང་སྐོར་གླེང་བ།
ཧོང་ཡིག་རྙིང་ལས་བྱུང་བའི་ལེགས་བཤད་དང་། ཕྲ་བཤད། བཙན་པོའི་རྣམ་ཐར(འདིར་སྐབས་དེའི་བསྒྱུར་ཡིན་ནང་དུ་འདུས་མེད)སོགས་སུ་ཚིགས་སུ་བཅད་པ་སྙན་ཞིང་འཇེབས་ལ། སྡེབ་ལེགས་པ། རྒྱན་ཕུན་སུམ་ཚོགས་པས་སྤྲས་པ། ཚིགས་བསྡུས་ཤིང་དབྱངས་སུ་གྱེར་ཆོག་པ་མང་དུ་བྱུང་ནའང་བོད་ཉེ་བའི་དུས་ཀྱི་སྙན་ངག་དང་ཁྱད་པར་ཅུང་ཟད་ཡོད་ཕྱིར། འགའ་ཞིག་འདི་སྙན་ངག་ཡིན་མིན་ནམ་སྙན་ངག་ཏུ་བགྲང་ཆོག་མིན་གྱི་ཐད་སོམ་ཉིའི་དཔྱད་ཐག་འཛིན་པའམ་ཐ་ན་སྙན་ངག་ཏུ་མི་བགྲང་མཁན་འགའ་ཞིག་ཀྱང་འདུག དེའི་ཕྱིར་འདིར་ཐོག་མར་ཚིགས་སུ་བཅད་པ་འདི་དག་སྙན་ངག་ཡིན་མིན་ལ་ཅུང་ཟད་དཔྱོད་པའི་དགོས་པ་མཆིས་སོ། །
དེ་ཡང་སྤྱིར་སྙན་ངག་ཅེས་པ་བོད་ལྟར་ན་གང་ཞིག་ཚིག་སྦྱོར་ལེགས་ཤིང་། ཉམས་ཁྱད་ཅན་དང་ལྡན་ལ། ཚིག་རྒྱན་སྣ་ཚོགས་ཀྱིས་བཅིངས་པའི་ངག་གི་ཕྲེང་བའམ་ལུས་སྤྱི་སྟེ། དེ་ལྟ་བུའི་ཁྱད་ཆོས་དང་ལྡན་པའི་བཅས་ལྷུག་སྤེལ་མ་ཀུན་ལ་གོ(རྒྱ་ཆེར་གོ་བ)བའི་སྐབས་ཤིག་དང་། དེ་ཙམ་དུ་མ་ཟད་ཚིག་སྡུད་མང་ཞིང་ལུས་ངེས་པར་ཚིགས་སུ་བཅད་པའི་རྣམ་པ་ཞིག་ལ་གོ(རྒྱ་ཆུང་བར་གོ་བ)བའི་སྐབས་ཤིག་སྟེ་གཉིས་ཡོད་ཚོད་འདྲ་ཡང་། འདིར་ཕྱི་མ་ལྟར་བྱས་ཏེ་བཤད་ན་ཏུན་ཧོང་ཡིག་རྙིང་གི་ཚིགས་སུ་བཅད་པ་འདི་དག་ལ་གོང་གསལ་ཁྱད་ཆོས་རྫོགས་པ་ཤིན་ཏུ་གསལ་བས་ན་མཚན་ཉིད་ཀྱིས་ཁྱབ་པར་ཐལ་བས། ཡང་ན་མཚན་ཉིད་སྐྱོན་ཅན་དུ་འཕེན་པའམ་ཡང་ན་དེ་དག་སྙན་ངག་ཡིན་པར་ཁས་འཆེ་དགོས་པའི་གནད་འདི་ལ་ཐུག་གོ། །
འོན་ཀྱང་འགའ་ཞིག་ལྟ་བ་ཉི་ཚེ་བ་རེ་བཟུང་ནས་དེ་དག་ཚིག་བསྡུས་ཤིང་སྡེབ་ལེགས་པ་བདེན་ནའང་རྒྱན་ཕུན་སུམ་ཚོགས་པོས་མ་སྤྲས་པས་སྙན་ངག་ཏུ་འགྲོ་དཀའ་འོ་ཟེར་ན། མི་འཐད་དེ། འདི་དག་ལ་དཔེ་རྒྱན་དང་། བསྡུས་བརྗོད། ཉམས་ལྡན། འགོག་རྒྱན། ཕུལ་བྱུང་། སྒྲ་རྒྱན་སྣ་ཚོགས། གང་ཚིག་གི་རྒྱན་སོགས་ཏེ >གི་དངོས་བསྟན་ཀྱི་རྒྱན་སྣ་ཚོགས་ཀྱིས་ཀུན་ནས་བཅིངས་པ་གཤམ་དུ་འཆད་འགྱུར་ལས་གསལ་ལོ། ། ཡང་དེ་རྣམས་ལ་རྒྱན་ཅུང་ཟད་འདྲེས་པ་བདེན་ཡང་བོད་དུས་ཕྱིས་ཀྱི་སྙན་ངག་དང་བསྡུར་ན་ཉམས་རྒྱན་གང་གི་ཆ་ནས་ཀྱང་ཆེས་ཆེར་དམན་པས་གླུ་གཞས་སམ་དམངས་གཞས་ལས་མ་འདས་ཏེ། གླུ་གཞས་ལའང་རྒྱན་རེ་ཟུང་འདྲེས་པའི་ཕྱིར་རོ་ཞེ་ན་མི་འགལ་ཏེ། གླུ་གཞས་ནི་དམངས་ཁྲོད་རྩོམ་རིག་གི་རྣམ་པ་ཞིག་དང་། སྙན་ངག་ནི་རྩོམ་པ་པོའི་རྩོམ་རིག་ཅིག་ཡིན་པར་དེང་དུས་ཕལ་མོ་ཆེ་ཞིག་གིས་ངོས་འཛིན་ནའང་དེ་གཉིས་ཀྱི་ཁྱད་པར་ཙམ་ཡིན་ལ། ཁྱད་པར་དེའང་རེས་སུ་བྱུང་བ་ཡིན་གྱི་དེ་གཉིས་མཐའ་གཅིག་ཏུ་འགལ་ཟླར་འཕངས་པ་ག་ལ་ཡིན་ཏེ་མིན་ནོ། ། རྒྱལ་ཁབ་དང་མི་རིགས་གང་ཡིན་ལ་མ་བལྟས་པར་སྙན་ངག་ནི་ཚང་མ་གནའ་བོའི་གླུ་གཞས་སམ་མགུར་གྱི་རྣམ་པ་ནས་རིམ་གྱིས་འཕེལ་རྒྱས་བྱུང་བའི་རྩོམ་རིག་གི་རྣམ་པ་ཞིག་ཡིན་ཏེ། དེ་ཡང་དང་ཐོག་གླུ་གཞས་དང་ཞབས་བྲོ་སྙན་ངག་གསུམ་ནི་དབྱེར་མེད་ངོ་བོ་གཅིག་ཏུ་འདུས་ལ། ཁྱད་པར་གླུ་དང་སྙན་ངག་གི་འབྲེལ་བ་དེ་བས་ཀྱང་དམ་པ་ལ་ཕྱིས་སུ་རིམ་གྱིས་སོ་སོར་གྱེས་པ་ད་ལྟ་འཛམ་གླིང་རྩོམ་རིག་གི་ཁྱབ་ཁོངས་སུ་ཞལ་འཆམ་མོ། ། རྒྱ་ཡི་ཀྲིག་རྒྱལ་རབས་ཀྱི་དུས་སུ་བྱུང་བའི་སྙན་ངག་འཛམ་གླིང་ན་གྲགས་ཆེ་བ་ >( >)ཞེས་པར་འབོད་པའང་ཕལ་མོ་ཆེ་ཞིག་དང་ཁྱད་པར་དེ་ཡི་ཡ་གལ་དུ་གྱུར་པ“ཧྥིན”(风)ཞེས་པ་ཡོངས་སུ་རྫོགས་པ་སྐབས་དེའི་དམངས་གཞས་ཤ་སྟག་ཡིན་ནོ། །
དེས་ན་ཐོག་མའི་སྙན་ངག་ཅེས་པ་དམངས་ཁྲོད་གླུ་གཞས་དང་གཉིས་སུ་མེད་པས། ཐོག་མའི་སྙན་ངག་དེ་དམངས་ཁྲོད་གླུ་གཞས་ལ་ངོས་འཛིན་དགོས་པར་ཐལ་ན། འདིར་རྩོམ་པ་པོའི་བློ་གྲོས་ཀྱི་འཆར་སྣང་སྨྱུག་རྩེ་འཁྱུག་པའི་རྩལ་ལས་འཁྲུངས་པ་སྙན་ངག་ཏུ་ཅིའི་ཕྱིར་མི་བགྲང་། ད་དུང་ཁྱོད་ཀྱིས་ཨུ་ཚུགས་མཐའ་སྐྱེལ་བྱས་ཏེ་དམངས་གཞས་ལས་མ་འདས་ཏེ་སྐབས་དེའི་དམངས་གཞས་ཡི་གེར་ཕབ་པ་ཙམ་མོ་ཞེ་ནའང་ཕྲན་གྱི་བལྟས་ངོར་དེ་སྙན་ངག་ཏུ་མི་བརྩི་བའི་འོས་ཅི་ཡང་མེད་པར་སྙམ་སྟེ། “མཁས་པའི་ཞལ་ལས་ཐོན་པའི་སྙན་ངག་དང་དམངས་ཁྲོད་ནས་ཐོན་པའི་སྙན་ངག་གཉིས་ཀྱང་ཡིག་ཐོག་དང་ངག་ཐོག་གམ་མཐོ་རིམ་དང་དམའ་རིམ་གྱི་ཁྱད་པར་ཙམ་ལས་འདི་ཡིན་དེ་མིན་གྱི་དབྱེ་བ་འབྱེད་དུ་མེད་དོ”ཞེས་བློ་མཐུན་ལ་ལས་བཤད་པ་ཤིན་ཏུ་མད་དོ། ། དེ་ལྟར་ན་ཏུན་ཧོང་ནས་ཐོན་པའི་ཚིགས་བཅད་སུ་བཅད་པ་འདི་དག་སྙན་ངག་ཡིན་པར་གྲུབ་ལ། དེ་ཙམ་དུ་མ་ཟད་དེ་ནི་བོད་ཀྱི་རྩོམ་རིག་ལོ་རྒྱུས་དང་ལྷག་པར་བོད་ཀྱི་སྙན་ངག་ལོ་རྒྱུས་ཀྱི་རིན་ཆེན་དོ་ཤལ་ཁྲོད་དུ་འོད་འཚེར་བའི་མུ་ཏིག་རྡོག་པོ་ཞིག་ཇི་བཞིན་ཐུན་མོང་མ་ཡིན་པའི་རིན་ཐང་དང་ལྡན་པའང་བསྙོན་དུ་མེད་པར་སྙམ་མོ། ། སྤུར་རྒྱལ་གྱི་དུས་སམ་བོད་ཀྱི་བཙན་པོ་ཡབ་སྲས་ཀྱི་སྐུ་རིང་ལ་བོད་ཀྱི་སྟོབས་འབྱོར་མངའ་ཐང་ཐམས་ཅད་ཡར་ངོར་ཆས་པའི་ཟླ་གཞོན་བཞིན་དུ་རིམ་གྱིས་ཆུང་ནས་ཆེ་བར་འཕེལ་ཞིང་རྒྱས་ལ། ཁྱད་པར་སྤྱི་ལོའི་དུས་རབས་བདུན་པའི་སྟོད་དུ་སླེབས་ཚེ་མཐའ་བཞིའི་རྒྱལ་ཕྲན་དབང་དུ་བསྡུས་ཏེ་མདོ་དབུས་མཐོ་སྒང་གཅིག་གྱུར་བྱུང་བས་ཐོན་སྐྱེད་ལ་འཕེལ་རྒྱས་ཆེན་པོ་བྱུང་ཞིང་། རིག་གནས་ལའང་སྔ་ན་མེད་པའི་སྐུལ་འདེད་བྱུང་། ལྷག་པར་དུ་ད་ལྟ་བཀོལ་བཞིན་པའི་བོད་ཡིག་འདི་གསར་དུ་བཟོས་པས་ཆབ་སྲིད་དང་། དཔལ་འབྱོར། རིག་གནས། དམག་དོན། ཕྱི་འབྲེལ་སོགས་སྒོ་ཀུན་གྱི་འཕེལ་རྒྱས་ལ་ལྡབ་འགྱུར་གྱི་ཡར་སྐུལ་བྱུང་བར་བརྟེན་སྟོབས་འབྱོར་མངའ་ཐང་དར་ཞིང་རྒྱས་ཏེ། སྤུར་རྒྱལ་བོད་ཀྱི་རྒྱལ་ཁབ་ཅེས་གྲགས་པའི་སྙན་པ་སྲིད་པའི་ཁྱོན་ན་དབྱར་རྔ་བཞིན་དུ་ལྡིར་བ་སུས་ཀྱང་བསྙོན་དུ་མེད་དོ། ། དེའི་ཕྱིར་སྤྱིར་བཏང་གི་ཆོས་ཉིད་ལྟར་ན་རྩོམ་རིག་གི་ཤུལ་བཞག་ཀྱང་དུས་སྐབས་ད་ེདང་འོས་བསྟུན་ཞིག་ཡོད་ངེས་པ་ན་ིགོར་མ་ཆག་ནའང་དུས་སྐབས་འཕོ་འགྱུར་གྱི་རྦབ་གཟར་མང་དུ་བརྒྱུད་པར་བརྟེན་ད་ལྟ་འུ་ཅག་གི་མཐོང་ལམ་དུ་གྱུར་པ་ཉུང་ངུ་ཞིག་ལས་མེད་ཅིང་། ཁྱད་པར་སྙན་ངག་ནི་དེ་བས་ཀྱང་དཀོན་པའི་ཕྱིར་ན་མི་འགའ་ཞིག་གིས་བོད་ལ་གནའ་རབས་ཀྱི་སྙན་ངག་ཟེར་བ་ཞིག་མེད་པར་བསམ་ཞིང་། ཐ་ན་སྤྱི་ལོའི་དུས་རབས་བཅུ་གསུམ་པའི་སྨད་དུ་བོད་ཀྱི་ལོ་ཆེན་ཤོང་སྟོན་རྡོ་རྗེ་རྒྱལ་མཚན་གྱིས >རྒྱ་གར་སྐད་ནས་མ་བསྒྱུར་གོང་བོད་ལ་སྙན་ངག་མེད་ཅེས་མངོན་སུམ་དུ་སྨྲ། དེ་ཙམ་དུ་མ་ཟད་ཕྱིས་སུ་བྱུང་བའི་བོད་རང་གི་སྙན་ངག་སྐོར་གྱི་བསྟན་བཅོས་འགའ་ཞིག་ཏུའང་ས་པཎ་དང་ཤོང་ལོ་སོགས་ཀྱི་ཆེ་བ་བརྗོད་སྐབས >མ་བསྒྱུར་གོང་ལ་བོད་ལ་སྙན་ངག་གི་སྲོལ་མ་བྱུང་ཞེས་པ་ཞིག་དངོས་ཤུགས་ཅི་རིགས་ནས་བྱུང་། ཡང་འགའ་ཞིག་དེ་སྔོན་བོད་ལ་སྙན་ངག་མེད་ཅེས་སྨྲ་མི་རུང་སྟེ། རྗེ་མར་མི་སོགས་ཀྱི་མགུར་གླུ་དང་འབྲོམ་སྟོན་པའི >སོགས་མི་ཉུང་བ་ཞིག་འདུག་མོད། བོད་ཀྱི་བཙན་པོ་ཡབ་སྲས་སྐུ་རིང་ལ་སྙན་ངག་ཡོད་མེད་སྐོར་གླེང་ཚེ་མེད་ཅེས་སྨྲ་བའི་བློ་ཐག་མ་ཆོད། ཡོད་ཅེས་སྨྲ་ན་སློབ་དཔོན་ཐོན་མིས་རྗེ་རྗེ་བཙན་ལ་བསྟོད་པ་དང་རང་གིས་བོད་ཡིག་གསར་དུ་བཟོས་པའི་ཆེ་བ་གླུ་རུ་བླངས་པ་སོགས་ཙམ་ལས་ཆེར་སྟོན་རྒྱུ་མི(ཕྱིས་སུ་བྱུང་བའི་སྐབས་དེའི་གཏེར་མར་གྲགས་པ་དག་རེ་ཞིག་འདི་དུས་སུ་བགྲངས་མེད)རེད་ལ། དེ་ཡང་དངོས་གནས་སྐབས་དེའི་སྙན་ངག་ཡིན་མིན་ལ་ཐེ་ཚོམ་དཔྱང་ཐག་འཛིན་མཁན་ཡང་མཆིས་པས་ན་རེ་ཞིག་མགྲིན་པ་ཁྱོགས་ལ་འཕྱང་ནས་སྡོད་པ་ལས་གཞན་དུ་བྱ་ཐབས་ཀྱིས་དབུལ་བར་གྱུར།
དོན་དངོས་ཐོག་ཏུན་ཧོང་ཡིག་རྙིང་ལས་བྱུང་བའི་ཚིགས་སུ་བཅད་པ་ཚིག་སྙན་ཞིང་མཛེས་པ། རྒྱན་ཚོགས་ཀྱིས་སྤུད་པ། སྡེབ་ལེགས་ཤིང་དབྱངས་སུ་གྱེར་ཆོག་པ་སོགས་སྐབས་དེའི་རྩོམ་རིག་ཁྱད་ཆོས་གྲ་ཟུར་མ་ཉམས་པ་འབོར་ཆེན་པོར་སོགས་སྐབས་དེའི་སྙན་ངག་ཏུ་བགྲང་ན་ཅིས་མི་རུང་། དེས་ན་ཏུང་ཧོང་ཡིག་རྙིང་ལས་བྱུང་བའི་བོད་ཀྱི་གནའ་བོའི་སྙན་ངག་འདི་དག་གིས >བོད་དུ་མ་བསྒྱུར་གོང་ངམ་འཆད་ཉན་གྱི་སྲོལ་མ་ཕྱེས་གོང་ལ་བོད་ལ་སྙན་ངག་མེད་པར་འཛིན་པའི་འཁྲུལ་རྟོགས་རྩད་ནས་བཅོམ་ཞིང་། བོད་ཀྱི་སྙན་ངག་འཕེལ་རྒྱས་ཀྱི་ལོ་རྒྱུས་སྟེང་སྔ་ན་མེད་པའི་ས་བཅད་གསར་བ་ཞིག་བསྣན་པས་དེ་ནི་བསིལ་ལྡན་ཁ་བ་རི་བའི་རྩོམ་རིག་དགའ་ཚལ་ཁྲོད་ཀྱི་མཚར་སྡུག་རྣམ་པར་བཀྲ་བའི་མེ་ཏོག་ཚོམ་བུ་ཞིག་ཏུ་འདུག་ཅེས་མགྲིན་པ་གཟེངས་སུ་བསྟོད་དེ་སྨྲ་བའི་སྤོབས་པ་བདག་ལ་མཆིས་སོ། ། སྙན་ངག་འདི་དག་གིས་ད་དུང་བོད་ཀྱི་གནའ་བོའི་སྙན་ངག་ཇི་ལྟར་བྱུང་ཚུལ་དང་དར་ཚུལ་ལ་ཞིབ་འཇུག་བྱེད་པར་ཡང་དཔྱད་གཞི་སྣང་ཆུང་བྱེད་མི་རུང་བ་ཞིག་འདོན་སྤྲོད་བྱས་ཡོད་དེ། གོང་དུ་སྨྲས་པ་ལྟར་སྙན་ངག་ནི་ཐོག་མར་རོལ་དབྱངས་ཞབས་བྲོ་གཉིས་དང་ཐ་དད་དུ་མེད་པ་སྟེ། མི་རྣམས་ཀྱི་བསམ་བློའི་འགྱུར་བ་དང་བརྩེ་དུང་སྣ་ཚོགས་ཡིད་དུ་བརྣག་མི་ནུས་ཚེ་ངག་ཏུ་འགུལ་ཅིང་དབྱངས་སུ་གྱེར་ལ་གར་དུ་འཁྲབ་པ་སོགས་ཀྱི་རྣམ་པས་ཕྱི་རོལ་ཏུ་མངོན་པར་བྱས་པས་ཚིམ་པར་བྱེད་པ་སྟེ་ཇི་སྐད་དུ་རྒྱའི་གཙུག་ལག་ལས  >ཞེས་པར་“ཡིད་འགྱུར་རྣམ་པར་འགྱུ་ཚེ་ངག་ཏུ་བརྗོད། ། བརྗོད་པ་ཙམ་གྱིས་མ་ཚིམས་དབྱངས་སུ་འགུགས། ། དབྱངས་སུ་བཀུག་པས་མི་ཚོམ་གླུ་རུ་ལེན། ། དེས་ཀྱང་ད་དུང་ཚིམས་པ་མེད་པ་ན། ། ལག་པས་སྟངས་སྟབས་རྐང་བས་ཞབས་བྲོ་རྡུང”ཞེས་བྱུང་བ་ལྟར་ཡིན་ལ། འདིའི་སྐབས་ཀྱི་གླུ་ཚིག་ནི་ཐོག་མར་སྙན་ངག་ཡིན་ཏེ་བརྗོད་ཞིང་དབྱངས་སུ་གྱེར་ཆོག་པའི་ཚིགས་བཅད་ཀྱི་རྣམ་པ་ཞིག་གོ། ། གངས་ཅན་པ་རྣམས་ཀྱང་གནའ་སྔ་མོའི་དུས་ནས་གླུ་ལེན་གར་རྩེད་ལ་དགའ་མོས་ཆ་ེབས་ན་ཡི་གེའི་སྲོལ་མ་བྱུང་ཡར་སྔོན་གྱི་ཆེས་སྔ་བའི་དུས་ནས་གླུ་གཞས་དར་བར་གདོན་མི་ཟ་སྟེ། བོད་ཀྱི་བཙན་པོའི་གདུང་རྒྱུད་གྱི་ལེགས་དྲུག་གི་གཉིས་པ་དེ་ཤོ་ལེགས་ཀྱི་དུས་ནས་གླུ་བྲོ་སོགས་སྒྱུ་རྩལ་དར་ཆེ་བར་མངོན་ཏེ་“དེའི་སྲས་དེ་ཤོ་ལེགས། འདིའི་རིང་ལ་གླུ་དང་བྲོ་དར”ཞེས་ལ་དྭགས་རྒྱལ་རབས་སོགས་སུ་འབྱུང་ངོ་། ། དེ་ལྟའི་དཔྱད་གཞི་ལྟར་ན་འདི་དུས་སུ་གླུ་དང་སྙན་ངག་ཕལ་ཆེར་ཐ་དད་དུ་ཡོད་མི་སྲིད་ལ། གླུ་གཞས་དེ་དག་ལ་བརྗོད་བྱའི་དོན་ངེས་ཅན་རེ་མཚོན་པར་ནུས་པའི་གླུ་ཚིག་ཅིག་ཡོད་ངེས་པ་དེ་ནི་བོད་ཀྱི་གནའ་རབས་སྙན་ངག་གི་ཐོག་མའི་རྣམ་པ་ཞིག་ཡིན་པར་མངོན། རྨང་གཞི་དེའི་སྟེང་རིམ་གྱིས་འཕེལ་ནས་དུས་རབས་དྲུག་པ་ཙམ་དུ་སླེབས་ཚེ་ཚིག་རང་ཕལ་ཆེར་དོ་མཉམ་ཞིང་། ཐུན་མོང་མ་ཡིན་པའི་ཉམས་དང་ལྡན་པ། རྒྱན་སྣ་ཚོགས་ཀྱིས་བརྒྱན་པ། བརྗོད་བདེ་ལ་གླུ་རུ་ལེན་ཆོག་པར་མ་ཟད་བརྗོད་བྱའི་ཆ་ནས་ཀྱང་དགའ་སྐྱོ་སོགས་བསམ་བློའི་བརྩེ་དུང་ངེས་ཅན་ཞིག་ཇི་བཞིན་མཚོན་ནུས་པའི་ཚིགས་བཅད་ཀྱི་རྣམ་པ་ཞིག་ཏུ་གྲུབ་པ་ཏུན་ཧོང་ཡིག་རྙིང་ལས་བྱུང་བའི་ཚིགས་བཅད་འདི་དག་ལས་གསལ་བོར་རྟོགས་ནུས་ཏེ། དཔེར་ན་རྒྱལ་སྲས་སྤུ་དེ་གུང་རྒྱལ་མཁར་ཕྱིང་བ་སྟག་རྩེར་ཕེབས་པ་ན་ཁོང་གི་ཡབ་གྱི་གྲི་གུམ་བཙན་པོ་བློན་ལོང་ངམ་གྱིས་བཀྲོངས་པས་གོང་ན་དཔོན་མེད་ཅིང་། འོག་ན་འབངས་ཐོར་ཏེ་རྫོང་གཞིས་ཀུན་ནས་ཉམས་པའི་ཚུལ་གཟིགས་པས་ཐུགས་ལ་སྐྱོ་བ་ཤུགས་དྲག་པོ་གནོན་མི་ནུས་པ་ཞིག་འཁྲུངས་ཏེ།
“ཡུབ་ཡབ་ཀྱི་རྗེ་མྱི་བཞུགས་ན། །
པྱི་འབྲོག་གདེངས་པྱོལ་པྱོལ་གྱི་ཆའོ། །
དོག་ཡབ་ཀྱི་ཆབ་མ་མཆིས་ཏེ། །
ས་འོན་བུ་སྤུར་ཁོག་ཁོག། ”
ཅེས་སྐྱོ་གླུ་བླངས་པ་དང་། ཕྱིས་དགྲ་ཤ་བླངས། སྲིད་དབང་སླར་ཕྱག་ཏུ་ལོན་པའི་ཚེ་ནའང་དེ་བཞིན་དགའ་བའི་འགྱུར་བ་མཚོན་པའི་གླུ་བླངས་པ་ལྟ་བུའོ། ། དེ་ཡང་འདི་དག་ངག་སྒྲོས་ལྟར་ཡི་གེར་བཀོད་པ་ལགས་པས་ཚིག་ཇི་བཞིན་དུ་སྨྲས་པའོ་ཞེས་ཁ་ཚོན་གཅོད་དཀའ་ཡང་། འདི་དག་ལས་སྐབས་དེ་ཙམ་དུ་ཡིད་ཀྱི་འགྱུར་བ་སྣ་ཚོགས་ངག་ཏུ་བརྗོད་པ་ཁོ་ནར་མ་ཟད་གླུའམ་མགུར་དུ་ལེན་པའི་སྲོལ་ཡོད་པ་དཔོག་ནུས་སོ། ། དུས་རབས་བདུན་པ་དང་བརྒྱད་པ་ཙམ་ལ་སླེབས་ཚེ་འཕེལ་རྒྱས་ཆེན་པོ་བྱུང་ནས་ཤིན་ཏུ་ཁྱབ་ཆེན་པོར་དར་ཡོད་པ་མཐོང་སླ་ལ། ཕྱིས་བོད་ཀྱི་རྗེ་མི་ལ་སོགས་རྣམ་འབྱོར་བས་མགུར་བཞེངས་པ་དང་གེ་སར་རྒྱལ་པོའི་སྒྲུང་དུ་བྱུང་བའི་གླུ་ལེན་སྲོལ་ཀྱང་རྒྱུན་དེ་ལས་རིམ་གྱིས་འཕེལ་བར་སྙམ་མོ། ། གཞན་འདི་ལས་བོད་ཀྱི་སྙན་ངག་ཀྱང་རྩོམ་རིག་གཞན་དང་འདྲ་བར་རྩོམ་པ་པོ་ཆེ་གེ་མོ་ཞིག་གིས་གློ་བུར་དུ་གསར་གཏོད་བྱས་པ་ཞིག་མིན་པར་སྤྱི་ཚོགས་ཀྱི་འཚོ་བ་དངོས་ལས་བྱུང་ཞིང་སྤྱི་ཚོགས་ཀྱི་འཚོ་བ་མི་རྣམས་ཀྱི་བསམ་བློར་ཚུར་སྣང་བྱུང་བའི་རིག་རྩལ་གྱི་རྣམ་པ་ཞིག་ཡིན་ལ། སྤྱི་ཚོགས་འཕེལ་རྒྱས་ཀྱི་གོམ་སྟབས་དང་བསྟུན་ནས་གོང་འཕེལ་བ་ཞིག་ཡིན་པའང་གསལ་བཤད་བྱས་ཡོད། གཞན་ཡང་སྙན་ངག་འདི་དག་ལས་ >མ་བསྒྱུར་གོང་གི་བོད་རང་གི་སྙན་ངག་གམ་ཚིག་རྒྱན་རིག་པའི་ཉམས་འདོན་སྟངས་དང་། དེ་དང >བར་གྱི་འབྲེལ་བའང་གསལ་བོར་མཐོང་ཐུབ་སྟེ། དཔེར་ན་སྐབས་འདིར་དོན་རྒྱན་ལས་ཟོལ་བསྟོད་དང་། ཆ་བརྒྱན། ཕྲ་མོ། སྦྱར་བ་སོགས་ཀྱི་རྒྱན་ཕལ་ཆེར་མཐོང་མི་ཐུབ་ལ། ཏིང་འཛིན་གྱི་རྒྱན་དང་གཟུགས་རྒྱན་སོགས་ཀྱང་དུས་ཕྱིས་ལྟར་མང་དུ་མེད་ཅིང་། སྒྲ་རྒྱན་གྱི་བྱ་དཀའ་བ་དང་ལེའུ་དང་པོའི་སྦྱར་བ། སྙན་པ། བརྗིད་པ་སོགས་ཀྱི་རྒྱན་ནི་དེ་བས་ཀྱང་མཐོང་དཀའ་བར་འདུག འོན་ཀྱང་ >ལས་བསྟན་པའི་རྒྱན་གྱི་རྣམ་བཞག་སྟེ་དོན་རྒྱན་དང་། སྒྲ་རྒྱན། གབ་ཚིག་གི་རྒྱན་གསུམ་པོ་རྣམ་པ་ཇི་བཞིན་དུ་ངོས་འཛིན་དུ་ཡོད་པ་འདི་ལས >བོད་དུ་བསྒྱུར་ཅིང་། དེ་འཆད་ཉན་གི་སྲོལ་བཏོད་པས་བོད་ཀྱི་སྙན་ངག་ལ་སྔ་ན་མེད་པའི་འཕེལ་རྒྱས་ཆེན་པོ་བྱུང་ཡོད་པ་ནི་སུ་ཞིག་གིས་ཀྱང་བསྙོན་དུ་མེད་ནའང་དེ་སྔོན་རིགས་པ་ཡང་དག་གིས་གཏན་འབེབས་སམ་གཞུང་ལུགས་སྟེང་ཕྱོགས་བསྡུས་བྱས་ནས་དེ་ཆེད་དུ་སྦྱང་བར་བྱ་བའི་རིག་པའི་གནས་ཤིག་ཏུ་མ་བགྲངས་པ་ཙམ་ལས་ >ལས་བསྟན་པའི་རིག་པའི་རྣམ་བཞག་དེ་དག་བོད་ཀྱི་རྩོམ་རིག་ལག་ལེན་ཁྲོད་དུ་མེད་པ་མིན་པ་སླར་ཡང་ར་སྤྲོད་བྱས་ཡོད་པ་མ་ཟད། བོད་གནའ་བོའི་དུས་ཀྱི་ཐུན་མོང་མ་ཡིན་པའི་ཚིག་རྒྱན་རིག་པའམ་ཚིག་ཉམས་འདོན་སྟངས་འདི་འདྲའི་ཞེས་གསལ་བོར་བསྟན་ཡོད་དོ། ། དུས་མཚུངས་སུ་ >ནས་བསྟན་པའི་རྒྱན་རྣམས་ཀྱང་ར་མགོ་ལུག་སྦྱར་དང་གཡག་སྣ་ཁུ་ཚུར་གྱི་དཔེ་ཙམ་མ་ཡིན་པར་ཕལ་མོ་ཆེ་བ་ཞིག་བོད་རང་གི་ཚིག་རྒྱན་གྱི་ཁྱད་ཆོས་དང་ཤིན་ཏུ་མཐུན་པའང་བདེན་དཔང་བྱས་འདུག དེར་མ་ཟད་དུས་ཡུན་རིང་བོའི་དམངས་གླུ་ཡིས་རྨང་གཞི་བཏིང་བར་བརྟེན་སྙན་ངག་འདི་དག་གི་ཚིག་ཉམས་འདོན་སྟངས་དང་། ཚིག་རྒྱན་འགོད་སྟངས། སྒྱུ་རྩལ་གྱི་འགྱུར་བག བརྗོད་བྱ་མཚོན་ལུགས། མི་སྣ་དང་གནས་ཡུལ་ཡུལ་ལྗོངས་སོགས་ཀྱི་གཟུགས་བརྙན་སྒྲུབ་བཞེངས་ལ་སོགས་གང་གི་ཆ་ནས་ཀྱང་འཕེལ་རྒྱས་ཀྱི་ཚད་ངེས་ཅན་ཞིག་ཏུ་སླེབས་ཡོད་པ་འདི་ལས་སྐབས་དེའི་བོད་ཀྱི་རྩོམ་རིག་སྤྱི་དང་བྱེ་བྲག་སྙན་ངག་གི་འཕེལ་ཚད་ཅི་འདྲ་ཞིག་ལ་སླེབས་འདུག་པ་བོད་རང་དང་མི་རིགས་གཞན་དག་གི་རྩོམ་རིག་ལོ་རྒྱུས་ལ་བློ་གྲོས་ཅུང་ཟད་རྒྱས་པ་ཞིག་ཡིན་ཕྱིན་རྟོགས་སླའོ། ། འདི་དག་ནི་ཐོག་མའི་རགས་བཤད་ཙམ་ཡིན་པས། ད་དུང་བོད་ཀྱི་རྩོམ་རིག་དང་ཁྱད་པར་སྙན་ངག་འཕེལ་རྒྱས་ཀྱི་ལོ་རྒྱུས་ཐད་འདི་དང་འདིར་མཚུངས་ཀྱི་རིན་ཐང་ངེས་ཅན་རེ་ཡོད་པས་ན་འདི་ཙམ་ལའང་སྣང་ཆུང་མི་བྱ་བར་བློ་དང་ལྡན་པ་དག་གིས་ཞིབ་ཏུ་དཔྱད་པར་འོས་སོ་སྙམ། །
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། འཇུ་སྐལ་བཟང་།


text:
Tera Copy པར་སློག་མཉེན་ཆས་མགྱོགས་ཤོས།
འདི་ནི་ཡིག་ཆ་དང་པར་རིགས། དམིགས་བསལ་བརྙན་འཕྲིན་རིགས་བརྙན་སྡེར་ནང་དུ་པར་སློག་བྱེད་སྐབས་མགྱོགས་ཚད་གཏོང་བྱེད་ཅིག་རེད། བཟོ་བསྐྲུན་པས་འགྲེལ་བཤད་སྐྱོང་པ་ལྟར་ན། ནམ་རྒྱུན་གློག་བརྙན་རིགས་གྲངས་ཚད་ ༡༢ ཅན་གྱི་བརྙན་སྡེར་ཞིག་པར་སློག་བྱ་དགོས་ན་ཇི་ཙམ་མགྱོགས་ཀྱང་སྐར་ཆ་བཅོ་ལྔ་ལྷག་འགོར་ངེས་ཀྱང་མཉེན་ཆས་འདི་བེད་སྤྱོད་ན་སྐར་ཆ་གཅིག་གི་ནང་ལ་གོང་གི་བརྙན་སྡེར་དེ་ལྟ་བུ་ཞིག་པར་སློག་བྱ་ཐུབ་པར་བཤད་འདུག གང་ལྟར་སྐུ་ཉིད་ནས་ཚོད་ལྟ་གནང་ན་འགྲིག ཕབས་ལེན་བྱས་རྗེས་ནང་འཇུག་སྐབས་སུ་སྟབས་བདེ་ཡིན་པས་གསང་ཨང་སོགས་གང་ཡང་མི་དགོས།
Very fast to copy. I love this.
Click here འདིར་གནོན་ནས་ཕབས་ལེན་གནང་དགོས། to download it.


text:
གསང་བ་གསང་ཆེན་མཐར་ཐུག་སྐུ་ལ་གུ་དུན་ཧྲུན། མཁའ་འགྲོ་མ་སྒྱུ་མ་ཆེན་མོ་ལ་གུས་པར་བཏུད་དེ། གསང་སྔགས་རྒྱལ་པོ་མ་རྒྱུད་ཐུགས་རྗེ་ཉི་མ་ལས། ལམ་དྲུག་ཁྲིད་བརྒྱད་དོན་གྱི་གནད། ཐབས་ལམ་དུ་ཁྱེར་བས་ལམ་གྱི་སྲོག་ཤིང་འཛུགས། རྨི་བ་ལམ་དུ་ཁྱེར་བས་ལམ་གྱི་ཉམས་ཚོད་ཉུལ། གཉན་པ་ལམ་དུ་ཁྱེར་བས་ལམ་གྱི་རྡེང་༼གདེང༽ཆེན་བཅའ། འཕེན་པ་ལམ་དུ་ཁྱེར་བས་ལམ་གྱི་སྐྱེལ་མ་བྱེད། འཆི་བ་ལམ་དུ་ཁྱེར་བས་ལམ་གྱི་སུན་མ་བཅའ། གཉིད་པ་ལམ་དུ་ཁྱེར་བས་ལམ་གྱི་རྒྱུན་ཐག་བསྲིང་། དེ་ལྟར་ལམ་གྱི་ངོ་བོ་དྲུག་བསྒོམ་པ་ལས། འདིར་ལམ་དྲུག་གི་དང་པོ་ཐབས་ལམ་དུ་ཁྱེར་བ་རྩ་རླུང་གཏུམ་མོ་བདེ་དྲོད་སྤར་བ་དང་། གག་ཆེན་བཅུ་དྲུག་བསལ་བའི་འཁྲུལ་འཁོར་རྣམས་སོ། །ལམ་གཉིས་པ་རྨི་བ་ལམ་ལམ་དུ་ཁྱེར་བ་ལ། བདག་ཉིད་ཐིག་ལེ་ཡེ་ཤེས་གསལ་བའི་མཆོག། ཅེས་བྱ་བ། བདག་ཉིད་ཐིག་ལེ་ལ་དོན་ལྔས་བསྟན་ཏེ།
བདག་གཉིད་པའི་བག་ཆགས་དང་། ཐིག་ལེ་ལ་རིག་པ་གཏད་པ་དང་། ཡེ་ཤེས་ཀྱི་སྦྱང་པ་དང་། གསལ་བ་ལ་བསླབ་པ་དང་། མཆོག་གི་དགོངས་པ་བསྟན་པའོ། །དེ་ཡང་དང་པོ་དབེན་པའི་གནས་སུ་མཚམས་དམ་པར་བཅད། མཐུན་པའི་ཡོ་བྱད་མ་ལུས་པ་ཚགས་སུ་བསག དེ་ནས་བླ་མ་ལ་གསོལ་བ་གདབ་པ་དང་། ཡི་དམ་གྱི་སྒོམ་བཟླས་དྲག་པོ་དང་། མཁའ་འགྲོ་ལ་ཚོགས་ཇི་ལྟར་མང་བར་འབུལ། དད་པ་དང་གུས་པ་དང་འདུན་པ་དྲག་པོ་ཡང་ནས་ཡང་དུ་བྱ་བ་གལ་ཆེའོ། །དེ་ནས་རང་ལུས་གཞོགས་གཡས་པ་ས་ལ་ཕབ་ནས་གཉིད་པའམ། ལུས་ཅི་བདེར་ཉལ་བར་བྱ་བ་ཡིན་པས་རྨི་ལམ་འཆར་བ་ཡིན་ནོ། །དེ་ཡང་རང་ལུས་གསས་ཁང་དྲུག་ལ་དབང་པོ་ཡན་པས་རྨི་ལམ་འབྱུང་བ་ལ་གཉིས་ཏེ།
བག་ཆགས་ཀྱི་རྨི་ལམ་དང་། ལམ་གྱི་རྨི་ལམ་མོ། །དེ་ཡང་དང་པོ་ནི། སྔ་མ་འཁོར་བ་ཐོག་མ་མེད་པའི་དུས་ནས། ཀུན་གཞི་ལ་བག་ཆགས་ཀྱི་ས་བོན་རྣམ་པར་བརྟས་པས། དེའི་རང་བཞིན་ཡིད་ཀྱི་འགྱུ་བ་རྨི་ལམ་དུ་སྟོན་པ་ཡིན་ཏེ། གནས་དྲུག་གི་འཁོར་ལོ་ལ་རྩ་མདུད་ཡི་གེའི་རྣམ་པ་ཅན་དུ་ཡོད་པས། ལས་ཀྱི་བསགས་པ་གང་ཆེ་ལ་འཇུག་པས། རིས་དྲུག་གཅིག་གི་རྨི་ལམ་འབྱུང་སྟེ། རྐང་མཐིལ་རྩ་གནས་ན་ན་རག་དུ་ཏི་རྒྱུ། ནང་དུ་རླུང་སེམས་ཞུགས་ན་ཞེ་སྡང་གི་རྨི་ལམ་མེ་འོབ་དང་ཆུ་རླུང་གིས་གཡེང་བ་དང་། བསད་བཅད་ལས་སོགས་པ་རྨིས། གསུམ་འདུས་གསང་པའི་རྩ་སྣེར་ཏྲི་དུ་རྒྱུ། ནང་དུ་རླུང་སེམས་ཞུགས་ན་འདོད་ཆགས་ཀྱི་རྨི་ལམ་ལྟོ་གོས་བཀྲེས་སྐོམ་དང་། བུད་མེད་ལས་སོགས་སྲེད་ལེན་ཆགས་སྤྱོད་རྨིས། ལྟེ་བ་སྲིད་པའི་འཁོར་ལོར་སུ་ཏྲི་རྒྱུ། ནང་དུ་རླུང་སེམས་ཞུགས་ན་གཏི་མུག་གི་རྨི་ལམ་མུན་པ་དང་ཆུ་བོ་རྒྱ་མཚོ་མི་གཙང་བ་དང་མཛེ་ཅན་དུད་འགྲོ་ལས་སོགས་རྨིས། སྙིང་ཁར་མིའི་ས་བོན་རྣི་པྲི་རྒྱུ། ནང་དུ་རླུང་སེམས་ཞུགས་ན་ཕྲག་དོག་གི་རྨི་ལམ་ཡུལ་ཁྱིམ་དོག་པ་དོང་བྲག་བར་དུ་བཅུག་པ་གཡང་ལ་ལྟུང་བ་གཞན་ལ་སྨོད་པ་རང་གཞན་གྱིས་བཙོན་པར་བཅུག་པ་རྨི། མགྲིན་པའི་རྩ་སྣེ་ཐ་བཾ་རྒྱུ། ནང་དུ་རླུང་སེམས་ཞུགས་ན་ང་རྒྱལ་གྱི་རྨི་ལམ་ཁྲོམ་ཚོགས་དང་། དམག་ཚོགས་དང་གོ་མཚོན་འཐབ་བསྣོལ་གཡོ་འཁྲུག་ཁྲག་མཚོན་ཐོག་སེར་རྨི། སྤྱི་བོ་ན་རྩ་མདུད་ཨ་འདྲ་རྒྱུ། ནང་དུ་རླུང་སེམས་ཞུགས་ན་དུག་ལྔ་ཚང་ལ་ཤས་ཆུང་བའི་རྨི་ལམ། གླུ་གར་རོལ་རྩེད་དང་མེ་ལོང་ལྟ་བ། མེ་ཏོག་འཕྲེང་བ་ཐོག་པ་དེ་ལས་སོགས་པའི་ལོངས་སྤྱོད་ཐམས་ཅད་རྨི་བ་ཡིན། དེ་རྣམས་སྔ་མའི་བག་ཆགས་ཤས་གང་ཆེ་བ་བཞིན་འདིར་ཡང་རྨི། སྤྱོད་པ་ཡང་དེ་རྣམས་ལྟར་ཆ་མཐུན་དུ་འགྱུར།
དེ་ཇེ་ཆེ་ཇེ་རགས་སུ་སོང་ནས་འཆི་བའི་བར་དོ་ལ་སྣང་བ་རིགས་དྲུག་མངོན་པར་ཤར་ནས། སྐྱེ་གནས་གང་མཐུན་གྱི་འཁོར་བའི་ལས་དང་ཉོན་མོངས་པ་མངོན་པར་འགྱུར་བ་ནི་བག་ཆགས་ཀྱི་རྨི་ལམ་ཡིན་ཏེ། ཐོག་མེད་སྔ་མའི་ལས་ཀྱིས་དབང་བྱས་པས། དེའི་བག་ཆགས་ཀུན་གཞིའི་ས་བོན་ལས། །རྩ་ལྔ་གསས་ཁང་རིགས་དྲུག་ས་བོན་དུ། །རླུང་སེམས་ཞུགས་པས་དུག་ལྔ་ཆ་ཚང་བལྟས༼བརྟས༽། །མེ་འོབས་ཆུ་རླུང་གཡེང་ཁྱེར་བསད་བཅད་དང་། །བཀྲེས་སྐོམ་ཆགས་སྲེད་འདོད་པའི་གདུང་བས་ཁྱེར། །མུན་ཁུང་རྒྱ་མཚོ་དུད་འགྲོ་མི་གཙང་གནས། །ཡུལ་ངན་འཕྲང་དོག་གཡང་ས་སྣོད་དང་བཅུད། །དམག་ཚོགས་གོ་མཚོན་འཐབ་འཁྲུགས་ཐོག་སེར་འབེབས། །གླུ་གར་རོལ་མོ་རྒྱན་འདོགས་ལོངས་སྤྱོད་ཉབ། །སྔ་མའི་བག་ཆགས་གཏིང་འཐབ་ཤས་ཆེ་རྨི། །ལས་དང་སྤྱོད་པ་ལུས་བསོད་ཆ་མཐུན་འགྱུར། །ཇེ་ཆེ་རགས་པས་སྐྱེས་ནས་ལྕགས་མག་ལས། །མེ་མཆེད་ནགས་ཚལ་བསྲེག་པའི་དཔེ་བཞིན་དུ། །ཀུན་གཞིའི་དཀྱིལ་ན་ས་བོན་རྒྱུ་ཡོད་པས། །རྒྱུ་ལས་རྐྱེན་འཕྲད་འབྲས་བུ་སྐྱེ་བར་ངེས། །སྐྱེས་པའི་ལས་བསགས་བར་དོར་མངོན་ཤར་ནས། །རིས་དྲུག་སྡུག་བསྔལ་རྒྱ་མཚོར་ལྟུང་བ་ལས། །ཐར་བར་འདོད་ན་རྨི་བ་ལམ་དུ་ཁྱེར། །ས་བོན་རྒྱུ་བཅོམ་འབྲས་བུ་དངོས་སུ་གཞོམ། །སྣང་སྲིད་རྨི་ལམ་ལྟ་བུའི་རང་བཞིན་ལ། །བསྒོམ་པ་རྨི་ལམ་ལྟ་བུར་སྦྱངས་བྱས་པས། །སྤྱོད་པ་རྨི་ལམ་ལྟ་བུར་གྱུར་ནས་ཀྱང་། །འབྲས་བུ་རྨི་ལམ་ལྟ་བུར་སངས་རྒྱས་འཐོབ། །ཅེས་གསུངས་པ་ཡིན་པས། སྔ་མའི་བག་ཆགས་ཤས་གང་ཆེ་བ་རྨི། ལས་ཀྱང་དེ་དང་འདྲ་བར་སྤྱོད། སྤྱོད་པ་ཡང་དེ་འདྲར་འགྱུར། ལུས་ཀྱང་དེ་འདྲར་ལེན། བསོད་ནམས་དེ་འདྲར་འཐོབ། ཐམས་ཅད་ཆ་མཐུན་དུ་འགྱུར་བས། ཇེ་ཆེ་ཇེ་རགས་ས་བོན་གྱི་རྒྱུ་ལས་རྐྱེན་དང་འཕྲད་པའི་དུས་སུ་འབྲས་བུ་སྐྱེ་བར་ངེས་སོ། །སྐྱེས་པའི་ལས་བསགས་པས་བར་དོར་སྣང་བ་མངོན་པར་གྱུར་ནས་རིས་དྲུག་གང་དང་ལས་མཐུན་པའི་ལུས་བླང་སྟེ། དམྱལ་བ་ཚ་གྲང་། ཡི་དྭགས་བཀྲེས་སྐོམ། བྱོལ་སོང་གླེན་ལྐུགས། མི་བྲེལ་འཕོང་། ལྷ་མ་ཡིན་འཐབ་བརྩོད། ལྷ་ཕམ་ལྟུང་རྣམས་ཀྱི་ལུས་བླངས་ནས་སྡུག་བསྔལ་ལོ། །དེ་ལ་ཐར་བར་འདོད་པས། དཔེར་ན་ས་བོན་མེ་ལ་བསྲེག་ན་འབྲས་བུ་ཆུ་ལུད་རྐྱེན་དང་འཕྲད་ཀྱང་མྱུ་གུ་མི་སྐྱེ་བ་དང་འདྲ་བར། རྨི་ལམ་ཀུན་གཞིའི་དཀྱིལ་ནས་ས་བོན་ཡོད་པ་དེ། ལམ་དུ་བསྒྱུར་བས་ས་བོན་ཆོམ་ནས་འབྲས་བུ་ཡང་དངོས་སུ་ཆོམ་པར་འགྱུར་ཏེ། དུས་འདི་ནས་བར་དོ་ཡི་ལམ་ཚོད་འཛིན་པ་ཡིན་ཏེ། རྨི་ལམ་ལ་མ་ཟིན་ན་སྤྱོད་ལམ་མི་ཟིན། སྤྱོད་ལམ་ལ་མ་ཟིན་ན་བསྒོམ་པ་ཡང་མི་ཟིན། དེ་ལ་མ་ཟིན་པས་བར་དོ་ལ་མི་ཟིན། དེ་ལ་མ་ཟིན་པས་འཁོར་བའི་རྒྱ་མཚོར་འགྲེད་ལ་འཆོར་བས། སྐྱེ་བ་འབུམ་ཕྲག་ཏུ་ངན་སོང་གསུམ་གྱི་དོང་དུ་ལྟུང་བར་འགྱུར་ཏ་རེ། དེས་ན་ལྟ་བ་ནི་ཕྱི་སྣོད་དང་ནང་བཅུད་སྣང་སྲིད་རྨི་ལམ་ལྟ་བུར་བལྟས་པས། ཡིན་ཡང་རྨི་ལམ་ཙམ་ཞིག་ཡིན། སྣང་ཡང་རྨི་ལམ་གྱི་རང་བཞིན་དུ་འདུག ཤར་ཡང་རྨི་ལམ་ལྟ་བུར་འཆར་བ་ཡིན་ནོ། །དེས་ན་བསྒོམ་ཡང་རྨི་ལམ་ལྟ་བུར་བསྒོམ་པས། སྣང་བའི་ཡོན་ཏན་རྨི་ལམ་ལྟ་བུར་དག་ནས། ལས་དང་སྤྱོད་པ་སྟོབས་དང་ཐུགས་རྗེ་ཐམས་ཅད་ཀྱང་རྨི་ལམ་ལྟ་བུར་འགྱུར་བ་ཡིན། དག་པའི་སྣང་བ་དང་། མཁའ་འགྲོའི་སྤྱན་འདྲེན་དང་། ཡི་དམ་གྱི་མངོན་སྣང་ཐམས་ཅད་ཀྱང་རྨི་ལམ་ལྟ་བུར་ཐམས་ཅད་འཆར་བས། འབྲས་བུ་ཡང་རྨི་ལམ་ལྟ་བུར་སངས་རྒྱས་ཐོབ་པ་ཡིན་ཏེ། དཔེར་ན་རྨི་ལམ་གྱི་འབྲས་བུ་ཅི་ཞེ་ན། ཆེ་བ། མང་བ། བཟང་པ། མྱུར་བ། གྲུབ་པ། འགྱུར་བ། སྤྲུལ་པ། བགྲོད་པ། མཐོང་བ། འཕྲད་པ། མྱོང་བ་ལས་སོགས་བསམ་དུ་མེད་པ་ཡོད་པ་སྟེ། རྨི་ལམ་ཆེ་བ་ནི། རང་ལུས་ཆུང་བ་ལས་རི་བོ་ཙམ་དུ་འགྱུར་བ་བཞིན་དུ། ཆེན་པོའི་ཡོན་ཏན་ཀྱང་འཐོབ། ཉུང་བ་གཅིག་པུ་ལས་མང་པོ་བརྒྱ་སྟོང་དུ་སྤྲུལ་པ་བཞིན་མང་པོའི་ཡོན་ཏན་མཐའ་ཡས་ཀྱང་འབྱུང་། ངན་པ་སེམས་ཅན་རང་རྒྱུད་པ་ལས་བཟང་པོ་གཞན་སྣང་གི་ཡོན་ཏན་དང་བཀོད་པ་དུ་མ་འབྱུང་བ་བཞིན་རང་ལ་སངས་རྒྱས་སུ་འབྱུང་།
མྱུར་བ་ནི་སྐད་གཅིག་གསུམ་གྱི་བར་ལ་ཡང་རྨི་ལམ་གྱི་བྱ་བ་དུ་མ་འགྲུབ་པ་བཞིན་དུ། ལམ་ཡང་དེ་ལྟར་བགྲོད་པར་བྱེད། གྲུབ་པ་ནི་རང་གྲུབ་པར་མི་ནུས་པ་ཡང་རྨི་ལམ་གྱི་༼གྱིས༽ལྷ་མི་གཞན་གྱི་བྱ་བ་ཡང་འགྲུབ་པར་འགྱུར། འགྱུར་བ་ནི་ད་ལྟ་མིའི་ལུས་ཀྱང་ཁྱུང་དང་སེང་གེ་འབྲུག་ཏུ་ཡང་ད་ལྟ་འགྱུར་བ་བཞིན་དུ་འབྲས་བུ་གསང་སྔགས་སུ་གནས་འགྱུར་ནུས། སྤྲུལ་པ་ནི་ཐ་མལ་པ་ཡང་ཡིད་ཀྱི་ལུས་ཀྱི་༼ཀྱིས༽སྤྲུལ་ནས་གར་འདོད་དུ་བྱེད། བགྲོད་པ་ནི་ལྷའི་གནས་དང་དགའ་ལྡན་དང་འོལ་མོ་གླིང་ལས་སོགས་སུ་ཡང་འགྲོ་བར་འགྱུར། མཐོང་བ་ནི་མ་མཐོང་བའི་ཡུལ་དང་ལྷ་ཞལ་ཡང་ལྟ་བར་བྱེད། འཕྲད་པ་ནི་སྔ་རབས་འདས་པའི་ཚོགས་དང་མ་བྱོན་པ་དང་ཡང་འཕྲད། མྱོང་བ་ནི་རང་གི་སྔར་ཉམས་སུ་མྱོང་མི་སྲིད་པ་ཡང་མྱོང་བར་ནུས་པས། ལམ་གྱི་ཡོན་ཏན་བཅུ་དྲུག་པ་དང་ཡང་ཆ་མཐུན་པ་ཡིན་ཏེ། རྟོག་པར་སོང་ཡང་རྟོག་པ་ལམ་ཁྱེར། འཁྲུལ་པར་སོང་ཡང་འཁྲུལ་པ་ལམ་ཁྱེར། སྡུག་བསྔལ་དུ་སོང་ཡང་སྡུག་བསྔལ་ལམ་ཁྱེར། སྒྱུ་མར་སོང་ཡང་སྒྱུ་མ་ལམ་ཁྱེར་ཡིན་ཏེ། རྨི་ལམ་ཡོན་ཏན་མཐོང་ལམ་ཡེ་ཤེས་འདྲ། །ཆེ་བས་སངས་རྒྱས་སའི་ཡོན་ཏན་སྡུད། །མང་བས་གཟུགས་ཀྱི་བཀོད་པ་དུ་མ་འབྱུང་། །བཟང་བས་འཕགས་པའི་ས་ལ་བཀོད་༼འགོད༽པར་བྱེད། །མྱུར་བས་སྐད་ཅིག་གསུམ་ལས་༼ལ༽གྲངས་སུ་འདས། །གྲུབ་པས་ལྷ་མི་གཞན་སྤྲུལ་བྱ་བ་འགྲུབ། །འགྱུར་བས་གཞན་ལུས་འབྲུག་ཁྱུང་སེང་ཡང་བྱེད། །སྤྲུལ་པ་མི་མཐུན་གྲངས་འདས་སྣང་བ་སྟོན། །བགྲོད་པས་དགའ་ལྡན་ལྷ་གནས་འོག་མིན་ཕྱིན། །མཐོང་བས་ཡི་དམ་མཁའ་འགྲོའི་ཞལ་གཞན་ལྟ། །འཕྲད་པས་འདས་དང་མ་བྱོན་བླ་མ་མཇལ། །མྱོང་བས་སངས་རྒྱས་དགོངས་པ་ལེན་པར་ནུས། །རྟོག་པར་སོང་ན་རྣམ་རྟོག་ལམ་ཁྱེར་ཡིན། །འཁྲུལ་པར་སོང་ན་འཁྲུལ་སྣང་ལམ་ཁྱེར་ཡིན། །སྡུག་པར་སོང་ན་སྡུག་བསྔལ་ལམ་ཁྱེར་ཡིན། །སྒྱུ་རུ་སོང་ན་སྒྱུ་མ་ལམ་ཁྱེར་ཡིན། །རྫུན་པར་སོང་ན་རྫུན་སྣང་ལམ་ཁྱེར་ཡིན། །བསླུ་བར་སོང་ན་བསླུ་བྲིད་ལམ་ཁྱེར་ཡིན། །འཆར་བར་སོང་ན་འཆལ་སྣང་ལམ་ཁྱེར་ཡིན། །འགལ་བར་སོང་ན་འགལ་སྣང་ལམ་ཁྱེར་ཡིན། །སྒྲིབ་པར་སོང་ན་སྒྲིབ་བྱེད་ལམ་ཁྱེར་ཡིན། །གཟུང་པར་སོང་ན་གཟུང་འཛིན་ལམ་ཁྱེར་ཡིན། །འདི་ལས་འདས་པའི་ལམ་གཞན་གང་ཡང་མེད། །སྒྱུ་མ་བཅུ་གཅིག་དཔེ་ཡིས་མཚོན་པའི་ལམ། །བདེན་པ་ངོ་བོར་སྣང་བས་གཟུགས་བརྙན་ཏེ། །གཅིག་ལས་ཐ་དད་སྤྲུལ་པས་ཆུ་ལྦུར་འདྲ། །རིག་པའི་རང་མདངས་འགྱུ་བས་བར་སྣང་གློག། གསལ་ལ་དངོས་བྲལ་སྣང་བས་གཞའ་ཚོན་འོད། །རླུང་གི་གཡོ་བཞུད་རང་བཞིན་མིག་འཕྲུལ་ལྟར། །གནས་དང་ལོངས་སྤྱོད་ཀུན་མྱོང་དྲི་ཟའི་གྲོང་། །འདོད་པའི་དོན་གྱི་ལན་སྟེར་བྲག་ཆའི་སྒྲ། །བེམ་པོས་གཞིག་དང་འགག་མེད་སྨྲིག་རྒྱུའི་ཚུལ། །འདི་འགགས་གཞན་ཞིག་སྣང་བ་མིག་ཡོར་དཔེ། །གཅིག་གིས་ཐམས་ཅད་ཁྱབ་བྱེད་ཆུ་ཟླའི་ཚུལ། །ཅིར་ཡང་བསྒྱུར་དུ་བཏུབ་པས་སྒྱུ་མ་འདྲ། །ཤེས་རིག་སེམས་དང་བཅས་པ་རྨི་ལམ་ཡིན། །སྒྱུ་མ་ཆེན་མོ་མཁའ་འགྲོའི་དབང་ཕྱུག་དེས། །ལམ་འདི་གཉན་པར་བྱ་ཕྱིར་རྫུ་འཕྲུལ་སྟོན། །ཅེས་བཤད་པས། རྨི་ལམ་གྱི་ཡོན་ཏན་མཐོང་ལམ་འདྲ་བ་འབྲས་བུ་བསམ་གྱིས་མི་ཁྱབ་པ་འབྱུང་བ་བཅུ་གཅིག་གིས་མཐུན་དཔེ་དང་བཅུ་གཉིས། རྨི་ལམ་རྟོག་འཁྲུལ་གང་དུ་སོང་ཡང་འགལ་ཞིང་དོག་པ་མེད་པར་ལམ་དུ་ཁྱེར་བ་བཅུ་གཅིག ཤེས་རིག་ངོ་བོ་དང་བཅས་པས་ངོ་བོ་ཉིད་བསྟན་པ་དང་བཅུ་གཉིས། རྨི་ལམ་ཅི་ལྟར་ཡང་དགོས་འདོད་འབྱུང་བ་སྒྱུ་མའི་དཔེ་ཆེན་མཚོན་པ་བཅུ་གཅིག ལམ་གྱི་བྱ་ར་སྒྱུ་མ་ཆེན་མོའི་མཁའ་འགྲོས་ཡོངས་སུ་བྱེད་པར་བསྟན་པ་དང་བཅུ་གཉིས་ཀྱིས་བསྟན་པའོ། །དེ་ལ་རྨི་ལམ་དེ་རྟོག་པར་སོང་ཡང་རྣམ་པར་རྟོག་པ་དེ་ཉིད་ལམ་དུ་ཁྱེར་བས་རྣམ་པར་རྟོག་པ་རྨི་ལམ་ཙམ་ལས་ཡེ་ཤེས་སུ་འཆར་བ་ཡིན་ནོ། །འཁྲུལ་པར་སོང་ཡང་འཁྲུལ་སྣང་དེ་ཉིད་རྨི་ལམ་ཙམ་དུ་ལམ་དུ་ཁྱེར་བས་འཁྲུལ་པ་ཡེ་ཤེས་སུ་འཆར་རོ། །སྡུག་པར་སོང་ན་སྡུག་བསྔལ་དེ་ཉིད་ལམ་དུ་ཁྱེར་བས་སྡུག་བསྔལ་གྱིས་བསྐུལ་བས་ཡང་དག་པའི་ལམ་ལ་འཇུག་པར་ནུས་སོ། །སྒྱུ་རུ་སོང་ན་སྒྱུ་མ་ལམ་དུ་ཁྱེར་བས་རང་འདོད་པའི་འདོད་ཐོག་བོན་ཐམས་ཅད་སྒྱུ་མ་ཙམ་དུ་ངེས་པར་ཤེས་སོ། །རྫུན་པར་སོང་ན་རྫུན་སྣང་ལམ་དུ་ཁྱེར་བས། སྣང་བ་རྫུན་པ་རྨི་ལམ་ལྟ་བུར་གྲོལ་པས་སྣང་མེད་ཡེ་ཤེས་སུ་འཆར་རོ། །
བསླུ་བར་སོང་ན་བསླུ་བྲིད་དེ་ཉིད་ལམ་དུ་ཁྱེར་བས། འཇིག་རྟེན་ཐམས་ཅད་བསླུ་བྲིད་རྨི་ལམ་ཙམ་དུ་ཤེས་པས་བསླུ་མེད་ཡེ་ཤེས་སུ་འཆར་རོ། །འཆལ་བར་སོང་ན་འཆལ་སྣང་ལམ་དུ་ཁྱེར་བས། འཁམས་གསུམ་ནི་འཆལ་བ་རྨི་ལམ་ཙམ་དུ་ཤེས་པས་འཆལ་མེད་ཡང་དག་ཡེ་ཤེས་སུ་འཆར་རོ། །འགལ་བར་སོང་ན་འགལ་སྣང་ལམ་དུ་ཁྱེར་བས་འགལ་བའི་སྣང་བ་ངན་སོང་ས་གསུམ་རྨི་ལམ་ཙམ་དུ་ཤེས་པས་འགལ་མེད་ཡེ་ཤེས་སུ་འཆར་རོ། །གོལ་བར་སོང་ན་ལོག་གོལ་ལམ་དུ་ཁྱེར་བས་ལོག་པར་གོལ་བའི་བདུད་མུ་སྟེགས་རྨི་ལམ་ཙམ་དུ་ཤེས་པས་གོལ་མེད་ཡེ་ཤེས་སུ་འཆར་རོ། །སྒྲིབ་པར་སོང་ན་སྒྲིབ་བྱེད་ལམ་དུ་ཁྱེར་བས། ཉོན་མོངས་པ་དང་ཤེས་བྱ་ཐམས་ཅད་རྨི་ལམ་ཙམ་དུ་ཤེས་པས་སྒྲིབ་མེད་ཡེ་ཤེས་སུ་འཆར་རོ། །གཟུང་པར་སོང་ན་གཟུང་འཛིན་ལམ་དུ་ཁྱེར་བས། གཟུང་བ་ཡུལ་གྱི་དངོས་པོ་འཛིན་པ་སེམས་ཀྱི་རང་བཞིན་རྨི་ལམ་ཙམ་དུ་ཤེས་པས་འཛིན་མེད་ཡེ་ཤེས་སུ་འཆར་རོ། །དེའི་དོན་གྱིས་ན་ལམ་འདི་ལས་འདས་པ་གོང་དུ་སོང་བ་ངོ་མཚར་ཆེ་བ་གྲུབ་མཐའ་བཟང་བ་གཞན་གང་ཡང་མེད་ཅེས་བྱའོ། །ཡང་མཐུན་པའི་དཔེ་སྒྱུ་མ་བཅུ་གཉིས་ཀྱིས་ཉེ་བར་མཚོན་ནས་བཤད་པ་ནི། རྨི་ལམ་འདི་སྣང་བ་སྣ་ཚོགས་སུ་བདེན་པས། ཀུན་རྫོབ་དང་དོན་དམ་ཡེ་ཤེས་སུ་འཆར་བས་དོན་དམ་བདེན་པ་དང་། བདེན་གཉིས་ཀྱི་ངོ་བོ་སྣང་ཞིང་སྣང་བ་དེ་ལ་རང་བཞིན་མེད་པས་གཟུགས་བརྙན་ལྟ་བུའོ། །སེམས་ཀྱི་རང་བཞིན་གཅིག་ལས་མི་མཐུན་མི་འདྲ་བ་དམག་ཚོགས་ལྟར་སྣང་བས་ཆུ་ལྦུར་ལྟ་བུའོ། །རིག་པ་ཉིད་ཀྱི་རང་མདངས་ལ་འགྱུ་བའི་རྩལ་བསམ་ལས་འདས་པས་གློག་ལྟ་བུའོ། །གསལ་ཞིང་དངོས་པོ་དང་བྲལ་བ་ལ་བདས་ན་མི་སླེབ་བཟུང་ན་མི་རྙེད་པ་གཞའ་ཚོན་ལྟ་བུའོ། །རླུང་གིས་གཡོབ་ན་རི་རོང་དགུ་རྒྱབ་ཞང་ཞུང་སྟག་གཟིག་གང་དུ་ཡང་བཞུད་པ་ལས་སྒྱུ་མའི་ལུས་བས་རིང་དུ་སོང་བས་ཡང་མི་སྣང་བས་མིག་འཕྲུལ་ལྟ་བུའོ། །གནས་ཀྱི་ཁྱད་པར་ཁང་བཟང་དང་ལོངས་སྤྱོད་ལྷ་ཀླུའི་ཡོ་བྱད་འདྲ་བ་མྱོང་བས་དྲི་ཟའི་གྲོང་ཁྱེར་ལྟ་བུ་སྟེ། རྒྱ་གར་མཐའ་འཁོབ་ཏུ་ཆར་འབབ་པ་ཆེན་པོའི་རྟིང་ལ་དྲི་ཟའི་གྲོང་ཁྱེར་བསམ་ལས་འདས་པ་ཡོད་ལ་ཁད་ནས་མེད་དོ། །འདོད་པས་འདུན་པ་བཏང་ནས་བསྒོམ་པས་གང་ཡང་གྲུབ་པའམ་མཐོང་བ་ཕྱིན་པ་ལས་སོགས་འདུན་པར་བྱར་ཡོད་ཀྱི་ལན་སྟེར་བ་བྲག་ཆ་ལྟ་བུའོ། །བེམ་པོས་གནམ་རི་ས་བྲག་ཁམས་ཀྱི་གཞིག་ཅིང་དགག་ཏུ་མེད་པར་འབྱུང་བ་སྨྲིག་རྒྱུ་ལྟ་བུའོ། །འདིའི་དབང་པོ་འགག་མ་ཐག་ནས་བེམ་པོ་ཆད་ཅིང་། གཞན་ཞིག་གིས་བཀོད་པར་སྣང་བས་ན་མིག་ཡོར་ལྟ་བུའོ། །སེམས་ཀྱི་ངོ་བོ་གཅིག་ཡིན་པ་ལས་བཟང་ངན་ལེགས་ཉེས་སྣ་ཚོགས་འདི་ལ་མ་སླེབ་མ་ཁྱབ་བྱ་བ་མེད་པར་གང་ཡང་སྟོན་པས་ཆུ་ཟླ་ལྟ་བུའོ། །ལམ་ལ་ཞུགས་ནས་རྨི་ལམ་སྦྱངས་པ་དང་། སྤེལ་བ་དང་ལས་སོགས་པ་ཅི་ལྟར་ཡང་བསྒྱུར་དུ་བཏུབ་པས་སྒྱུ་མ་ལྟ་བུའོ། །དེ་ལྟ་བུའི་ཤེས་རིག་སེམས་དང་བཅས་པའི་རྨི་ལམ་དེ་ལ་དབང་བསྒྱུར་བའི་མཁའ་འགྲོ་མ་དཔལ་སྒྱུ་མ་ཆེན་མོས། ལམ་འདི་གཉན་པ་དང་གནས་པར་བྱ་བའི་ཕྱིར་སྒྱུ་འཕྲུལ་སྒྱུ་མའི་དཔེ་བཅུ་གཅིག་ལྟ་བུར་བསྟན་ནས། རྨི་ལམ་བཟུང་ན་ཟིན་པ་དང་། སྦྱང་ན་འབྱོང་བ། སྤེལ་ན་འཕེལ་བ། བསྒོམ་ན་རྟོགས་པར་བྱེད་པའོ། །
༒དེ་ལྟར་བདག་ཉིད་བག་ཆགས་སུ་བསྟན་པ་ལ། རྨི་ལམ་གྱི་སྔོན་འགྲོ་དང་། རིགས་དྲུག་འཆར་ཚུལ་དང་། ལས་སྤྱོད་འགྱུར་ཚུལ་དང་། རྐྱེན་གྱི་འབྲས་བུ་འབྱིན་ཚུལ་དང་། དེས་འཁོར་བར་ལྟུང་ཚུལ་དང་། རྨི་ལམ་བག་ཆགས་ཀྱི་ཚུལ་ལྔ། དེ་ལམ་དུ་བསྒྱུར་བ་ལ་རྨི་ལམ་གྱི་ལྟ་སྒོམ་སྤྱོད་པ་འབྲས་བུ་བཞི་བསྟན་པ། དེའི་ཡོན་ཏན་གྱི་ཆེ་བ་བཅུ་གཅིག ཉམ་ང་མེད་པའི་ལམ་ཁྱེར་བཅུ་གཅིག ཉེ་བར་མཚོན་པའི་མཐུན་དཔེ་བཅུ་གཅིག རྩ་བ་དཔེ་དོན་རྟགས་གསུམ་དང་། དེ་ལྟར་རྨི་ལམ་གྱི་དེ་ཉིད་ལྔ་བཅུ་རྩ་ལྔ་བསྟན་པ་ལགས་སོ། །ངོ་མཚར་རོ། །༧སྤྱི་དོན་གཉིས་པ་ཐིག་ལེ་ལ་སེམས་བཟུང་པ་ལ་དོན་བཞི་སྟེ། སྔོན་འགྲོ་བསྒོམ་པ་དང་། འདུན་པ་བཏང་བ་དང་། ཐིག་ལེ་ལ་སེམས་གཏད་པ་དང་། རྨི་ལམ་བཟུང་བའོ། །སྔོན་འགྲོ་ལ་བཞི་སྟེ། སྤྱིའི་དང་། ཐུན་མོང་གི་དང་། ཁྱད་པར་གྱི་དང་། འདི་ཉིད་ཀྱི་སྔོན་དུ་འགྲོ་བའོ། །དང་པོ་སྤྱིར་སྔོན་དུ་འགྲོ་བ་ནི། གནས་དབེན་ལ་ཉམས་དགའ་ཞིང་གྲིབ་དང་གྲོགས་ཀྱི་གཡེང་བ་མེད་པར་མཚམས་ལ་ཞུགས་ནས། སྔ་མའི་དམ་ཚིག་ལ་ཉམས་པ་གང་ཡོད་པ་བཤགས་སྦྱངས་དང་། འཁོར་བའི་སྡུག་བསྔལ་དྲན་པར་བྱས་ལ། བློ་ལྡོག་པའི་སྐྱོ་བ་ཡང་དག་པར་བསྐྱེད་པ་དང་། བར་ཆོད་ཞི་བར་བྱེད་པའི་ཡི་དམ་གྱི་བསྐྱེད་རྫོགས་སྒོམ་པ་རབ་ཏུ་གལ་ཆེ་སྟེ། གཡེང་བའི་འཁོར་གྲིབ་མཚམས་ཐག་མ་བཅད་ནས། ལོ་ཟླར་སྒོམ་ཡང་མི་ཟིན་སྣང་བས་འཁྱེར། །སྔ་མའི་དམ་ཚིག་ཆགས་ཉམས་མ་བཤགས་ན། །དུས་གསུམ་བསྒོམ་ཡང་མཁའ་འགྲོས་མཐོ་ལྟས་བྱེད། །འཁོར་བར་བློ་ལྡོག་སྐྱོ་བ་མ་སྐྱེས་ན། །འདོད་པས་གདུང་ཡང་འཛིན་པའི་རྐྱེན་ཁར་འཆོར། །བདུད་དང་གདོན་ཚོགས་བྱིན་གྱིས་མ་བརླབ་ན། །རྨི་ལམ་ཡོན་ཏན་མཐོང་ཡང་བར་ཆོད་འབྱུང་། །ཞེས་རྒྱུད་ལས་བཤད་དོ། །༧ཐུན་མོང་གི་སྔོན་དུ་འགྲོ་བ་ལ་བཞི་སྟེ། བླ་མ་ལ་མ་འདལ་འབུལ་ཞིང་རྨི་ལམ་ཟིན་པར་མཛད་དུ་གསོལ། ཞེས་གསོལ་བ་གདབ་པ་དང་། ཡི་དམ་གྱི་དཀྱིལ་འཁོར་བསྒོམ་ཞིང་གསོལ་བ་གདབ་པ་དང་། མཁའ་འགྲོ་ལ་གཏོར་མ་འབུལ་ཞིང་གསོལ་བ་གདབ་པ་དང་། འཇིག་རྟེན་པ་ལ་ཆུ་གཏོར་བཏང་ཞིང་བར་ཆོད་ཞི་བར་གསོལ་བ་གདབ་པ་སྟེ། བླ་མ་སངས་རྒྱས་འདུ་ཤེས་མ་སྐྱེས་ན། ཡི་དམ་དམིགས་པ་གསལ་བ་ཡང་འདོད་བློ་ཡིན། །ཡི་དམ་ཚོགས་ཀྱི་འཁོར་ལོས་མ་མཆོད་ན། །མཁའ་འགྲོ་མྱེས་༼མཉེས༽པར་བྱས་ཀྱང་ཞེ་འཛིན་ཡིན། །མཁའ་འགྲོ་གཏོར་མས་ཐུགས་དམ་མ་བསྐང་ན། །རྩོལ་བ་སྣ་ཚོགས་བྱས་ཀྱང་ཁྱི་རྐྱལ་ཡིན། །ཕྱོགས་མེད་འགྲོན་གྱི་རེ་བ་མ་བསྐང་ན། །རང་ལུས་ལྷ་རུ་ཤེས་ཀྱང་ཆགས་འཛིན་ཡིན། །ཞེས་གསུངས་སོ། །༒ཁྱད་པར་གྱི་སྔོན་དུ་འགྲོ་བ་ལ་བཞི་སྟེ། ཉལ་སྟབས་དང་། སྐྱབས་འགྲོ་དང། སེམས་བསྐྱེད་དང་། གསོལ་འདེབས་བྱ་སྟེ། དཔའ་བོ་སེང་གེའི་ཉལ་སྟངས་མ་ཤེས་ན། །ཐ་མལ་དུག་གསུམ་ཉལ་བ་བདུད་ལས་ཡིན། །སྐྱབས་མཆོག་གཏིང་ནས་བློ་ལ་མ་ངེས་ན། །ཚིག་གི་འཕྲེང་བ་བར་ཆོད་ཁ་འདྲེན་ཡིན། །མཐའ་ཡས་མ་རྣམས་སངས་རྒྱས་མི་འདོད་ན། །རང་ཉིད་སྒེར་བུ་ཕག་ལ་མདའ་བསྐུར་ཡིན། །གསོལ་བ་རྨི་ལམ་ཟིན་པར་མ་བཏབ་ན། །ཕྱོགས་འཁྱམས་༼འབྱམས༽ལས་བྱས་དོན་ལ་སྐུར་འདེབས་ཡིན། །ཞེས་གསུངས། འདི་ཉིད་ཀྱི་སྔོན་དུ་འགྲོ་བ་ལ་བཞི་སྟེ། རང་ལུས་སྒྱུ་མ་ཙམ་དུ་ཡི་དམ་གྱི་དཀྱིལ་འཁོར་གསལ་གདབ་པ་དང་། བླ་མ་སངས་རྒྱས་ཀྱི་རང་བཞིན་སྤྱི་བོར་བཞུགས་པ་དང། མཁའ་འགྲོ་མ་སྒྱུ་མ་ཆེན་མོ་ལྗང་མོ་གྲི་ཐོད་ཅན་བྱེ་བ་ས་ཡ་ཐོ་ཡུལ་གང་བར་བསམ་པ་དང་། དེའི་ངང་ལ་ཉལ་བ་གཉིད་དུ་གཏོང་སྟེ། རང་ལུས་སྒྱུ་མ་ཡི་དམ་དཀྱིལ་འཁོར་ལ། །རང་བཞིན་སངས་རྒྱས་སྤྱི་བོར་བླ་མ་བཞུགས། །རང་གྲོལ་ལམ་གྱི་གོ་ཆ་མཁའ་འགྲོས་བསྐོར། །རང་བཞིན་དེའི་ངང་ལས་གཉིད་དུ་བཏང་། །ཞེས་གསུངས་སོ། །དེ་ནི་རྨི་ལམ་འཛིན་པའི་སྔོན་འགྲོ་བཞི་བཞི་བཅུ་དྲུག་གོ། དེ་ནས་འདུན་པ་བཏང་པ་ལ་ཡང་བཞི་སྟེ། ཉིན་པར་གྱི་དུས་སུ་སྣང་བ་ཐམས་ཅད་རྨི་ལམ་དུ་ཤེས་པས་བག་ཆགས་བསྒྱུར་བ་དང་། སྤྱོད་ལམ་ཟ་འཆག་ཉལ་འདུག་གང་བྱེད་རྨི་ལམ་དུ་བསྒོམ་པས་ཞེན་པ་བཟློག་པ་དང་། ཉལ་ཀའི་དུས་སུ་རྨི་ལམ་རྨི་བར་བྱའོ། །རྨི་ལམ་རྨིས་ནས་ཀྱང་རྨི་ལམ་ཡིན་པར་ངོ་ཤེས་པར་བྱའོ་སྙམ་པའི་འདུན་པ་ཡང་ཡང་བྱའོ། །སད་ནས་ཀྱང་རྨི་ལམ་ངོས་ཟིན་པ་དང་། ཟིན་པ་བཞིན་དུ་འདུན་པ་དང་། མ་ཟིན་ན་ཟིན་པར་བྱའོ་སྙམ་པའི་འདུན་པ་བཏང་པ་དང་བཞི་སྟེ། ཉིན་པར་དུས་སུ་སྣང་བ་སྒྱུ་མ་ཀུན། །རྨི་ལམ་ཡིན་པར་བསམ་ལ་བག་ཆགས་བསྒྱུར། །སྤྱོད་ལམ་དུས་སུ་བྱ་བྱེད་རྩོལ་བ་ཀུན། །རྨི་ལམ་སྣང་བར་བསམ་ལ་ཞེན་པ་བཟློག། གཉིད་ཁའི་དུས་སུ་གང་ཤར་བག་ཆགས་ཀུན། །རྨི་ལམ་ཡིན་པར་ངོ་ཤེས་འདུན་པ་བཏང་། །སད་པའི་དུས་སུ་ཟིན་དང་མ་ཟིན་ཀུན། །རྨི་ལམ་ངེས་པར་བྱེད་པའི་དྲན་པ་གསོ། །ཞེས་བཤད་དོ། །༧དེ་ནས་ཐིག་ལེ་ལ་སེམས་གཏད་པ་ལ་བཞི་སྟེ། སེམས་ཀྱི་ཡུལ་རྩ་གནས་དྲན་པར་བྱ་བ་དང་། རྨི་ལམ་གྱི་རྒྱུ་ཡིད་ལ་དྲན་པར་བྱ་བ་དང་། རྨི་ལམ་གྱི་གོ་ཆ་ཡི་གེ་དྲན་པར་བྱ་བ་དང་། རྨི་ལམ་གྱི་གཏད་སོ་ཐིག་ལེ་དྲན་པར་བྱ་བའོ། །དང་པོ་ནི་རང་ཉལ་བའི་རྩ་བྲན་འཁྲུལ་འབྱམས་སུ་ཤེས་པ་མི་གཏད་པར་རྩ་དབུ་མ་དྲན་པར་བྱའོ། །གཉིས་པ་གཏམ་ཆོལ་རྒྱུད་འབྱམས་སུ་ཤེས་པ་མི་གཏད་ལ་ཡིད་ཀྱི་རང་བཞིན་སྤོས་དུད་ལྟ་བུས་དབུ་མ་གསང་བ་ནས་མགྲིན་པའི་བར་གང་བར་བསྒོམ་མོ། །གསུམ་པ་སད་འབྱམས་བར་ཆོད་དུ་མི་བཏང་བར་ལམ་གྱི་གོ་ཆ་མཁའ་འགྲོ་མ་བཞིའི་སྙིང་པོ་པད་མ་དམར་པོ་འདབ་བཞི་ལ། ་་་་བཞི་སྒོམ་ལ་རེས་མོས་སུ་སེམས་གཏད་དོ། །
དེ་ལ་ཡོན་ཏན་བཞི། ར་མེའི་ཡི་གེ་ཚོགས་བདག་མ་ཆེན་མོའི་སྙིང་པོ། གཅོད་པའི་དབང་པོ་སྐྱེ་བས་རྨི་ལམ་དོན་ལ་གཅོད། ལ་ཆུའི་ཡི་གེ་ཐར་པའི་ལམ་འདྲེན་མའི་སྙིང་པོ་རིག་པའི་དབང་པོ་སྐྱེ་བས་རྨི་ལམ་དུ་རིག ཤ་མེའི་ཡི་གེ་བར་ཆོད་ཀུན་འདུལ་མའི་སྙིང་པོ་ཤེས་པའི་དབང་པོ་སྐྱེ་བས་རྨི་ལམ་དུ་ཤེས། ས་སའི་ཡི་གེ་གསལ་བྱེད་གདོས་བྲལ་མའི་སྙིང་པོ། གསལ་བའི་དབང་པོ་སྐྱེ་བས་རྨི་ལམ་གསལ་བའོ། །ཡང་ན་་་་་བཞི་སྒོམ་པ་ཡིན་ཏེ། ཡ་རླུང་གི་ཡི་གེ་འདེགས་བྱེད་སྒྲོལ་མའི་སྙིང་པོ་སྲོག་གི་དབང་པོ་བསྐྱེད་པ་དང་། འ་སྒྱུ་མ་ཆེན་མོའི་སྙིང་པོ་རྟོགས་པའི་དབང་པོ་སྐྱེ་བས་རྨི་ལམ་ཟིན། གཞན་གཉིས་པོ་གོང་དུ་གསལ། དེ་ཡང་དང་པོ་བཞིས་མ་ཟིན་པ་གཉིས་པས་བསྐྱར་རོ། །༧བཞི་པ་བརྗེད་འབྱམས་ཡུལ་དུ་མ་ལ་ཡན་དུ་མི་གཞུག་པར། ཡི་གེ་ཨ་དམར་པོ་བསམ་པའམ། ཐིག་ལེ་ཉག་གཅིག་གྲུབ་མཐའི་རྩ་བ་ལ་སེམས་གཏད་པ་དང་གཉིད་དུ་འཐིབ་ཀྱི་འགྲོ་བ་དུས་མཉམ་དུ་བྱའོ། །དེ་ཡང་དང་པོ་གཉིད་དུ་རིག་པ་བསྡུ་བའི་དུས་སུ་། དེ་ནས་སྣང་བ་དབང་དུ་བསྡུ་བའི་དུས་སུ་ ། དེ་ནས་རྟོག་པ་བསྡུད་པའི་དུས་སུ་། དེ་ནས་དྲན་པ་བསྡུ་བའི་དུས་སུ་་། དེ་ནས་གཉིད་དུ་འཐིབ་ཀྱི་འགྲོ་ཁར་ཨའམ་ཐིག་ལེ། དེ་ལ་ཡང་གནད་བཞི་ཤེས་པར་བྱའོ། །མྱུར་བར་གཅིག་ཆར་དུ་གཉིད་དུ་འགྲོ་ན་ཡི་གེ་གོ་ཆ་བཞི་དྲན་པ་ཙམ་ནས་ཐིག་ལེ་ལ་བློ་རྩེ་གཏད་དོ། །དེ་ལྟར་ཡང་། འཁྲུལ་འབྱམས་བསྡུ་གནས་དབུ་མ་བདེ་ཆེན་རྩ། །ཉོན་མོངས་རྩ་བྲན་འགག་པས་འཁྲུལ་མེད་ཡུལ། །རྒྱུད་འབྱམས་འགག་བྱེད་ཡིད་ཀྱི་རྒྱུན་རླུང་སྔོ༼གསོ༽། །གཏམ་ཆོལ་རི་རྒྱུད་༼རང་རྒྱུད༽འགག་པས་རྒྱུད་མེད་རྟ༼གཏའ༽། །སད་འབྱམས་གོ་ཆ་འ་ཡ་ཤ་རའི་བསྔགས། །ལམ་གྱི་བར་ཆོད་དགག་པས་རྐྱེན་མེད་གོ། བརྗེད་འབྱམས་གྲུབ་མཐའི་རྩ་བ་ཐིག་ལེ་གཅིག ཡུལ་དུས་སྣང་བ་དགག་པས་དོན་དམ་ཉིད། །བྱ་རའི་ཡོན་ཏན་གཅོད་སྲོག་རྟོགས་པ་དང་། །ཤེས་རིག་གསལ་བའི་སངས་རྒྱས་དབང་པོ་དྲུག། དོན་ལ་གཅོད་དང་ལམ་དུ་རིག་པ་དང་། །ལམ་དུ་ཤེས་དང་རྨི་ལམ་གསལ་བ་དང་། །ལམ་གྱི་སྲོག་འཛིན་རྨི་ལམ་ཟིན་པར་བྱེད། །ཅེས་རྒྱུད་ཀྱི་ལུང་དྲང་བས་ཡིད་ཆེས་པར་བྱའོ། །༧བཞི་པ་རྨི་ལམ་བཟུང་པ་ལ་བཞི་སྟེ། རླུང་སེམས་དབུ་མར་སྡུད་པའི་གནད་དང་། སྣང་བ་རྨི་ལམ་གསལ་བའི་གནད་དང་། ཤེས་པ་རང་དབང་དུ་ཚུད་པའི་གནད་དང་། ཟིན་བྱེད་འཇིགས་སྐྲག་བསྐུལ་འདེབས་ཀྱི་གནད་དོ། །གནད་བཞི་པོ་དེ་ལ་དུས་གནད་བཞི། བསྒོམ་གནད་བཞི། ལུས་གནད་བཞི། རྐྱེན་གནད་བཞི། མཁའ་འགྲོའི་གནད་བཞིའོ། །དང་པོ་ནི་དུས་གནད་སྲོད་ཀྱི་དུས་སུ། བསྒོམ་པའི་གནད་མགྲིན་པ་རྨི་ལམ་འདུ་འཕྲོ་འགྱེད་པའི་ས་ཡིན་པས། པད་མ་དམར་པོ་འདབ་བཞིའི་དབུས་སུ། རླུང་སེམས་དབུ་མར་བསྡུ་བའི་གནད་ཡི་གེ་ཨ་ལ་ཤེས་པ་གཏད་ཅིང་ལུས་གནད་སེང་གེའི་ཉལ་སྟབས་སོ། །དེ་ལ་གཉིད་ལོག་པས་རྨི་ལམ་འབྱུང་བའི་འདུན་པ་དང་། རྨིས་ནས་རྨི་ལམ་དེ་ངོས་ཨེ་ཟིན་ལྟ་བ་ཡིན་ཏེ། དེའི་དུས་སུ་མཁའ་འགྲོའི་གནད་ཀྱི་སྟོང་གསུམ་སྒྱུ་མ་ཙམ་སྒྱུ་མ་ཆེན་མོས་གང་བར་བསམ། དེས་བུད་མེད་རྒྱན་ལྡན་གྱིས་ཁྱུང་དང་སེང་གེ་ལ་བསྐྱོན་ནས་ཁྲིད་པ་དང་། ལ་དང་སྐས་དང་གྱེན་ལ་འཛེགས་པ། ནོར་བུ་ཤིང་ཐོག་ཞལ་ཟས་འབུལ་བ་གང་བྱུང་ཡང་། འདི་ཉིད་རྨི་ལམ་ཡིན་བསམ་པར་ངོ་ཤེས་པ་དང་། རྨི་ལམ་མཁའ་འགྲོས་བྱེད་པ་ཡིན་བསམ་པའི་བརློམ་པ་དང་། མཁའ་འགྲོ་སྒྱུ་མ་ཆེན་མོ་ཡིན་བསམ་པའི་ངེས་ཤེས་བྱའོ། །རྐྱེན་གནད་བཞི་ནི། དུས་གཅིག་ལ་བསྟན་པས་ཆོག་སྟེ། རླུང་དང་ཟས་ཆུང་ནས་ཡིད་འཕྱོས་པས་གཉིད་མི་ཁུག་ན། རླུང་གི་གཡེར་བཏོན་དྲན་པའི་རྟ་རྒོད་བསྐྲོགས་ཞེས་གསུངས་པས། བཀུ་བྱུག་དང་ཟས་བཅུད་ཅན་དང་མལ་དྲོ་བར་བྱའོ། །བསམ་མནོ་དང་སེམས་ལས་ཀྱིས་བློ་རྒོད་ནས་དོན་དུ་མ་ཕེབ་ན། བློའི་ལས་བྱས་བསམ་མནོས་ཁྱེའུ་ཆུང་བསྐྱོད་ཅེས་བྱ་བས། སྟོང་ཉིད་བསྒོམ་པ་དང་ངལ་དུབ་ཀྱི་སྤྱོད་པ་དྲག་པོ་བྱ། གདོན་གྱིས་གྲིབ་གནོན་དང་གནོད་པ་བསྐྱལ་ནས་སྐྲག་ཐུག་ཐུག་པ་དང་ཆོ་འཕྲུལ་གྱི་འདར་ཡེད་ཡེད་པ་བྱུང་ན། གདོན་གྱི་གུས་བཏབ་ཡ་ངའི་འཕྲང་ལ་བསྐུར། །ཞེས་བྱ་སྟེ། དེ་ལ་གཅོད་དང་སྒྱུ་མ་གསུམ་ལ་བསླབ་པར་བྱ། རྨི་ལམ་མི་གསལ་མི་ཟིན་ཤེས་པ་ནག་ཐུམ་གྱིས་སོང་ན་འདུ་བ་འཁྲུག་པས་ཁྲག་གི་རྩ་གནས་གང་བ་སྟེ། ནད་ཀྱིས་མཚོན་བཏབ་བསྒོམ་གྱི་སྲོག་ལ་འཚེ། །ཞེས་བྱ་སྟེ། ལུས་སྦྱོང་གི་རྣམ་པ་དང་རླུང་ལས་སུ་རུང་བར་བསྒོམ་མོ། །དེ་ལ་ཟས་སྤྱོད་ཕུར་བཙུག་སྟོང་ཉིད་ཐག་པས་བཅིང་། །གཅོད་ཀྱི་གོ་བྲེས་ལུས་སྦྱོང་བརྩན་མཁར་ཚུགས། །ཞེས་པའི་དོན་ནོ། །༧གཉིས་པ་དུས་ཀྱི་གནད་ནམ་གྱི་གུང་ལ་ཕྱིན་པའི་དུས་སུ། བསྒོམ་པའི་གནད་དཔྲལ་བ་སྣང་བ་གསལ་འདེབས་ཀྱི་ཡུལ་ཡིན་པས། རྩ་གནས་ཀྱི་གནད་མཛོད་སྤུ་སལེ་སྒྲོན་མའི་འདུས་སོར། ལུས་ཀྱི་གནད་འོག་རླུང་བསྡམ་ལ་དབུགས་ཀྱིས་རྔུབ་ཐང་བདུན་ཙམ་བྱ། སྒོམ་གྱི་རང་ཡི་དམ་སྤྱི་གཙུག་བླ་མ་མཁའ་འགྲོའི་ཚོགས་དཀྱིལ་དུ། དཔྲལ་བར་ཐིག་ལེ་དཀར་ལ་འཚེར་བ་ཆེ་ཆུང་སྲན་མ་ཙམ་ལ་སེམས་བཟུང་ལ་གཉིད་དོ། །སྔར་མ་ཟིན་པ་ད་ནི་ཅིས་ཀྱང་ཟིན་པའི་འདུན་པ་བཏང་བས། མཁའ་འགྲོ་མ་སྒྱུ་མ་ཆེན་མོས་ལམ་གྱི་གོ་ཆ་སྟེར་བའི་གནད་དུ། སྣང་བའི་ཡུལ་གསལ་བའི་རྨི་ལམ་ཉི་ཟླ་ཤར་བ། འབྲུག་དང་དུང་ཆེན་བུས་པ་སྨན་དང་མེ་ཏོག་འཐུ་བ་མཚོ་དང་ལོ་ཏོག་འབྲས་དྲུག་སྨིན་པ། དར་ཟབ་དབྱི་སྤྱང་བ་དན་ལས་སོགས་པ་གཟུགས་སྒྲ་དྲི་རོ་རེག་རྣམས་འབྱུང་སྟེ། གང་བྱུང་བ་རྨི་ལམ་དུ་ངོ་ཤེས་པ་འབྱུང་བར་བྱའོ། །༧གསུམ་པ་དུས་ཀྱི་གནད་ཐོ་རངས་ལ་ཕྱིན་པའི་དུས་སུ། བསྒོམ་པའི་གནད་ཤེས་པ་རང་དབང་དུ་བཙུད་པར་བྱེད་པའི་ཡི་གེ་ཧཱུཾ་ནག་པོ་ལ་བློ་གཏད། རྩའི་གནད་ཐུགས་ཀ་བོན་གྱི་འཁོར་ལོ་ལའོ། །ལུས་ཀྱི་གནད་རླུང་ཁ་སྦྱོར་དབུགས་ཉི་ཤུ་རྩ་གཅིག་གོ། མཁའ་འགྲོའི་གནད་ཤེས་པ་ལམ་དུ་ཚུད་པར་ཁང་བཟང་སྟོང་གསུམ་གང་བར་ཕྱིན་པ་དང་། ལྷའི་གཞལ་ཡས་སུ་བསྡད་པ་དང་། ཁྲི་ནམ་མཁའ་གང་བ་ལ་བཞུགས་པ་དང་། བླ་མས་གནང་བ་སྦྱིན་པ་དང་། ཕ་ཡིས་སྐྱེ་འགྲོའི་དོན་འདི་གྱིས་ཞེས་བསྐོས་བཏབ་པ་དང་། མ་ཡིས་ཞལ་ཟས་ཀྱི་རྣམ་པ་བདའ་དགུ་འདྲེན་པ་དང། སེང་གེའི་ཁྲི་དང་པད་མའི་གདན་དང་། ཉི་མ་དང་ཟླ་བའི་གདན་ལ་བསྡད་པ་ལས་སོགས་པ། གང་བྱུང་ཡང་སྔ་མའི་ཐུན་ལ་མ་ཟིན་ཡང་། ད་རེས་ཤེས་བྱ་རང་དབང་དུ་གྱུར་པ་འདི་ལ་རྨི་ལམ་ཟིན་པར་བྱའོ་སྙམ་པས་འཛིན་པའོ། །༧བཞི་པ་དུས་ཀྱི་གནད་ནམ་ལང་ཁའི་དུས་སུ། ལུས་ཀྱི་གནད་ཤེས་པ་རྒྱ་ཡན་དུ་ཞུགས་པས་ཅི་བདེར་ཉལ་ལ། བསྒོམ་གྱི་གནད་འཇིགས་སྐྲག་གིས་བསྐུལ་འདེབས་འབྱུང་བར་བྱེད་པ་ཐིག་ལེ་ནག་ལ་འཇིགས་པ་རིལ་མ་ཙམ། རྩའི་གནད་གསང་བའི་བུག་པའི་ནང་དུ་བསྒོམ་པ་ལ་བློ་གཏད་ལ་གཉིད་དོ། །མཁའ་འགྲོའི་གནད་རྫུ་འཕྲུལ་གྱིས་བསྐུལ་འདེབས་བྱེད་དེ། རི་ལུང་མེས་གང་བ། རང་ལུས་ཆུས་ཁྱེར་བ་དང་། གད་རོང་གཡང་ས་ལ་ལྷུང་བ་དང། བསྐལ་པའི་རླུང་གིས་ཁྱེར་བ་དང་། ལུས་ལ་འོད་ཟེར་བྱུང་བ་དང་། སྟག་དང་སྤྱང་ཁུས་རྒྱུ་མ་བཏོན་པ་དང་། ཁྱི་དང་བྱོལ་སོང་གིས་དམུག་༼རྨུག༽པ་དང་། མི་འཚམས་པའི་ལྟས་ཀྱིས་སྐྲག་པ་དང་། ཡ་ང་བ་འཇིགས་པ་དུ་མ་འབྱུང་བས། དེའི་དུས་སུ་རྨི་ལམ་ཡིན་བསམ་པའི་ཤེས་པ་རྨི་ལམ་གྱི་ཡུལ་དུ་འབྱུང་བས། དེ་ལ་ནན་ཏན་དང་ཡེ་ཤེས་ཀྱིས་བཙིར་ཟུང་བྱས་པས། བོན་ཐམས་ཅད་སྒྱུ་མ་ཙམ་དུ་ཤེས་ཤིང་ལམ་ལ་ཟིན་པ་དང་། ལམ་ལ་གནས་པ་དང་། ལམ་ལ་གྲོལ་བར་འགྱུར་རོ། །༧དེ་ལྟར་གནད་བཞི་དྲུག་ཉི་ཤུ་རྩ་བཞི་ལ་དང་པོ་དེ་ལྟར་བསྒོམ་ཞིང་ཕྱིས་བསྐྱེད་དང་བོགས་གང་ཆེ་བ་ལ་རྩལ་སྦྱང་པར་བྱའོ། །འདི་ལྟར་གནད་རྣམས་བསྡོམས་ནས་བསྟན་པ་ནི། བསྒོམ་པ་ལ་གོ་བདེ་བའི་ཆེད་དུ་སྟེ། རྒྱུད་ལ་ནི་འདི་ལྟར་བསིལ་ནས་བཤད་དེ། དེ་ནས་་རྨི་ལམ་བཟུང་བར་བྱ་བ་ལ། །ཕྱི་སྐྱོན་བཞི་དང་ནང་གནད་ཉི་ཤུ་བཤད། །རླུང་གི་གཡེར་བཏོན་དྲན་པའི་རྟ་རྒོད་བསྐྲོགས། །བློའི་ལས་བྱས་བསམ་མནོས་ཁྱེའུ་ཆུང་བསྐྱོད། །གདོན་གྱི་ཀུས་བཏབ་གཡང་སའི་འཕྲང་ལ་བསྐུར། །ནད་ཀྱི་མཚོན་ཟུག་བསྒོམ་གྱི་སྲོག་ལ་འཚེ། །ཟས་སྤྱོད་ཕུར་ཚུགས་སྟོང་ཉིད་ཐག་པས་བཅིང་། །གཅོད་ཀྱི་གོ་བྲེས་ལུས་སྦྱོང་བརྩན་མཁར་ཚུགས། །ཕྱི་སྐྱོན་རླུང་སེམས་ནད་གདོན་བཞི་ལས་གྲོལ། །ནང་གནད་དུས་བཞི་གནད་དུ་བསྣུན་པ་ནི། །སྲོད་ལ་ཤེས་བྱ་ཡུལ་གྱི་ཐང་མ་སྡུད། །གུང་ལ་སྣང་བ་ལོངས་སྤྱོད་རྒྱན་དུ་ཁྱེར། །ཐོ་རས་༼རངས་༽རང་དབང་རྒྱལ་པོའི་གདན་ས་འཛིན། །ནམ་ལངས་རྫུ་འཕྲུལ་དྲག་པོའི་སྔངས་རྒྱག་བརྒྱབ། །
བསྒོམ་གནད་དུས་བཞི་གནད་དུ་བསྣུན་པ་ནི། །ཡི་གེ་ཨ་དམར་སྐྱེ་མེད་དབུ་མར་སྡུད། །ཐིག་ལེ་དཀར་པོ་ཡུལ་ལྔའི་རྨི་ལམ་གསལ། །སྡུད་བྱེད་ཧཱུཾ་ནག་ཤེས་པ་རང་དབང་འཛུད། །ཟིན་བྱེད་ཐིག་ལེ་འཇིགས་སྐྲག་བསྐུལ་མ་འདེབས། །རྩ་གནད་གནས་བཞི་གནད་དུ་བསྣུན་པ་ནི། །མགྲིན་པ་རྨི་ལམ་འདུ་འཕྲོ་འགྱེད་པའི་ས། །མཛོད་སྤུ་སལེ་སྒྲོན་མ་གསལ་བའི་ཡུལ། །ཐུགས་ཀ་བོན་ཉིད་འཁོར་ལོ་འདུག་པའི་གནས། །གསང་བ་རྩའི་བུག་པ་ཐབས་ལམ་གནད། །ལུས་གནད་རྣམ་བཞི་གནད་དུ་བསྣུན་པ་ནི། །སེང་གེའི་ཉལ་སྟབས་དུག་གསུམ་རྩ་བ་གཅོད། །ཐུན་བདུན་རླུང་གིས་དབང་པོའི་སྒོ་འགག་སེལ། །ཉེར་གཅིག་དབུགས་ཀྱིས་རླུང་སེམས་ལས་སུ་རུང་། །ཅི་བདེ་ཤ་ཉལ་ཤེས་པ་ཁ་ཡན་བཞག མཁའ་འགྲོའི་ལྟས་བཞི་གནད་དུ་བསྣུན་པ་ནི། །ཞི་བའི་ཚུལ་གྱིས་གདུལ་བྱ་དང་བ་འདྲེན། །རྒྱས་པའི་དོན་སྟོན་སྒོ་ལྔའི་ལོངས་སྤྱོད་འགྱེད། ། དབང་གི་རང་བཞིན་ཤེས་པ་རྒྱལ་སར་བཏོན། །དྲག་པོའི་ཆོ་འཕྲུལ་སྣང་བ་ལམ་ལ་གཟུད། །ཅེས་ཕྱི་སྐྱོན་བཞི་ནང་གནད་ཉི་ཤུས་རྨི་ལམ་འཛིན་པར་བཤད་དོ། །༧དེ་ནས་རྨི་ལམ་གྱི་སྤྱི་དོན་གསུམ་པ་ཡེ་ཤེས་ཀྱི་རྩལ་སྦྱང་བ་ལ་གསུམ་སྟེ། རྨི་ལམ་གྱི་ཡེ་ཤེས་ཁོང་དུ་ཆུད་པར་བྱ་བ་དང། ཡ་ང་བ་ལ་རྩལ་སྦྱང་པ་དང་། རེ་དོག་མེད་པར་སྤེལ་བའོ། །དང་པོ་རྨི་ལམ་གྱི་ཡེ་ཤེས་དེ་གང་ཡིན་ཞེ་ན། བོན་གྱི་བོན་ཉིད་དམ་བོན་ཐམས་ཅད་ཀྱི་རང་བཞིན། སྣང་བའི་དངོས་པོ་དང་བཅས་པ་ཐམས་ཅད། སྒྱུ་མ་ལྟར་སྣང་ཡང་སྣང་། བདེན་ཡང་སྒྱུ་མ་ཙམ་དུ་བདེན། དམ་པའི་དོན་ལ་རྨི་ལམ་ཙམ་ལས་གང་ཡང་གྲུབ་པ་མེད་དེ། རྟོག་འཁྲུལ་གང་དུ་སོང་ཡང་ཁོ་རང་དེ་ཉིད་ལམ་དུ་ཁྱེར་བས་ཆོག་པ་ཡིན་སྙམ་པའི་ཡེ་ཤེས་ཀྱི་སྣང་བ་གོང་དུ་ལམ་ཁྱེར་བཅུ་གཅིག་པར་ཟབ་བོ། །རང་རིག་པའི་ཡེ་ཤེས་ཀྱིས་གར་ཡང་བསྒྱུར་བས་ཆོག་པ་ཡིན་སྙམ་པའི་ཡིད་ཆེས་གོང་དུ་སྒྱུ་མ་བཅུ་གཅིག་བསྟན་པ་བཞིན་དུ་བསྒོམ་མོ། །ལམ་དུ་འགྱུར་བ་ལ་འདི་བས་ལྷག་པ་མེད། ཡོད་ཀྱང་ཉེ་བ་མེད། འདི་ལས་ཉེ་བ་ཡོད་ཀྱང་དོན་ཐམས་ཅད་དུ་འབྱུང་པ་འདི་ལས་མེད་སྙམ་པའི་ཐག་ཆོད་གོང་དུ་ཡོན་ཏན་བཅུ་གཅིག་བསྟན་པས་གོ་ཕུག་ཧ་ར། ༧དེ་ལྟར་ཉིན་པར་གྱི་སྣང་བ་རྨི་ལམ་དུ་བསྒྱུར། ནུབ་མོའི་སྣང་བ་རྨི་ལམ་དུ་ཤེས་པས། རྨི་ལམ་གྱི་ཡེ་ཤེས་རྙེད་པ་སྟེ། རྨི་ལམ་ཡེ་ཤེས་ཁོང་དུ་ཆུད་པའི། །བོན་དང་བོན་ལས་བྱུང་པའི་ཤེས་བྱ་ཙམ། །སྣང་དང་སྣང་བས་བསྐྱེད་པའི་འདོད་བྱ་ཡུལ། ། སེམས་དང་སེམས་ལས་བྱུང་པའི་ཁམས་གསུམ་པ། །སྣང་ཡང་རྨི་ལམ་ཙམ་དུ་སྣང་བ་སྟེ། །བདེན་ཀྱང་རྨི་ལམ་ཙམ་དུ་བདེན་པ་ཡིན། །གྲོལ་ཡང་རྨི་ལམ་ཙམ་དུ་གྲོལ་བའོ། །གང་ལྟར་བྱས་ཀྱང་ཡེ་ཤེས་རྩལ་ཡིན་པས། །ལམ་དུ་ཁྱེར་ཆོག་ངེས་ཤེས་གཏིང་ནས་བསྐྱེད། །གང་ལྟར་བསྒྱུར་ཡང་ཡེ་ཤེས་སྟོབས་ཡིན་པས། །སྤྲུལ་བསྒྱུར་བྱས་ཆོག་ཡེ་ཤེས་ཁོང་ནས་འཆར། །གང་ལྟར་ཐོབ་ཀྱང་ཡེ་ཤེས་རྒྱུ་ཡིན་པས། །ལམ་མཆོག་འདི་ཐོབ་ཐག་ཆོད་མངོན་དུ་འཆར། །སྣང་བས་སྣང་བ་ཁྲིད་པའི་ཉིན་བར་ལ། །སྣང་བ་སྒྱུ་མར་ཤེས་པའི་ཡེ་ཤེས་༼ངེས་ཤེས༽བཀྱེ། །སྒྱུ་མས་སྒྱུ་མ་ཁྲིད་པའི་ལས་སྤྱོད་ལ། །སྒྱུ་མ་རྨི་ལམ་ཤེས་པའི་ཡེ་ཤེས་སྤར། །རྨི་ལམ་རྨི་ལམ་ཁྲིད་པའི་ནུབ་མོ་ལ། །རྨི་ལམ་སྟོང་པར་ཤེས་པའི་ཡེ་ཤེས་བསྒོམ། །ཞེས་པའོ། །༧གཉིས་པ་ཡ་ང་བ་གཉིས་ལ་རྩལ་སྦྱང་བ་ནི། མེ་ཆེན་པོ་འབར་བ་རྨིས་ན། རྨི་ལམ་མེས་སུ་ཚིག་པ་མེད་བསམ་ནས་ནང་དུ་མཆོང་། ཚིག་པར་མ་གྱུར་དེ་ནི་རྨི་ལམ་ངེས་པར་འདུག་པས་རང་ཡང་མེ་དཔུང་དངོས་སུ་སྤྲུལ། ཆུ་ཆེན་རྨིས་ན་རྨི་ལམ་ཆུས་ཁྱེར་བ་མེད་སྙམ་ནས་ནང་དུ་མཆོང་། ཁྱེར་བ་མེད་ན་རང་ཡང་ཆུ་རུ་སྤྲུལ་ནས་སེམས་ཅན་གྱི་དོན་བྱ། དེ་བཞིན་དུ་གཡང་ས་དང་། རླུང་གི་ཕུང་པོ་དང་། རལ་གྲིའི་ནགས་ཚལ་དང་། འཇིགས་པའི་གཤེད་མ་དང་། འཆི་བདག་གི་བདུད་གཤིན་རྗེ་དང། སྟག་གཟིག་གཅན་གཟན་ལས་སོགས་གང་ལ་ཡང་རྨི་ལམ་དུ་བསྲེ་བ། རྨི་ལམ་དངོས་སུ་སྤྲུལ་པ། སེམས་ཅན་གྱི་དོན་བྱ་བ་ཐམས་ཅད་མངོན་པར་སྦྱང་བ་ཉིན་དང་ནུབ་མོ་ཐམས་ཅད་དུ་བྱའོ། །༧གསུམ་པ་རེ་དོགས་མེད་པར་སྤེལ་བ་ནི། སྣང་བ་ཐམས་ཅད་སྒྱུ་མ། སྒྱུ་མ་ཐམས་ཅད་རྨི་ལམ། རྨི་ལམ་ཐམས་ཅད་ཅི་ལྟར་སྤྲུལ་ཡང་བཏུབ་པ་ཡིན་པའི་དོན་ཁོང་དུ་ཆུད་པར་བྱས་ལ། རྨི་ལམ་དུ་སྐྱེས་བུ་གཅིག་རྨིས་ན། སྐྱེས་བུ་འདི་རྨི་ལམ་ཡིན་པས་ཇི་ལྟར་སྤྲུལ་དུ་ཡང་བཏུབ་སྙམ་ནས་གཅིག་ལས་གཉིས་སུ་བསྒོམས་པས་གཉིས་སུ་འགྱུར། གཉིས་ལས་བརྒྱ་སྟོང་དུ་བྱས་ཀྱང་འགྱུར། དེ་དག་ཡི་དམ་ལྷ་གསང་མཆོག་ཏུ་ཡང་བསྒྱུར། ལྷར་གྱུར་ནས་བོན་མཉན་པ་ཡང་བྱའོ། །བུད་མེད་གཅིག་རྨི་ན་ཡང་གཅིག་ལས་གཉིས། གཉིས་ལ་གྲངས་མེད། དེ་ལ་ཡུམ་ཀྱེ་མར་བསྒྱུར་ལ་བོན་མཉན་པ་དང་། གདམས་ངག་ཞུ་བར་བྱའོ། །དེ་བཞིན་དུ་ཁྱི་སྤྱང་སྟག་གཟིག་གི་གནོད་པ་བྱུང་ཡང་། འདི་རྨི་ལམ་ཡིན་པས་ཇི་ལྟར་ཡང་བསྒྱུར་དུ་བཏུབ་སྙམ་ལ། གསང་མཆོག་དུར་ཁྲོད་ཆེན་པོར་སྤྲུལ། དུར་ཁྲོད་ཚད་མེད་པར་མཁའ་འགྲོ་དང་ལྷ་ཚོགས་སུ་སྤྲུལ། དེ་དག་ལ་རང་ཡང་བསྲེ་ལ་ལྷ་རུ་བསྒྱུར་རོ། །དེ་ལྟར་གང་བྱས་པས་དང་པོ་རྨི་ལམ་ལ་འབྱོང་། དེ་ནས་ཉིན་པར་དང་ཁྱད་མེད་དུ་འགྱུར། དེ་ནས་སྣང་བ་གང་ཡང་རྨི་ལམ་བཞིན་དུ་འགྱུར་བ་ཡིན་ཏེ། རིག་འཛིན་སྔ་མ་ཀུན་ཀྱང་སྟག་གཟིག་ཡུལ་བགྲོད་སྟག་ལ་ཞོན་པ་དང་། །མེ་ཆུས་མི་ཚུག་སྤྲུལ་བསྒྱུར་བྱེད་པ་དང་། །མཚོན་གྱི་བཅད་འཕྲོ་བྱུག་པས་སོས་པ་དང་། །ཁྱུང་ལ་བཞོན་ནས་མཁའ་ལ་འཕུར་བ་ཡང་། །སྒྱུ་མ་རྨི་ལམ་འབྱོང་བས་བྱུང་པ་ཡིན། ། ཞེས་སོ། །༧དེ་ཡང་། ཡ་ང་ལ་རྩལ་སྦྱང་པའི་ལུང་ནི། མེ་རྨིས་མེར་མཆོང་རང་ལུས་མེ་རུ་སྤྲུལ། །ཡེ་ཤེས་མེ་དཔུང་འབར་བའི་ཀློང་གུར་བཞུགས། །ཆུ་རྨིས་ཆུར་མཆོང་རང་ལུས་ཆུ་རུ་སྤྲུལ། །བདུད་རྩི་ཆུའི་སེམས་ཅན་གསོ་སྦྱིན་བྱ། །གཡང་རྨིས་གཡང་མཆོང་གཡང་ལས་མཁའ་རུ་འཕུར། །ཐོག་མེད་གཤོག་དྲུག་བོན་ཉིད་དབྱིངས་སུ་བརྐྱང་། །རླུང་རྨི་རླུང་མཆོང་རླུང་གི་ལུས་སུ་བསྒྱུར། །ཕྱོགས་བཅུ་ནམ་མཁའི་མཐའ་ཐུག་ལྟད་མོ་ལྟ། །གཤེད་རྨིས་གཤེ་༼གཤེད་༽བསྲེ་བདུད་ལས་ལྷ་རུ་བྱས། །ལྷ་མཆོག་སངས་རྒྱས་ཞལ་ལ་ལེགས་པར་ལྟ། །གཅན་རྨིས་གཅན་བསྲེས་གཅན་ལས་མཁའ་འགྲོ་བལྟ། །མ་ཚོགས་རྒྱ་མཚོའི་དབང་ཕྱུག་དཔའ་བོར་བསྐྱེད། །ཉམས་ང་མེད་པར་རྩལ་སྦྱོང་ཡེ་ཤེས་རྩལ། །རེ་དོགས་མེད་པར་རྩེད་མོ་ཡོངས་སུ་རྩེ། །འཇིགས་པ་གང་སྣང་རང་གྲོལ་ཡེ་ཤེས་གྲོགས། །ཞེས་གསུངས་སོ། །
༧རེ་དོགས་མེད་པར་སྤེལ་བ་ནི། སྐྱེས་བུ་གཅིག་ལས་གཉིས་སུ་གསུམ་དུ་སྤྲུལ། །དེ་ལ་ལྷར་བསྒྱུར་གསང་མཆོག་ལྷ་ཞལ་ལྟ། །བུད་མེད་གཅིག་ལས་གཉིས་སམ་གསུམ་དུ་སྤྲུལ། །དེ་ལས་ཡུམ་གྱུར་ཀྱེ་མ་ཡུམ་དབང་ནོད། །ཁྱི་སྤྱང་གཅིག་ལས་བརྒྱ་སྤྲུལ་དུར་ཁྲོད་གནས། །གསང་མཆོག་གཞལ་ཡས་དབུས་སུ་ཤེས་པར་བྱ། །བྱ་རྨིས་བྱ་ལས་ཁྱུང་སྤྲུལ་ཁྱུང་ལ་ཞོན། །དཔག་བསམ་རྩེ་མོར་འགྲོ་ལ་སྣང་སྲིད་ལྟ། །གླང་རྨིས་གླང་ལས་གླང་ཆེན་ས་སྲུང་ཞོན། །སུམ་ཅུ་རྩ་གསུམ་གནས་སུ་བགྲོད་པར་བྱ། །ཁྱི་རྨིས་ཁྱི་ལ་འབྲུག་སྤྲུལ་འབྲུག་ལ་ཞོན། །བར་སྣང་ཡངས་པའི་ཁམས་སུ་ངམ་ངུར་བསྐྱེད། །སྦྲུལ་རྨིས་སྦྲུལ་ལས་ཀླུ་སྤྲུལ་ཀླུ་ལ་ཞོན། །ས་འོག་རྒྱ་མཚོའི་ནང་ནས་རོལ་མོ་སྒྱུར། །དེ་དག་གང་དང་གང་འདོད་ཐམས་ཅད་ཀུན། །དང་པོ་རྨི་ལམ་བཟུང་ལ་མངོན་གྱུར་ནས། །སྣང་བ་གང་འདོད་མངོན་དུ་བྱེད་པ་སྟེ། །སྟག་གཟིག་ཡུལ་བགྲོད་སྟག་ལ་ཞོན་པ་དང་། །མེ་ཆུས་མི་འཇིག་སྤྲུལ་བསྒྱུར་བྱེད་པ་དང་། །མཚོན་གྱིས་བཅད་འཕྲོ་བྱུག་པས་སོས་པ་དང་། །ཁྱུང་ལ་ཞོན་ནས་མཁའ་ལ་འཕུར་བ་ཡང་། །སྒྱུ་མ་རྨི་ལམ་འབྱོང་པས་འབྱུང་པ་ཡིན། །གོམས་པའི་སྟོབས་ཀྱིས་རྒན་མོས་གླང་པོ་ཁྱག། བསྒོམ་པའི་སྟོབས་ཀྱིས་ས་ལ་ཆུ་བཞིན་འཛུལ། །གྲུབ་པའི་སྟོབས་ཀྱིས་མི་ཡིས་ལྷ་ཆེན་མངགས། །ཞེས་སོ། །༧རྨི་ལམ་གྱི་སྤྱི་དོན་བཞི་པ་གསལ་བ་ལ་བསླབ་པ་ལ་གསུམ་སྟེ། སྣང་ཡུལ་ལ་བསླབ་པ་དང་། ཐོས་ཡུལ་ལ་བསླབ་པ་དང་། དམིགས་ཡུལ་ལ་བསླབ་པའོ། །དང་པོ་སྣང་ཡུལ་ལ་བསླབ་པ་ནི། ཉི་ཟླ་ཤར་བ་རྨིས་ན་འདི་རྨི་ལམ་གྱི་ཉི་ཟླ་ཡིན་པས་ཅིར་ཡང་བཏུབ་སྙམ་ནས་འོད་ཟེར་ལ་འཇུས་ནས་སྟེང་དུ་སོང་སྟེ་ལྷ་གནས་བལྟ་བ་དང། སྤྲིན་གྱི་ཚོགས་རྨིས་ན་སྤྲིན་ལ་འཇུས་ནས་སྟེང་དུ་བསྡད་པ་དང་། འབྲུག་གི་སྒྲ་གྲགས་པ་རྨིས་ན་འདི་རྨི་ལམ་ཡིན་ཅིར་ཡང་བཏུབ་སྙམ་ནས་ཀློག་༼གློག་༽ལ་བཟུང་ནས་འབྲུག་ལ་ཞོན་ནས་འཇིག་རྟེན་རྒྱུའོ། །༧གཉིས་པ་ཐོས་ཡུལ་ལ་བསླབ་པ་ནི། བུད་མེད་གཅིག་རྨིས་ན་འདི་རྨི་ལམ་ཡིན་པས་མཁའ་འགྲོར་བསྒྱུར་ལ་དེ་ལ་ལམ་དྲང་དུ་བཅུག་ནས། ཞང་ཞུང་གི་ཡུལ་དང་སྟག་གཟིག་གི་ཡུལ་དང་འོལ་མོ་ལུང་རིང་རྣམས་སུ་ཡང་འགྲོ་ལ་བལྟ་བར་བྱའོ། །གདམས་པ་དང་ལུང་དང་བླ་མ་ཞུ་ཞིང་དངོས་གྲུབ་བླང་ངོ་། །༧གསུམ་པ་དམིགས་ཡུལ་ལ་བསླབ་པ་ནི། བུད་མེད་གཅིག་རྨིས་ན་འདི་རྨི་ལམ་གྱི་བུད་མེད་ཡིན་པས་མཁའ་འགྲོ་མར་བསྒྱུར་ལ། དེས་ཁྲིད་དུ་གཞུག་ལ་མཁའ་སྤྱོད་ཀྱི་གནས་དང་། རིག་འཛིན་གྱི་ཚོགས་གྲལ་དང་། གནས་ཉི་ཤུ་རྩ་བཞི་དང་། འོག་མིན་འདའ་བ་མེད་པའི་ཕོ་བྲང་དང་། ཤར་ཁྲི་འོད་དཀར་པོའི་ཞིང་ཁམས་དང་། བྱང་ཁྲི་རྒྱལ་ཁུག་པའི་ཞིང་ཁམས་དང་། ནུབ་མུ་མེད་མཐའ་ཡས་ཀྱི་ཞིང་ཁམས་དང་། ལྷོ་ཀུན་འོད་སྒྲོན་མའི་ཞིང་ཁམས་དང་། བར་ལྷ་འོད་གསལ་གྱི་གནས་རྣམས་སུ་ཡང་འགྲོ་བ་དང་། མཁའ་འགྲོའི་ཚོགས་དཔོན་བྱེད་པ་དང་། མི་མ་ཡིན་ལ་བོན་འཆད་པ་དང་། གྲོགས་པོ་དང་དགེ་སྦྱོར་བའི་དྲོད་ཉུལ་བར་བྱའོ། །གཞན་ཡང་མི་སྔར་ཤི་བ་གཅིག་རྨིས་ན། འདི་རྨི་ལམ་གྱི་མི་ཡིན་པས་ཅི་ལྟར་བསྒྱུར་དུ་བཏུབ་སྙམ་ནས། དེ་དང་འགྲོགས་ནས་དམྱལ་བའི་གནས་སུ་འགྲོ་ལ། ངན་སོང་གསུམ་ནས་གཤིན་པོ་ངོ་ཤེས་དྲང་བ་དང་། སྡུག་བསྔལ་གྱི་ཚད་བལྟ་བ་དང་། གཤིན་རྗེ་ལ་བོན་བཤད་པར་བྱའོ། །༧གསལ་བར་བསླབ་པའི་ཡུལ་ནི་རྣམ་གསུམ་སྟེ། །མཐོང་ཡུལ་ཐོས་ཡུལ་དམིགས་ཡུལ་རྣམ་གསུམ་ལ། །མཁའ་འགྲོས་སྣ་ཁྲིད་གཤེན་པོས་རྒྱུས་བསྟན་དང། །རང་ལ་གཤོག་སྐྱེས་ཉི་ཟླའི་ཟེར་ལ་འཇུས། །སྤྲིན་གྱི་ངད་འཛེགས་འབྲུག་གི་སྒྲ་ལ་འཕྱོ། །གང་ཡང་ཐེ་ཚོམ་མེད་པར་རྩལ་སྦྱངས་པས། །ཉི་ཟླའི་སྟེང་ནས་ལྷ་གནས་ལྟ་བ་དང་། །སྤྲིན་དཔུང་ནང་ནས་ཆར་ཆེན་བཙལ་བ་དང་། །གཡུ་འབྲུག་ཞོན་ནས་མཁའ་ལ་མཆོང་པ་དང་། །ཞང་ཞུང་སྟག་གཟིག་འོལ་མོ་ལུང་རིང་བགྲོད། །མཁའ་སྤྱོད་གནས་དང་མཁའ་འགྲོའི་ཚོགས་དཔོན་དང་། །རིག་འཛིན་ཚོགས་གྲལ་འོག་མིན་ཕོ་བྲང་དང་། །རྒྱལ་བའི་ཞིང་ཁམས་བར་ལྷ་འོད་གསལ་སོགས། །དམྱལ་གནས་ཡན་ཆད་བལྟ་ལ་འགྲོ་དོན་བྱ། །ངེས་པའི་ཤེས་པ་ཤེས་རབ་གཤེན་གྱི་ཡུལ། །ཞེས་གསུངས་པའི་དོན་ནོ། །༧སྤྱི་དོན་ལྔ་པ་མཆོག་གི་དགོངས་པ་ལ་གསུམ་སྟེ། བསྲེ་བ་དང་། མཆོག་དགོངས་དང་། འབྱམས་བཅད་པའོ། །དང་པོ་བསྲེ་བ་ལ་གསུམ་སྟེ། སྣང་བ་རྨི་ལམ་དུ་བསྲེ་བ། རྨི་ལམ་བར་དོ་རུ་བསྲེ་བ། བར་དོ་འོད་གསལ་དུ་བསྲེ་བའོ། །དེ་ཡང་བསྲེ་བ་ཉིན་པར་སྣང་བ་སྒྱུ་མའི་ཚོགས། །གོམས་པས་ནུབ་མོ་རྨི་ལམ་སྒྱུ་མར་འཆར། །རྨི་ལམ་བར་དོར་ཤེས་པས་ལམ་ཚོད་ཟིན། །བར་དོར་འོད་གསལ་ཤར་བས་གྲོང་ཁྱེར་འཛོམས། །དེ་ལས་བཟློག་པ་ཁམས་གསུམ་འདམ་ལ་ཟུག། ཅེས་པས། སྣང་བ་སྒྱུ་མར་མ་ཤེས་པས་རྨི་ལམ་མི་ཟིན། དེ་མ་ཟིན་པས་བར་དོ་ལ་བར་དོར་མི་ཤེས། དེ་མ་ཤེས་ན་བོན་ཉིད་འོད་གསལ་ལ་འདྲེད་གཅིག་འཛུར་གཉིས་སོང་ནས། བར་དོའི་གྲོང་ཁྱེར་མི་ཆོམ་པ་ཁམས་གསུམ་འཁོར་བའི་འདམ་ལས་མི་ཐོན་པའོ། གཉིས་པ་མཆོག་གི་དགོངས་པ་ནི། སྤྱིར་རྨི་ལམ་ལ་རྨི་ལམ་དུ་ཤེས་པས་སྣང་བ་རྫུན་དུ་གྲོལ། དེས་འཁོར་བ་ལ་ཞེན་པ་ལོག་ནས་དངོས་འཛིན་གྱི་འཁྲི་བ་ཆོད། དེས་དངོས་མེད་ཀྱི་རང་འབྱུང་ཡེ་ཤེས་རྒྱུད་ལ་མི་སྐྱེ་ཁ་མེད་པ་ཡིན་ཏེ། དཔེར་ན་ཕ་ཡུལ་སྤངས་ནས་མི་ཡུལ་མི་བགྲོད་ཐབས་མེད་པའམ། བྱ་བ་བཏང་ནས་བྱར་མེད་དུ་མི་འགྱུར་བ་མེད་པ་བཞིན། རྨི་ལམ་དེ་ཉིད་ཀྱང་སེམས་ཀྱི་རང་བཞིན་ཡིན་པས། དེ་ཡང་དག་པའི་དོན་དུ་གྲུབ་པ་མེད་པ་སྟོང་པ་ཉིད་ལ་གོམས་པར་བྱའོ། །དེ་ཡང་རྨི་ལམ་ལམ་དུ་ཤེས་པས་སྣང་བ་རྫུན་དུ་གྲོལ། །འཁོར་བར་ཞེན་པ་ལོག་ནས་དངོས་པོའི་འཁྲི་བ་ཆོད། །འཆི་བའི་བདུད་མེད་རང་འབྱུང་ཡེ་ཤེས་འཆར། །བདག་འཛིན་སྤངས་པས་བདག་མེད་སངས་རྒྱས་འཐོབ། །སྒྱུ་མའི་བཀོད་པས་གཟུགས་སྐུར་སྤྲུལ་པ་ཡང་། །དམ་པའི་དོན་ལ་མེད་དེ་སྟོང་པ་ཉིད། །ཅེས་སྷོ། །༧གསུམ་པ་འབྱམས་པ་ལ་གསུམ་སྟེ། འབྱམས་བཞི། བཅད་ཐབས་བཞི། འབྲས་བུ་བཞིའོ། །དང་པོ་ནི། འཁྲུལ་འབྱམས། རྒྱུད་འབྱམས། སད་འབྱམས། བརྗེད་འབྱམས་བཞིའོ། །འཁྲུལ་འབྱམས་སྔ་མའི་འཁྲུལ་སྣང་རིགས་དྲུག་གི་བག་ཆགས་རྨི་ལམ་སྟེ། དེ་བཅད་པ་ལ་མི་རྟག་པ་དང་སྒྱུ་མ་བསྒོམ་པ་དང་། བླ་མའི་དབང་ཁྱད་པར་ཅན་ཡང་ཡང་ཞུའོ། །རྒྱུད་འབྱམས་རང་རྒྱུད་དུ་སོང་ནས་རྨི་ལམ་མི་ཟིན་པ་དང་ཟིན་ཡང་བསྒྱུར་བ་དང་སྤེལ་དུ་མི་ཉན་པ་སྟེ། དེ་བཅད་པ་ལ་སྒྲིབ་སྦྱང་དང་ཁྲུས་ཆོག་གྲིབ་སེལ་མང་དུ་བྱའོ། །སད་འབྱམས་མཁའ་འགྲོ་རྩ་བ་ནས་མ་མཉེས་པས། རྩོལ་བ་དྲག་པོས་སྤྲུལ་བསྒྱུར་ཉན་བདོ་སད་པས་མི་ཐུབ་པ་སྟེ། དེ་ལ་དམ་ཚིག་བཤགས་པ་དང་ཚོགས་དང་བསྐང་བ་དང་མཁའ་འགྲོ་མཆོད་དོ། །བརྗེད་འབྱམས་དོན་ལ་ཟིན་ཡང་དོན་ཇི་བཞིན་གྱི་རྟོགས་པ་བརྗེད་ནས། ཕ་རོལ་གྱི་མངོན་ཤེས་མེད་པ་སྟེ། དེ་ལ་མཚམས་བཅད་པ་དང་རླུང་སེམས་ལས་སུ་རུང་པའི་བསྒོམ་དང་ཡེ་ཤེས་སྦྱོངས། བཅད་ཐབས་བཞི་པོ་འདི་ནི་ཕྱིའི་ཆོག་༼ཆོ་༽ག་སྟེ། རྩ་བ་ནི་ཕྱི་སྐྱོན་བཞི་ནང་གནད་ཉི་ཤུས་བསྟན་པ་ན། རྩ་དང་རླུང་དང་ཐིག་ལེ་དང་ཡི་གེ་གོ་ཕུག་ཧ་ར། ཨྠི༷།
༧གསུམ་པ་འབྲས་བུ་ནི། འབྱམས་བཞི་ཆོད་པས་རྨི་ལམ་ཟིན། རྨི་ལམ་ཟིན་པས་ཚེ་འདིར་ཐུན་མོང་གི་དངོས་གྲུབ་མངོན་ཤེས་སྤྲུལ་བསྒྱུར་སྣ་ཚོགས་ནུས། བར་དོར་སྲིད་པའི་བར་དོ་རྒྱུན་བཅད། དེ་ནས་ཕྱི་མར་གཟུགས་སྐུ་གཉིས་ཀྱི་བཀོད་པ་རྨི་ལམ་བཞིན་དུ་བསྟན་ནས། སེམས་ཅན་གྱི་དོན་བྱེད་ཅིང་། དམ་པའི་དོན་དུ་བོན་ཉིད་དབྱིངས་སུ་སངས་རྒྱས་ཐོབ་པ་ཡིན། དེའི་ལམ་རྟགས་འཁྲུལ་འབྱམས་ཆོད་ན་ཚེ་འདི་ལ་ཞེན་པ་ལོག རྒྱུད་འབྱམས་ཆོད་ན་བར་དོ་མི་ཟིན་མི་སྲིད། སད་འབྱམས་ཆོད་ན་གཟུགས་སྐུས་འགྲོ་དོན་ངེས་པར་བྱེད། བརྗེད་འབྱམས་ཆོད་ན་སེམས་ཅན་གྱི་དོན་ཡིད་བཞིན་དུ་འགྲུབ་བོ། །དེ་ལྟར་ཡང་། འཁྲུལ་སྣང་རིགས་དྲུག་བག་ཆགས་སྒྱུ་མས་བཅད། །རང་རྒྱུད་ཉོན་མོངས་སྒྲིབ་པ་ཁྲུས་ཀྱིས་བཀྲུ། །ལམ་གྱི་བར་ཆོད་རྒྱུ་བས་དམ་ཚིག་བསྐང་། །དོན་རྟོགས་མངོན་ཤེས་འགྲིམ་པ་མཚམས་ཀྱི་བསལ། །
དེ་དོན་ཡོན་ཏན་འདི་ཕྱི་བར་དོར་འཆར། །འཁྲུལ་འབྱམས་ཆོད་ན་ཚེ་འདིར་ཐུན་མོང་འཐོབ། །རྒྱུད་འབྱམས་ཆོད་ན་བར་དོ་ངེས་པར་ཟིན། །སད་འབྱམས་ཆོད་ན་གཟུགས་སྐུའི་བཀོད་པ་འབྱུང་། །བརྗེད་འབྱམས་ཆོད་ན་ཕྱི་མར་འགྲོ་དོན་བྱེད། །ལམ་རྟགས་གནད་དང་བཅས་པ་མཁའ་འགྲོས་ཟུངས། །ཞེས་སྟོན་པ་ཀུན་ཏུ་བཟང་པོ་གཤེན་ལྷ་འོད་དཀར་གྱིས་བཤད་པ་ལ། རྒྱུད་ཀྱི་ལུང་དང་། བསྒོམ་པའི་བཀའ་དང་། མཁའ་འགྲོའི་གསང་རྒྱ་གནད་དང་བཅས་པ་རྣམས། མི་ལུས་བསམ་ལེགས་ཀྱིས་ཡུམ་བཟང་ཟ་ལ་ངེས་པར་ཞུས་ཤིང་། རྒྱུད་འགྲེལ་དུ་བསྡེབ་པ་འདིའི་ཁྲིད་ལ།
སྤྱི་དོན་ལྔ། རྨི་ལམ་གྱི་སྔོན་འགྲོ། རིས་དྲུག་གི་འཆར་ཚུལ། ལས་སྤྱོད་དེར་འགྱུར་ཚུལ། རྐྱེན་དང་འཕྲད་པས་འབྲས་བུ་དེར་འབྱིན་ཚུལ། དེ་འཁོར་བར་ལྟུང་ཚུལ་དང་ལྔ། རྨི་ལམ་ལྟ་སྒོམ་སྤྱོད་འབྲས་བཞི། ཡོན་ཏན་ལམ་ཁྱེར་སོགས། མཐུན་དཔེ། དེ་གསུམ་གྱི་རྩ་བ། དཔེ་དོན་རྟགས་གསུམ་བསྟན་པ་དང་དོན་སྐོར་དགུ། ཐིག་ལེ་སེམས་བཟུང་བཞི་སྟེ། སྔོན་འགྲོ་ལ་སྤྱི་དང་ཐུན་མོང་ཁྱད་པར་གྱི་འདི་ཉིད་དང་སྔོན་འགྲོ་བཞི། འདུན་པ་ལ་བཞི་སྟེ། བག་ཆགས་བསྒྱུར། ཞེན་པ་བཟློག འདུན་པ་བཏང་། དྲན་པ་གསོ་བ་དང་བཞི། ཐིག་ལེ་སེམས་བཟུང་པ་ལ་རྩ་རླུང་ཐིག་ལེ་ཡི་གེའི་དགག་པ་བཞི། རྨི་ལམ་བཟུང་པ་ལ་ཕྱི་སྐྱོན་བཞི། ནང་གནད་བཅུ་དྲུག་ལ་སྒོམ་ཐུན་བཞི། དུས་སྒོམ་རྩ་ལུས་མཁའ་འགྲོའི་གནད་དོ། །ཡེ་ཤེས་ཀྱི་རྩལ་སྦྱང་པ་ལ། ཡེ་ཤེས་ཁོང་དུ་ཆུད་ཀྱང་རྩལ་སྦྱང་རེ་དོགས་མེད་པར་སྤེལ་བ་གསུམ། གསལ་བ་ལ་བསླབ་པ་ལ་སྣང་ཡུལ་ཐོས་ཡུལ་དམིགས་ཡུལ་གསུམ་ལ་བསླབ་པ་གསུམ། མཆོག་གི་དགོངས་པ་ལ་བསྲེ་བ་དང་། མཆོག་དགོངས་དང་འབྱམས་བཅད་གསུམ། འབྱམས་བཅད་ལ་འབྱམས་བཅད་བཞི། བཅད་ཐབས་བཞི། འབྲས་བུ་བཞི་དེ་ལྟར་དོན་སྐོར་སུམ་ཅུས་བསྟན་པ་ནི། རྨི་བ་ལམ་ཁྱེར་དོན་སྐོར་རེ་ལ་ཁྲིད་ཐུན་རེ་བྱའོ། །བཀའ་རྒྱ༔ སྦས་རྒྱ། གབ་རྒྱ། ད་དོད་རྡ་ཀིས་སའི་ཐུགས་རྒྱས་བཏབ་བོ༔ ཨུ་ཡ༔ ཨུ་ཏྲའོ༔ ཞུས་སྷོ། །། །
2,828 total views, 1 views today